Alun tourism fashaane planeh ekulavaalaifi\nއަބަދުވެސް ވަރަށް ބާރުބޮޑުކޮށް ފެންނަ ވީއައިއޭ މިދިއަ މާޗް މަހުން ފެށިގެން ވަނީ ފަޅުވެފައި. -- ފޮޓޯ: އަވަސް އޮންލައިން\nކޮވިޑް-19 ފެތުރުން ކޮންޓްރޯލް ވުމުން އަލުން އެއާޕޯޓް ހުޅުވައި، ޓޫރިޒަމް ފަށައި ގަނެވޭނެ ޕްލޭނެއް އެކުލަވާލައި ރައީސް އޮފީހާ މިހާރު ހިއްސާ ކޮށްފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅު ވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އަލީ ވަހީދު ވިދާޅުވި ގޮތުގައި، ސިއްހީ މާހިރުން ލަފާ ކުރައްވާ ގޮތުން، ކުރިއަށް ދެ ތިން ދުވަހެއްގެ ތެރޭގައި ކޮވިޑް-19 އިގެ އެންމެ ނުރައްކާތެރި ފައްތަރު ފެށިގެން ދާނެ އެވެ.\nއަދި ބަލި ފެތުރިގަންނާނެ ކަމުގެ ބިރު އޮތް މި ހާލަތު އޮންނާނީ ދެ ހަފުތާ އާއި ހަ ހަފުތާއެއްގެ މުއްދަތަށް ކަމަށް ސިއްހީ މާހިރުން ލަފާ ކުރައްވާއިރު، އެ މުއްދަތުގެ ތެރޭގައި ސަރުކާރުން އަޅާފައިވާ ފިޔަވަޅުތައް ރައްޔިތުންގެ އެއްބާރުލުމާއެކު ތަންފީޒު ކުރެވިއްޖެ ނަމަ، ބަލި ފެތުރުން ކޮންޓްރޯލް ކުރެވި، މަޑުމަޑުން އާއްމު ހާލަތަކަށް އެނބުރި ދިއުމުގެ މަސައްކަތް ފެށޭނެ ކަމަށް އޭނާ ފާހަގަ ކުރެއްވި އެވެ.\n"މި ދެންނެވި އުސޫލުން ޖުލައި މަހު ޓޫރިޒަމް ހުޅުވާލެވޭނެ ކަމަށް އަންދާޒާ ކުރެވެނީ. އަދި މޮޑަރޭޓް ސެނާރިއޯގައި އޮކްޓޯބަރު މަހަށް ދެމިގެން ދާނެ ކަމަށް މި ބަލަނީ،" އަލީ ވަހީދު ވިދާޅުވި އެވެ.\nމިނިސްޓަރު ވިދާޅުވި ގޮތުގައި، ބޭރުގެ ބައެއް މާހިރުންނާއި އެހެން ގައުމުތަކުގެ ތަޖުރިބާތަކަށް ވެސް ބަލައިގެން، ޓޫރިޒަމަށް އަލުން ހުޅުވާލާއިރު އަމަލު ކުރާނެ އުސޫލެއް ކަރުދާހަށް ތިރިކޮށް ރައީސް އޮފީހަށް ފޮނުވިފައި ވާނެ ކަމަށެވެ. އަދި އޭގެ ފަހުން، އެ ޕްލޭން ޓޫރިޒަމް ސިނާއަތުގެ އިސް ބޭފުޅުންގެ މަޝްވަރާ ހޯއްދަވާނެ ކަމަށް ވެސް ވިދާޅުވި އެވެ.\n"މިސާލަކަށް ފޭސް ވަންގައި ހުޅުވާނީ ކޮން އެއާޕޯޓުތަކެއްތޯ އާއި، ގެންނާނީ ކޮން ފްލައިޓުތަކެއްތޯ، އަދި ކޮވިޑަށް ނެގެޓިވްކަމުގެ ޓެސްޓުތައް ހިފައިގެން އަންނަ ޓޫރިސްޓުން ރިސޯޓުތަކުގައި ފުރަތަމަ 14 ދުވަހަށް ބައިތިއްބާނެ އުސޫލުތައް އެ ޕްލޭންގައި ވާނީ އެކުލަވާލެވިފައި،" އަލީ ވަހީދު ވިދާޅުވި އެވެ.\nޓުރިޒަމާއެކު ރާއްޖޭގެ އިގުތިސޯދު ވަޅުޖެހިފައިވާއިރު، ޓޫރިސްޓުންނަށް އަލުން ރާއްޖެ ހުޅުވާލާނީ ވިޔަފާރިވެރިންނަށްޓަކައި ނޫން ކަމަށާއި، އެކަން ކުރާނީ ރައްޔިތުންނަށްޓަކައި ކަމަށް މިނިސްޓަރު ވިދާޅުވި އެވެ.\nޓޫރިޒަމް ޓޫރިސްޓް އެރައިވަލް އަލީ ވަހީދު + މިނިސްޓްރީ އޮފް ޓޫރިޒަމް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް\nކޮވިޑަށްފަހު ކޮޅަށްޖަހާނީ ދިވެހިންގެ ޓޫރިޒަމެއް: އަލީ ވަހީދު


އުންމީދުގެ ގުލްޒާރު | Sandhaanu\nމިއީ 2008 ގައި ސަންދާނުގައި ޝާއިއުކުރެވިފައިވާ ހަނދާނީ ލިޔުމެކެވެ. ހަމަ ހަނދާން އާކޮށްލުމަށް ރިޕީޓް ކޮށްލަމެވެ.\nއުންމީދުތަކުގެ ފޮލާތައް އަޅުގަޑުމެންގެ ހިތުގައި ކެކެމުން ދަނީއެވެ. އައު ދުވަހެއް ދުށުމުގެ ހުވަފެންތައް ދެކެވެމުން ދަނީއެވެ. ބިރުވެރި ކަމާއި ހާސްކަމުގެ ކަޅު އަދިރި ތާރީޚަށް އަލްވަދާޢު ކިޔުމުގެ ރޫހު އާލާވަމުން ދަނީއެވެ. ދުވަސްވީ މީހުންނާއި ގައުމުގެ ޒުވާނުން އަތުގުޅާލާފައި ތިބީ އަޅުވެތި ކަމުން މިންޖުވުމުގެ މަގުސަދު ހާސިލް ކުރުމަށެެވެ. އަމިއްލަ ވަތަނުގެ މުއްސަދި ކަމާއި ތަނަވަސް ކަމުގެ ރަހަ އެވެރިންގެ ދިރިއުޅުމުގެ ތަނަވަސް ކަމާއި އެކުލަވާލުމުގެ އުންމީދުގައެވެ. ސަލާން ޖެހުމާއި ނަފުސުގެ އަގު ބާޒާރަށް ވިއްކާލުމުގެ ނިކަމެތި ކަމުން މިންޖުވުމުގެ ރޫހުގައެވެ. އުޖާލާ ކަމާއި ތަނަވަސް ކަމުގެ މާދަމާ އަކަށް އުންމީދު ކުރެވުމުން އެދުވަހު އަޅުގަޑުމެން ހާސްކަންކެޑި އިންސާނީ ހަމަހަމަ ކަމާއި ކަރާމަތް ލިބި ގަތުމުގެ ފިކުރީ އަދި ޖިސްމާނީ ތައްޔާރުތައް ހަރުލައްވަމުން ގެންދަނީއެވެ. ދިވެހި އުންމަތުގެ ފޮނި އުންމީދުތައް ހާސިލް ކުރުމުގެ ތައްޔާރީތައް ވަމުން ދަނީއެވެ. ތިލަދުންމަތިން ފެށިގެން އައްޑުއަތޮޅުގެ ހިތަދުއާއި ދެމެދު މިރޫޙު ނެތް ހަމަ އެންމެ ރަށެއް ވެސް ނެތޭ ދެންނެވުމީ ހަގީގަތެވެ.\nކަން މިހެން އޮތް ކަމުގައި ވިޔަސް އިދިކޮޅު ރޫޙާއި މަސައްކަތް ހުއްޓުމެއް ނެތި ކުރާ ބަޔަކު އެކަން ވަންހަނާ ގޮތުގައާއި ހީލަތްތެރި ގޮތުގައި ކުރަމުން ގެންދަނީއެވެ. ތަހުޒީބާއި ރައްޔިތުންގެ އަމިއްލަ ވަންތަކަމުގެ ވެއްޓެއް އުފަންވެ ދިރުނަ ނުދޭން ކުރެވޭން ހުރި ހުރިހާ މަސައްކަތެއް ކުރަމުން ގެންދަނީއެވެ. ކޮންބައެއްތޯއެވެ. އަނިޔާވެރި ކަމާއި އަޅުވެތި ކަންމަތީގައި ރައްޔިތުން މިވީހާ ދުވަހު ބައިތިއްބައިގެން ގެންގުޅުނު މޭސްތިރިން ނެވެ. އެކި ކުލަތައް އެކިފަރާތުން ދެއްކި ކަމުގައި ވިޔަސް އެއް ބަޔަކު އެކި ސިފައިގާ ބެހިގެން ތިބެގެން ވެސް ކުރަމުން ގެންދާ މަސައްކަތަކީ ރައްޔިތުން އަނިޔާވެރިކަމުގައި އަޅުވެތިކަމުގައި ބައިތިއްބުމަށެވެ. ވެރިކަމުގައި ތާއަބަދަށް ތިބުމަށެވެ. އަނެއް ބަޔަކު ބޭނުންވަނީ ރައްޔިތުންނަށް އިންސާނީ ވަންތަ ކަން ގެނެސްދީ ބިރާއި ކަސްތަޅުގެ އަނިޔާވެރި ކަމުން މިނިވަންކޮށް އިންސާނީ ހަމަނޭވާލެވޭނެ ޖައްވަކަށް ދިވެހިރާއްޖެ ހަދާ ދިވެހިރައްޔިތުންނަށް ދިވެހި ގައުމު ލިބިދޭށެވެ. ނިކަން ވިސްނަވާށެވެ.\nމިދިވެހި ގައުމުގައި 30 އަހަރު ރެދަލި ކުރެއްވި މައުމޫނާއި އޭނާގެ ދެފަރާތުގެ އާއިލާއާއި މުނީމުންނާއި ގޭގައި ގެންގުޅުނު މީހުން ބައިވެރި ވެގެން މަސައްކަތް ކުރަމުން ގެންދަނީ ދިވެހި ރައްޔިތުން އަނިޔާވެރި ކަމުގައި ބައިތިއްބަން ކަމުގެ އަލިގަދަ ހެކިތައް ފެންނާން އޮންނާނީ މިހާ ސާފުކޮށްކަން ކަން މިހިގާ ގޮތާއި ދޭތެރޭ ފިކުރު ހިންގާލެއްވުމުން ވަރަށް ސާފުވާނެއެވެ. މައުމޫނުގެ ވެރިކަމުގައި އުފެއްދި މަހުޖަނުން މަސައްކަތް ކުރަމުން ގެންދަނީ މައުމޫނުގެ ވެރިކަން ފިރުކިގެން ނުދާނޭ ގޮތް ހެދުމަށް ޓަކައި ރައްޔިތުންނަށް އެހެން ކުލައެއް އެހެން މަންޒަރެއް ދައްކައިގެން ވަކި ބައެއްގެ ގޮތަށް ދެއްކިގެން ވޯޓް ބައިކޮށްލުމަށްފަހު ގުޅިފައިވާ ސަރުކާރެއް ހަދާ މިހާރުވެސް މިހިގަމުން އަންނަ ވެރިކަން އެގޮތުގައި ދަމަހައްޓާށެވެ. މިކަމަށް އެފަރާތްތަކުން ކުރާ ނަގުދީ ހޭދައަކީ ވެރިކަން ލިބުމުން އެމީހުން އަޅުގަޑުމެންގެ މިދިވެހި ރާއްޖެއިން ދެގުނައަށް ހޯދާނެ އެއްޗެކެވެ. ފިކުރު ހިންގާ ނިންމަންވީ ގޮތަކީ މިހާރު މިއޮތް ޒާތުގެ ވެރިކަމަކަށް އެއްގޮތަކަށްވެސް ޖާގަ ނުދިނުމެވެ.\nޕާޓީގެ ބޯޑު ޖަހައިގެން ނުކުމެ ތިއްބަސް ޕާޓީގެ ނަންބޯޑު ނުޖަހާ ތިއްބަސް އެމީހުންގެ ހީލަތުގެ އަވައިގާ ޖެހިފައިތިބި ސޭކު މުޖުރިމުން ކަމުގައި ރައްޔިތުން ނުވުމެވެ. ކޮންމެއަކަސް ރައްޔިތުންނަށް ކުރެވިފައިވާ ތަޖްރިބާ ތަކެއް އެބަހުއްޓެވެ. އެއީ 30 އަހަރުގެ ވޭނީ ތަޖްރިބާއެވެ. މިވޭތުވެ ދިޔަ 30 އަހަރު ދުވަހު ރައްޔިތުންގެ ޢިއްޒަތް ހީނަރުކޮށް ބިމަށް ތިރިކުރި ބަޔަކަށް މިގައުމު ދީލާލިޔަ ނުދިނުމެވެ. ތީމުގެއަށް ސަލާން ޖަހައިގެން ލިބޭ ދެކޮޅު ޓިކެޓާއި މަދު ޑޮލަރު ކޮޅު ހިފައިގެން ގަޑުވަރުގެ އަނެއް ބިތުގައި ތިބެގެން ބޭސް ފަރުވާ ކުރުމަށް ސަލާންޖެހުމުގެ ސަގާފަތަށް އަލްވަދާއު ކިޔުމަށް ޓަކައެވެ. މިވަގުތު ރައްޔިތުންގެ ރުހުން ހޯދުމަށް ޓަކައި މިވެނި އެވެނި ކަމެއް މިވެނި ގޮތަކަށް ކޮށްދޭނަމޭ ކިޔަސް އެއީ ދުލުކުރިން ބުނެލާ ބަހެއް ކަމުގައި ގަބޫލް ކުރުމެވެެ. ރައްޔަތުންދެކެ އެވިދާޅުވާވަރުގެ ލޯތްބެއް އޮތްނަމަ ޑީއާރޕީއިން ނާއި ޖުމްހޫރީން ތިޔަ ދައްކާ ހުވަފެންތައް މިއަދާއި ހަމައަށް އަންނާން ވާއިރު ހުންނާންވާނީ ހަގީގަތަކަށް ހެދިފައި ނޫންބާއެވެ. ވިދިވިދިގެން 30 އަހަރު ވެރިކަން ހިންގާއިރު ޑީއާރޕީންނާއި ޖުމްހޫރީ ވިދާޅުވާ ހޮސްޕިޓަލްތައް ރައްޔިތުންގެ މުހުތާދުތައް ފުއްދޭ ފެންވަރަށް ހެދި ޚިދުމަތްތައް ދެވެން މިހާރު ހުރީސް ނޫންތޯއެވެ؟ ތިޔަވިދާޅުވާ ހަވޭލީތަކާއި މާލެތައް ރާއްޖޭގެ އެތަން މިތަނުގައި ހެދިފައި ވީސްކަން ނުދަންނާނީ މިހާރު ކާކު ތޯއެވެ؟ އަދި ތިޔަ ވިދާޅުވާ ފެންވަރަށް ރައްޔިތުންގެ ޙާލަތު ބަދަލު ކޮށްދޭން ތިއްބެވިނަމަ ތިއިން ކޮންމެ ބޭފުޅަކީވެސް ތިޔަވިދާޅުވާ ފެންވަރުގެ ހޮސްޕިޓަލް މާލޭގައިވެސް ހެދޭނެ ތަނަވަސް ކަން ހުރިހާ ގޮތަކުން ހުރި ބޭފުޅުންނޫންތޯއެވެ.\nތިޔަބޭފުޅުންގެ އަސްލު އަޅުގަޑުމެން މިއައީ ދެކިދަސްކުރަމުންނެވެ. ރައްޔިތުން ސަލާން ޖަހަން ހިންގުން ނޫން ގޮތެއް ތިޔަބޭފުޅުން ބޭނުން ފުޅު ނޫން ކަމުގެ ދިރިހުރި ހެއްކަކީ ބޭސްސިޓީ އަށް ސަލާން ޖެހުމުގެ ތާރީޚަށް ބަލާލުމުން ފާޅުކޮށް ފެންނާން އޮތް ހަގީގަތެކެވެ. ބޭސް ސިޓީއަށް ސަލާމަށް ހިންގުމުގެ ޕްރޮގްރާމަކީ މިވެރިކަން ފެށިގެން އައި ދުވަސްވަރު ޅިޔަނު އިލްޔާސް ތީމުގޭގައި ހުންނަވައިގެން ހިންގާން ފެށި ޕްރޮގްރާމަކަށް ވެފައި ކޮންމެވެސް ހިސާބަކުން ސިޔާސީ ކޯޅުންގަޑެއްގައި ޅިޔަނު އިލްޔާސް ފިއްލަވާ ވަޑައިގެން ސަރުކާރުން ވަކިކުރައްވަން ޖެހުމުން އެޕްރޮގްރާމް އިންގޮތަށް ވިލާއަށް ބަދަލުކުރުމަށްފަހު ތީމުގެއިންނާއި ހަމަ އެއް ވަރަށް ވިލާއިން ހިންގަމުން ގެންނަ ޕްރޮގްރާމެއްކަމުގައި ގިނަބަޔަކުދެކެއެވެ. އެކަން 90 ގެ ކުރީކޮޅު ކަންހިގަމުން އައިގޮތް ހަދުމަފުޅަށް ގެންނެވުމުން ވާނުވާފިލާވަޑައި ގަންނަވާނެއެވެ. ޖުމްހޫރީ ލީޑަރ ގާސިމް ސިޔާސީ ޕްރޮގްރާމެއްގައި ވާހަކަ ދައްކަވަމުން ހާމަ ކުރެއްވި އަނެއް ވާހަކައަކީ އޭނާއަކީ ވަރަށްބޮޑު ދަރަނިވެރިއެއް ކަމެވެ. މިއީ ރައްޔިތުން ވަރަށް ސީރިއަސްކޮށް ވިސްނާން ޖެހިފައި އޮތް ކަމެކެވެ. ފުރަތަމައީ ގާނޫނީ ހަމަތަކަކަށް ފެތެން ވެގެން ތިމާގެ މުދަލާއި ތަރިކަ ދަރިންގެ މައްޗައް ނަގުލު ކުރުމެވެ. ކަމަކީ ނަގުލީ ކަމަކަށް ވާތީ ފޯރީގައި ވާހަކަ ދައްކާއިރު ކަމުގެ ހަގީގަތް އޮތްގޮތް ބައެއް ފަހަރު ފާޅުކުރެވެނީއެވެ. ކަމުގެ ނުރައްކާތެރި ކަމަށާއި ހަގީގަތަށް ބަލާއިރު ވިލާއިންކޯޕަރޭޓަޑްގެ ސޭޓު މިކުރައްވާ މަސައްކަތަކީ ދަރަނިވެރި ވެފައިއޮތް ވިލާ އިންކޯޕަރޭޓަޑްގެ ދަށަށް ދިވެހި ދައުލަތް ގެންނާން ކުރައްވާ މަސައްކަތެކޭވެސް ބުނެވިދާނެއެވެ. މިއީ ބިރުހުރި ކަމެކެވެ. ދިވެހިރާއްޖެ އެގޮތް މިގޮތަށް ކޮށާ ފަޅިކޮށް ވިއްކާ ކުންފުނި ދަރަނިވެރި ކަމުން މިންޖުކުރުމުގެ ޕްރޮގްރާމް އެއީ ކުންފުނީން އެންމެ އިސްކަންދޭނެ ކަންތައް ކަމީ ވިޔަފާރީގެ ކަންކަމުގައި އުޅޭ ކޮންމެ މީހަކަށްވެސް އެގޭނެ ކަމެކެވެ. މަންޒަރު އަމިއްލައަށް ސިފަކޮށްލުމުން ކަން އޮންނާނެ ގޮތް ހިތަށް ގެންނަވާކަށް އުދަގުލެއް ނުވާނެއެވެ.\nވީމާ ދިވެހި ދައުލަތުގެ ވެރިން އާދެ، އެންމެހައި ދިވެހިރައްޔިތުން މިހާރު ނިންމާން ޖެހިފައި މިއޮތީ ދިވެހި ދައުލަތް ރައްޔިތުންގެ އަތްމަތީގައި ބާއްވަންތޯ ނޫނީ ކުންފުންޏެއްގެ އަޅުވެތި ކަމުގެ ދަށަށް ދާންތޯ އެއީ މިވަގުތު ރައްޔިތުން ނިންމަވާން އޮތް އެންމެ މުހިންމު ކަމެވެ. އަޅުގަޑު ހަމަގައިމު ވެސް ނިންމާނީ ދިވެހިދައުލަތުގެ މިލްކުވެރިންނަކީ އަޅުގަޑުމެން ރައްޔިތުން ކަމުގައި ބޭއް ވުމަށެވެ. އެއީ ދިވެހި ރާއްޖޭގައި ހެޔޮ ވެރިކަމަކަށް ތާއީދު ކޮށްގެނެވެ. އެއީ އިންސާނީ ކަރާމަތާއި ޑިމޮކްރަސީ ދަންނަ ޚުދުމުޚުތާރު ވެރިކަމުގެ ތަޖްރިބާނެތް ޒަމާނީ އަދި ތަހުޒީބު ވެރިކަމުގެ ނިޒާމެއް ގެންނަ އާ ބަޔަކަށް ތާއީދު ކޮށްގެނެވެ. އެއީ ދިވެހިރާއްޖޭގައި މިނިވަން އަދުލުވެރިކަމަކާއި ރައްޔިތުންނަށް އޯގާތެރި ސަރުކާރެއް ގާއިމްކޮށްދޭނެ ސާބިތު އަދި ގާބިލް ޕާޓީއަކަށް ތާއީދު ކޮށްގެނެވެ. އަޅުގަޑުމެން ތަބާވެ މިތިބި ދީން އަޅުގަޑުމެން ވިސްނާ ފިކުރު ކުރާން އިރުޝާދު ދެއެވެ. ބައެއްގެ ހާލަތު ބަދަލު ކުރެވޭނީ ޙާލަތު އެބަޔަކު ބަދަލު ވާންތިބި ކަމުގައި ވަނީނަމައޭ އަންގަވައެވެ. މުއުމިނަކު ގަޔަށް އެއްހޮރަކުން ދެފަހަރަކު ކަށި ނުޖެހޭނެ ކަމަށް އިޝާރާތް ކުރައްވައެވެ. މިހުރިހާ އިރުޝާދު ތަކާއެކު އަޅުގަޑުމެންގެ މުސްތަގްބަލަށް ވިސްނުމުގެ ފިކުރު ހިންގުމަކީ މިޙާލަތުގައި ފަރުދީ ވާޖިބެއް ނޫންތޯއޭ މިއީ އަޅުގަޑުގެ ހިތުގައި އުފެދޭ ސުވާލެކެވެ. ކިތަންމެ ރީތި ދަޅައެއް ދެއްކި ކަމުގައި ވިޔަސް ވެރިކަމުގެ ގޮޑިއަށް ފަރުދީ ގޮތުން ވެރިވާ ޚުދުމުޚްތާރު ވެރިކަމަކަށް އާނބަހެއް ނުބުނާނަމެވެ. 30 އަހަރުގެ އަނިޔާވެރި ވެރިކަމުގެ ކާރޫބާރޫ ގަޑުގައި ވެޑުވެ ތިއްބެވި ހަމަ އެކަކަށްވެސް އާނބަހެއް ނުބުނާނަމެވެ. އިންސާނީ ކަރާމަތާއި އަދުލުވެރި އޯގާތެރި ޖަވާބުދާރީ ވެރިކަމުގެ އެޖެންޑާ އަކަށް ނޫނީ ވޯޓެއް ނުދޭނަމެވެ. އަޅުގަޑު ބޭނުންވެގެން މިއުޅެނީ ތަހުޒީބު އަދުލުވެރި ގާނޫނީ ހުކޫމަތުގެ ވެރިކަމެކެވެ. އަޅުގަޑުގެ އުންމީދުގެ ގުލްޒާރަކީ ދަމިލަ ނެތް އައު ވެރިކަމެކެވެ. އަބަދުވެސް ހަމަ ގަބޫލުކުރަން ބޭނުމީ ދިވެހިރާއްޖޭގައި ހެޔޮވެރިކަމެއްގެ ތެރެއިން ތާހިރު ދިރިއުޅުމެއް ރައްޔިތުންނަށް ލިބިދިނުމެވެ!


100 ދުވަހުގެ ވަޢުދުތައް - އިޖުތިމާޢީ މަސައްކަތާއި ކުޅިވަރު\nޖުމްލަ2ދާއިރާއިން 10 ވަޢުދު\nނިމުނު އިންސައްތަ 90%\nއެންޖީއޯ ޤާނޫނު މަޖިލިހަށް ހުށަހެޅުން\nކުރެވުނު މައިގަނޑު މަސައްކަތްތައް • އެންޖީއޯ ޤާނޫނު ގެ ބިލް އެކުލަވާލައި މަޖިލީހަށް ހުށަހަޅާފައި.\n• ބިލް އެކުލަވާލުމަށްޓަކައި، ކަމާގުޅޭ ފަރާތްތަކާއި މަދަނީ ޖަމްޢިއްޔާތަކާ ފުޅާދާއިރާއެއްގައި މަޝްވަރާކުރެވުނު.\n• އެންޖީއޯ ޤާނޫނު ގެ ބިލް އެކުލަވާލައި މަޖިލީހަށް ހުށަހަޅާފައި.\nފެންނާނެ ބަދަލު • ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 30 ވަނަ މާއްދާގެ (ށ) ގެ ދަށުން ކޮންމެ މީހަކަށްމެ ލިބިދޭ ޖަމްޢިއްޔާތަކާއި ޖަމާޢަތްތައް ހެދުމުގެ ޙައްޤު ފުރިހަމަ ގޮތުގައި ލިބުން.\n• ރަޖިސްޓަރީކޮށްގެން ހިންގާ ޖަމްޢިއްޔާތަކުގެ ހަރަކާތްތައް ޒިންމާދާރު ގޮތެއްގައި ހިންގޭނެ ނިޒާމެއް ޤާއިމުވުން.\n• މި ޤާނޫނުގެ ދަށުން ވިޔަފާރިކުރެވޭނެ ދާއިރާތަކާއި، ފައިސާ ހޯދުމާއި، ދަރަންޏަށް ޒިންމާވުމާ ގުޅޭ އުސޫލުތައް ހެދި ޖަމްޢިއްޔާތައް އިޤްތިޞާދީގޮތުން ބާރުވެރިވުން.\nއިޖްތިމާޢީ ޙަރަކާތްތަކުގައި މަސައްކަތްކުރަން ބޭނުންވާ ފަރާތްތަކަށް ކަންކަމުގައި ބައިވެރިވުމަށް ފަސޭހަވާނޭހެން މަދަނީ ޖަމިއްޔާތަކުގެ މަޢުލޫމާތު އޮންލައިންކޮށް އެއްތަނަކުން ލިބެންހުރުން\nކުރެވުނު މައިގަނޑު މަސައްކަތްތައް • މަދަނީ ޖަމިއްޔާތަކުގެ މައުލޫމާތު ލިބޭނެ އޮންލައިން ޕޯޓަލް 24 ފެބްރުވަރީ 2019 ގައި ލޯންޗުކުރެވިފައި.\n• ދިވެހިރާއްޖޭގައި ރަޖިސްޓްރީ ކުރެވިފައިވާ 2360 ޖަމްޢިއްޔާތަކުގެ މަޢުލޫމާތު ޕޯޓަލްގައި ހިމަނާފައި.\nފެންނާނެ ބަދަލު • ރާއްޖޭގައި ރަޖިސްޓްރީކޮށް ހިންގާ ޖަމްޢިއްޔާތަކުގެ ފުރިހަމަ މަޢުލޫމާތާއި ޖަމްޢިއްޔާތަކުން ހިންގާ ޙަރަކާތްތަކުގެ މަޢުލޫމާތު އޮންލައިންކޮށް އެއްތަނަކުން ލިބެންހުރުން.\n• ޖަމްޢިއްޔާތަކުގެ މެދުގައި ގުޅުން ބަދަހިވެ ޖަމްޢިއްޔާތައް އިތުރަށް ހަރަކާތްތެރިވުމަށް ފުރުޞަތު ފަހިވެގެން ދިއުން.\n• ޖަމްޢިއްޔާތަކުން ހިންގާ ހަރަކާތްތަކުގައި މުޖުތަމަޢުގެ ބައިވެރިވުން އިތުރުވެ، އިޖްތިމާޢީ ރޫހު އާލާވުން.\nމަދަނީ ޖަމިއްޔާތަކުގެ މަސައްކަތް ޢާންމުންނަށް ޙިއްސާކޮށް، އާ މެމްބަރުން ހޯދާ، ކުންފުނިތަކަށް ދަޢުވަތު ދީގެން އެއްތަނަކުން އެޖަމިއްޔާތަކުގެ އެކި މަޝްރޫޢުތަކަށް ފަންޑު ހޯދުމަށް ޕްރޮޕޯސަލް ހުށަހެޅުމަށް މަގުފަހިކޮށްދިނުމަށް މަދަނީ މުޖުތަމަޢުގެ ފެއަރ ބޭއްވުން\nކުރެވުނު މައިގަނޑު މަސައްކަތްތައް • ފެއަރ އިންތިޒާމްކުރުމަށްޓަކައި، ސަރުކާރުގެ މިނިސްޓްރީތަކުގެ އިތުރުން ޓުއަރިޒަމް ދާއިރާގެ ޖަމްޢިއްޔާތަކާއި، ކޮމިއުނިކޭޝަން ސަރވިސް ޕްރޮވައިޑަރސް ތަކާއެކު މަޝްވަރާ ބައްދަލުވުންތައް ބާއްވާފައި.\n• 2019 މާރިޗު މަހުގެ 16 އިން 18 އަށް "ހަވެލި" ނަމުގައި، ދަރުބާރުގޭގައި ފެއަރ ބާއްވާފައި.\n• ފެއަރގައި ޖުމްލަ 104 ޖަމްޢިއްޔާއަކުން ބައިވެރިވެފައި. އަދި ފެއަރއަށް ދަރިވަރުންނާޢި އާންމުން އަދި ވިޔަފާރިވެރިން ހިމެނޭގޮތަށް ޖުމްލަ 1980 މީހުން ޒިޔާރަތްކޮށްފައި.\nފެންނާނެ ބަދަލު • މަދަނީ ޖަމްޢިއްޔާތަކުގެ މަސައްކަތްތަކުގެ މަޢުލޫމާތުތައް އާންމުންނަށް ލިބިގެން ދިއުން.\n• މަދަނީ ޖަމްޢިއްޔާތަކާއި ވިޔަފާރި ކުންފުނިތަކާއި ދެމެދު ގުޅުން ބަދަހިވެ، ގުޅިގެން މަސައްކަތް ކުރުމުގެ ފުރުޞަތު އިތުރަށް ފަހިވުން.\n• ޖަމްޢިއްޔާތަކުގެ މެދުގައި ގައުމުގެ ކުރިއެރުމާއި ލާބައަށް މަސައްކަތް ކުރުމުގެ ރޫޙު އަށަގަނެވި، އާންމުން ޖަމްޢިއްޔާތަކާއި ގުޅިގެން މަސައްކަތްކުރުމަށް ފުރުޞަތު ފަހިވެ، ޖަމްޢިއްޔާތައް ބާރުވެރިވެގެންދިއުން.\nކުޅިވަރާއި ކަސްރަތަށް އަހުލުވެރިކުރުމަށާއި ރޫފަ ރަނގަޅު މުޖުތަމަޢުއެއް ބިނާކުރުމަށް ކޮންމެ ރަށެއްގައި ހުނަރު ލިބިފައިވާ ސްޕޯޓްސް ކައުންސިލަރެއް ހަމަޖެއްސުން\nކުރެވުނު މައިގަނޑު މަސައްކަތްތައް • ސްޕޯޓްސް ކައުންސިލަރުންގެ ދައުރު ކަނޑައަޅައި، ސިވިލް ސަރވިސްގެ ދަށުން މަޤާމް އެކުލަވާލާފައި.\n• ހުރިހާ ރަށްރަށަކުން ސްޕޯޓްސް ކައުންސިލަރުން އައްޔަން ކުރުމަށްޓަކައި ފުރުޞަތު ހުޅުވާލާފައި.\n• މިހާތަނަށް އެޕްލައި ކުރި ފަރާތްތަކުގެތެރެއިން ޝަރުތު ހަމަވާ 69 ފަރާތްތަކަށް ތަމްރީނު ޕްރޮގްރާމްތައް ހިންގިފައި.\n• ރަނގަޅު ކާނާ ކެއުމުގެ މުހިއްމުކަމާއި ސިނގިރޭޓާއި އެނަރޖީ ޑްރިންކް ފަދަ ނޭދެވޭ އާދަތަކުން ސިއްހަތަށް ލިބޭ ގެއްލުމަށް ހޭލުންތެރިވުން.\n• ކުޅިވަރު ކުރިއަރައި، ރަށުގެ އިޖުތިމާއީ ގުޅުން ހަރުދަނާވެ އެކުވެރި މުޖުތަމައެއް އުފެދުން.\nޤައުމީ ހުރިހާ ކުޅިވަރު އެސޯސިއޭޝަނަކަށް މަދުވެގެން 500000ރ ގެ ބަޖެޓެއް ސަރުކާރުން ހަމަޖައްސުން\nކުރެވުނު މައިގަނޑު މަސައްކަތްތައް • އެސޯސިއޭޝަންތަކުގެ އޮޑިޓް ހެދިފައި.\n• އެސޯސިއޭޝަންތަކާ މަޝްވަރާކުރެވި ބަޖެޓު އެކުލަވާލާ ފާސްކުރެވިފައި.\nފެންނާނެ ބަދަލު • ރާއްޖޭގައި ކުޅިވަރުގެ ދާއިރާ އިތުރަށް ތަރައްޤީވެ އެ ދާއިރާއިން ކުރިއަށް ދިއުމުގެ މަގު ފަހިވެގެން ދިއުން.\n• އެސޯސިއޭޝަންތަކުގެ ހިންގުން ހަރުދަނާވެ، ފޯރުކޮށްދޭ ޚިދުމަތްތަކުގެ ފެންވަރު ރަނގަޅުވުން.\n• ހުރިހާ ކުޅިވަރަކަށް ހަމަހަމަ ގޮތެއްގައި ކުރިއެރުމަށް ސަރުކާރުން ފުރުސަތު ލިއްބައިދިނުން.\nމުޅި ރާއްޖޭގެ ކުޅިވަރު އޯޑިޓެއް ހެދުން\nކުރެވުނު މައިގަނޑު މަސައްކަތްތައް • ރާއްޖޭގެ އެކި ރަށްރަށުގައި ހުރި ކުޅިވަރު ފެސިލިޓީތަކުގެ ޙާލަތާއި، ކުޅޭ ކުޅިވަރުތަކުގެ މަޢުލޫމާތުތައް ކައުންސިލްތަކުން ހޯދިފައި.\n• ހޯދުނު މަޢުލޫމާތުގެ އަލީގައި ރިޕޯޓެއް އެކުލަވާލެވިފައި.\nފެންނާނެ ބަދަލު • ކުޅިވަރު ފެސިލިޓީ ޤާއިމްކުރާއިރު އެރަށެއްގެ ރައްޔިތުންގެ ޚިޔާލާ އެއްގޮތަށް ރައްޔިތުން ބޭނުންވާ ކުޅިވަރު ފެސިލިޓީތައް ތަރައްޤީވުން.\n• ރައްޔިތުންގެ މެދުގައި އެންމެ މަޤްބޫލު ކުޅިވަރުތައް ކުޅުމުގެ ފުރުޞަތު ލިބުން.\nޕޮލިސީ ޑޮކިއުމަންޓް ލިންކް youth.gov.mv/assets/source/docs/Sports_Audit_Report_2019.pdf\nއަންހެން އަދި ފިރިހެން ޤައުމީ ޓީމަށް ދެވޭ އެލަވަންސްގައި ހުރި ފަރަޤާއި ޤައުމީ ޓީމުތަކަށް ދެވޭ އެލަވަންސްގެ ފަރަޤު ނައްތާލުން\nކުރެވުނު މައިގަނޑު މަސައްކަތްތައް • އަންހެން އަދި ފިރިހެން ޤައުމީ ޓީމުގެ ހުރިހާ ކުޅުންތެރިންނަށް ދެވޭ އެލަވަންސް ހަމަހަމަކުރެވިފައި.\nފެންނާނެ ބަދަލު • ކުޅިވަރުގެ ދާއިރާގައި އަންހެނުންގެ ދައުރު ފުޅާވެގެންދިއުން.\n• ހުރިހައި ޤައުމީ ކުޅިވަރު ޓީމްތަކެއްގެ މެދުގައި އަދި ކުޅުންތެރިންގެ މެދުގައި ހަމަހަމަކަން ޤާއިމްކުރުން.\nމޫދު ކުޅިވަރުގެ ކޮންވެންޝަން ބޭއްވުން\nކުރެވުނު މައިގަނޑު މަސައްކަތްތައް • "ދިޔަރެސް"ގެ ނަމުގައި މޫދުކޮންވެންޝަނެއް 12 މާރޗް 2019 ގައި ބޭއްވިފައި.\n• މި ކޮންވެންޝަނުގައި ބައިވެރިވި ކުޅިވަރު އެސޯސިއޭޝަންތަކުގެ ތެރޭގައި ސްވިމް މޯލްޑިވްސް އާއި ސެއިލިން މޯލްޑިވްސް އާއި ރޯވިން މޯލްޑިވްސް އަދި ސާފިން އެސޯސިއޭޝަން ހިމެނޭ.\n• ކޮންވެންޝަންގައި ކަމާގުޅޭ ހުރިހާ ފަރާތްތަކާއެކު ޕެނަލް ޑިސްކަޝަން ބޭއްވި، މޫދު ކުޅިވަރު ރާއްޖޭގައި ކުރިއެރުވުމަށް ކުރެވިދާނެ ކަންކަން ވަނީ ދެނެގަނެވިފައި.\nފެންނާނެ ބަދަލު • ރާއްޖޭގެ ރަށްތަކުގައި މޫދު ކުޅިވަރު އިތުރަށް ފުޅާ ކުރެވި މީހުން ދިރިއުޅޭ ރަށްރަށުގައާއި އަދި ރިޒޯޓުތަކުގައި ރައްޔިތުންނަށް ގިނަ ވަޒީފާގެ ފުރުސަތުތަކެއް އުފެދިގެން ދިއުން.\n• ރާއްޖޭއަކީ ތަފާތު ވައްތަރުގެ މޫދު ކުޅިވަރުތައް ބޭއްވި އަދި ބައިނަލްއަޤްވާމީ ފެންވަރުގެ މުބާރާތްތައް ބޭއްވުމަށް މަގުފައިވުން.\nދުޅަހެޔޮ ހަށިހެޔޮ ޢީދު މުޅި ރާއްޖޭގައި ބާއްވަން ފެށުން\nކުރެވުނު މައިގަނޑު މަސައްކަތްތައް • ދުޅަހެޔޮ ހަށިހެޔޮ އީދުގެ ފުރަތަމަ ޕްރޮގްރާމް މާލެ ސިޓީގައި ބާއްވާފައި.\n• އަހަރުތެރޭގައި ރާއްޖޭގެ ތަފާތު ސަރަޙައްދު ތަކުގައި ޕްރޮގްރާމް ހިންގުމަށް ރާވާފައި\nފެންނާނެ ބަދަލު • ހުރިހާ އުމުރުފުރައެއް ޝާމިލުވާގޮތުން، ދުޅަހެޔޮ، ހަށިހެޔޮ މުޖްތަމަޢުއެއް ބިނާވެގެންދިއުން.\n• މުޖުތަމައުގެ އެއްބައިވަންތަކަމާއި އިޖްތިމާޢީ ރޫހު އާލާވުން.\nއޮލިމްޕިކް ސައިޒް ސްވިމިންގް ޕޫލް ކޮމްޕްލެކްސް މާލެ ސަރަޙައްދުގައި ހަދަން ފެށުން\nކުރެވުނު މައިގަނޑު މަސައްކަތްތައް • ސްވިމިން ޕޫލް ޤާއިމުކުރާނެ ތަނެއް ކަނޑައެޅުމުގެ މަޝްވަރާތައް ކުރިއަށްދަނީ.


SunOnline: Pakistan flight vettumaa gulhigen minister Shahid ge thauziya\nޕާކިސްތާނު ފްލައިޓު ވެއްޓުމާ ގުޅިގެން މިނިސްޓަރު ޝާހިދުގެ ތައުޒިޔާ\nޑިސެމްބަރ 16، 2019: ފޮރިން މިނިސްޓަރިން ބޭއްވި ނޫސްވެރިންގެ ބައްދަލުވުގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\nޕާކިސްތާނުގެ ކަރާޗީގެ ޖިނާހް އިންޓަރނޭޝަނަލް އެއަރޕޯޓް ކައިރިއަށް އެގައުމުގެ މަތިންދާބޯޓެއް ވެއްޓި، އެއިން ދަތުރުކުރި މީހުން މަރުވުމާ ގުޅިގެން ފޮރިން މިނިސްޓަރ އަބްދުﷲ ޝާހިދު، ޕާކިސްތާނުގެ ފޮރިން މިނިސްޓަރ މަހްދޫމް ޝާހް މަހްމޫދު ގުރޭޝީއަށް ތައުޒިޔާގެ މެސެޖެއް ފޮނުއްވައިފިއެވެ.\nމިނިސްޓަރ ޝާޙިދުގެ މެސެޖްގައި، މަތިންދާބޯޓު ވެއްޓުނު ހަބަރު އެއްސެވީ ފުން ހިތާމަޔާއެކުގައި ކަމަށް ވިދާޅުވެ، ހިތާމައިގެ މިދަނޑިވަޅުގައި ޕާކިސްތާނު ސަރުކާރާއި ރައްޔިތުންނަށް ދިވެހި ސަރުކާރާ ރައްޔިތުންގެ ނަމުގައި ތައުޒިޔާ ދަންނަވާ ކަމަށް ވިދާޅުވެފައިވެއެވެ.\nއަދި މަރުވި މީހުންގެ އާއިލާތަކަށް ތައުޒިޔާ ރައްދު ކޮށްދެއްވުމަށްވެސް މިނިސްޓަރ ޝާހިދު ވަނީ އެދިވަޑައިގެންފައެވެ.\nޕާކިސްތާނުގެ މީޑިއާތަކުން ބުނީ، ޕާކިސްތާނުގެ ގައުމީ އެއާލައިން ޕާކިސްތާން އިންޓަނޭޝަނަލް އެއާލައިންސް (ޕީއައިއޭ)ގެ ފްލައިޓް ޕީކޭ-8303 ފްލައިޓް ވެއްޓުނީ 99 ފަސެންޖަރުންނާއި އަށް ކްރޫއިންނާ އެކު ދަތުރު ކުރަމުން ދަނިކޮށެވެ. އެއީ، ޕާކިސްތާނުގެ ލާހޯރުން ކަރާޗީއަށް ދަތުރުކުރަމުން ދިޔަ ފްލައިޓެކެވެ.\nޕާކިސްތާނުގައި ކޮވިޑް-19ގެ ސަބަބުން ވައިގެ ދަތުރުފަތުރުތައް މެދުކަނޑާލާފައި އޮތުމަށްފަހު އަލުން ފެށުނުތާ އަދި މާ ގިނަ ދުވަސްތަކެއް ނުވެ އެވެ.\nމަތިންދާބޯޓު ވެއްޓުނު ހާދިސާ މި ހިނގީ އެގައުމުގައި ގިނަ ބަޔަކު ރޯދަ މަސް ނިމުމާއި އީދު ފާހަގަކުރުމަށް އާއިލާ އަދި އެކުވެރިން ކައިރިއަށް ދިޔުމަށް ދަތުރުކުރަމުންދާ ދުވަސްވަރަކާ ދިމާކޮށެވެ.\nޕާކިސްތާނަކީ ވައިގެ ދަތުރުފަތުރުގެ ކަންކަމުގައި އާދައިގެ މިންވަރެއްގެ ސަލާމަތީ ރެކޯޑެއް އޮންނަ ގައުމެކެވެ. އެގޮތުން 2016 ވަނަ އަހަރުވެސް ޕާކިސްތާން އިންޓަނޭޝަނަލް އެއާލައިންގެ ފްލައިޓެއްގައި އަލިފާން ރޯވެ އިންޖީން ހަލާކުވެގެން ވަނީ ވެއްޓިފަ އެވެ. އެ ހާދިސާގައި 40 މީހަކު ވަނީ މަރުވެފަ އެވެ.


12 season'ah fahu 'The Big Bang Theory' nimmaalanee\nލުއި ޚަބަރު - ދަ ބިގް ބޭންގް ތިއަރީ\n12 ސީޒަނަށް ފަހު 'ދަ ބިގް ބޭންގް ތިއަރީ' ނިންމާލަނީ\n'ދަ ބިގް ބޭންގް ތިއަރީ' ޕްރިމިއަރކޮށްފައިވަނީ 2007 ވަނަ އަހަރު\nކ. މާލެ4ފެބުރުއަރީ 2019 | ހޯމަ 14:02 3,452\n'ދަ ބިގް ބޭންގް ތިއަރީ'ގެ ސީޒަން 12 ޕޯސްޓަރެއް - ސީބީއެސަް\nމަޝްހޫރު ސިޓްކޮމްއެއްކަމަށްވާ 'ދަ ބިގް ބޭންގް ތިއަރީ' މި އަހަރުގެ މޭ މަހު ނިމޭނެއެވެ.\nއެމެރިކާގެ ތާރީހުގައި އެންމެ ދިގު މުއްދަތަކަށް ދެމިގެން ދިޔަ އެއް ޝޯވކަމަށްވާ 'ދަ ބިގް ބޭންގް ތިއަރީ' މި ނިންމާލަނީ 12 ސީޒަނަށް ފަހުއެވެ. ޝޯވގެ 12 ވަނަ ސީޒަން ފަށާފައިވަނީ 2018 ވަނަ އަހަރުގެ ސެޕްޓެމްބަރު މަހުއެވެ.\nމި ޝޯވ މި އަހަރު ނިމިގެންދާއިރު، 2007 ވަނަ އަހަރު ޝޯވ ފެށުނު އިރު ފެނިގެންދާ މައި ތަރިންތައް އަދިވެސް އުޅެއެވެ.\n'ދަ ބިގް ބޭންގް ތިއަރީ'ގެ ސީޒަން 1ގެ ޕޯސްޓަރެއް. ފޮޓޯ: ސީބީއެސް\nއެއީ، ޕެނީގެ ރޯލު ކުޅޭ ކޭލީ ކުއޯކޯ، ޑރ. ޝެލްޑަން ކޫޕަރގެ ރޯލުން ފެންނަ ޖިމް ޕާސަންސް، ޑރ. ލެނަރޑް ހޮފްސްޓެޓަރ ގައި ބައި ކުޅޭ ޖޯނީ ގަލެކީ، ހަވަރޑް ވޮލޮވިޓްޒްގެ ރޯލުން ފެންނަ ސައިމަން ހެލްބަރގް އަދި ޑރ. ރާޖޭޝް 'ރާޖް' ކޫތްރަޕާލީގެ ރޯލު ކުޅޭ ކުނާލް ނައްޔާރެވެ. މީގެ އިތުރުން ޝޯވއާ ފަހުން ގުޅުނު ތަރިންގެ ތެރޭގައި، ޑރ. އޭމީ ފެރާ ފައުލަރގެ ބައިން ފެންނަ މަޔިމް ބަލިކް، ޑރ. ބަރނެޑެޓް ރޮޓެންކައުސްކީ-ވޮލޮވިޓްޒްގެ ރޯލް ކުޅޭ މެލިސާ ރޯޗް އަދި ސްޓުއާޓް ބްލޫމްގެ ރޯލުން ފެންނަ ކެވިން ސަސްމަން ހިމެނެއެވެ.\n12 ވަނަ ސީޒަނަކީ 'ދަ ބިގް ބޭންގް ތިއަރީ'ގެ ފަހު ސީޒަނަށް ހަދަން ޖެހުނީ ޝޯވގެ މައި ތަރިން ތެރޭގައި ހިމެނޭ ޖިމް ޕާސަންސް، 45، 13 ވަނަ ސީޒަނަކަށް އަނބުރާ ނުދާން ނިންމުމުންކަމަށް ރިޕޯޓްތައް ބުނެއެވެ. ޖިމް މިހާރު ދަނީ 'ދަ ބިގް ބޭންގް ތިއަރީ'ގައި އޭނާ ކުޅޭ ކެެރެކްޓަރކަމަށްވާ ޝެލްޑަން ކޫޕަރ ޅައިރު ދައްކުވައިދޭ ޝޯވއެއްކަމަށްވާ 'ޔަންގް ޝެލްޑަން' ޕްރޮޑިއުސް ކުރަމުންނެވެ.\n2007 ވަނަ އަަހަރު ޕްރިމިއަރ ކުރެވުނު 'ދަ ބިގް ބޭންގް ތިއަރީ'އަކީ އެމެރިކާގެ އެންމެ ކާމިޔާބު އެއް ސިޓްކޮމްއެވެ.\nމި ޝޯވ އިން ފެނިގެންދަނީ ހަތަރު 'ނަރޑުން'ގެ ހަޔާތެވެ. އަދި ޝޯވ ވެގެންދިޔައީ އާންމުކޮށް ބުލީކުރުން އަމާޒްވެފައިވާ ނަރޑުން ނުވަތަ ގީކުންނަށް ޕޮޒިޓިވް އެއްޗަކަށެވެ.\nއަދި 2008 ވަނަ އަހަރު ރިލީޒްކޮށްފައިވާ 'އަޔަން މޭން' ފިލްމާއި އެއަށް ފަހު އައި ކޮމިކް ފިލްމްތަކަށް ބޮޑު ތަރުހީބެއް ލިބުމުގެ ފަހަތުގައި 'ދަ ބިގް ބޭންގް ތިއަރީ'ގެ އަތެއްވާކަމަށް ބައެއް ފަރާތްތައް ގަބޫލު ކުރެއެވެ.\n'ދަ ބިގް ބޭންގް ތިއަރީ'ގެ ސީނެއް؛ ކެރެކްޓަރުން ސުޕަރހީރޯ ހެދުމުގައި\nސައި-ފައި އަދި ކޮމިކަށް ލޯބި ކުރާ ހަތަރު ލީޑް ކެރެކްޓަރުން ހިމެނޭ މި ޝޯވގައި އެ މައުލޫތަކުގެ ވާހަކަ ގިނައެވެ. އަދި ތަރިންތައް ބައެއް އެޕިސޯޑްތަކުގައި ސުޕަރ-ހީރޯ ހެދުމުގައި ފެެނެއެވެ. އޭގެ ތެރޭގައި މިހާރު އެންމެ ހިނގާ، ޖޭސަން މަމޯއާގެ 'އަކުއަމޭން' ކެރެކްޓަރ ހިމެނެއެވެ.\nމީގެ އިތުރުން، ސައިންސާއި ޓެެކްނޮލޮޖީގެ ވާހަކަތައްވެސް ޝޯވގައި ގިނައެވެ.\n'ދަ ބިގް ބޭންގް ތިއަރީ'ގެ ތަރިން މާވެލް ކޮމިކްސްގެ ލެޖެންޑް ސްޓޭން ލީއާއެކު\n'ދަ ބިގް ބޭންގް ތިއަރީ'ގެ މަގުބޫލުކަމުގެ ސަބަބުން މި ދާއިރާތަކުގައި ފާހަގަ ކުރެވޭ ގިނަ ފަރާތްތައް ޝޯވގެ އެޕިސޯޑުތަކުން ފެނިގެންދެއެވެ. އޭގެ ތެރޭގައި ނޮވެމްބަރ 2018ގައި މަރުވި، މާވެލް ކޮމިކްސްގެ ބާނީއެއް ފަދަ ސްޓޭން ލީ އާއި އެ އަހަރު މާޗް މަހު މަރުވި މަޝްހޫެރު ސައިންޓިސްްޓް އަދި ތިއަރޮޓިކަލް ފިޒިސިސްޓެއްކަމަށްވާ ސްޓީވަން ހޯކިންގ ހިމެނެއެވެ.\n'ދަ ބިގް ބޭންގް ތިއަރީ'ގެ ތަރިން މަޝްހޫރު ފިޒިސިސްޓް ސްޓީވަން ހޯކިންގއާއެކު\nވޯނަރ ބްރަދަރސް އާއި ސީބީއެސްގެ މި ޝޯވ ތައްޔާރުކޮށްފައިވަނީ މަޝްހޫރު ސިޓްކޮމެއްކަމަށްވާ 'ފްރެންޑްސް' ތައްޔާރުކުރި ޓީމްގައި ހިމެނޭ ޗަކް ލޯރއާއި 'ޓޫ އެންޑް އަ ހާފް މެން' ތައްޔާރު ކުރި ބިލް ޕްރެޑީއެވެ.


Diplomat boardaa eku helmet naalhaa bridge ga dhuvvaa iru fuluhaku kaireegaa! - The Press\nޑިޕްލޮމެޓް ބޯޑާއެކު ހެލްމެޓް ނާޅާ ސައިކަލް ބްރިޖްގައި ދުއްވާއިރު ފުލުހަކު ކައިރީގައި!\nނަޙްފާ މުޙައްމަދު 25 March 2019, 19:20\nޑިޕްލޮމެޓްގެ ސައިކަލު ފުލުހަކު އިން ސައިކަލު ކައިރީ މަޑު ކޮށްލައިގެން / ފޮޓޯ: ސޯޝަލް މީޑިއާ\nބޭރުގެ ޑިޕްލޮމޭޓަކު ސައިކަލުގައި ހެލްމެޓް ނާޅާ ބްރިޖް މަތިން ދާތަން ފެންނަ ފޮޓޯ އެއް މިއަދު ސޯޝަލް މީޑިއާގައި ދައުރުވާން ފެށުމާއެކު އެކަމާ ނުރުންހުން ފާޅުކޮށް، ގިނަ ބަޔަކު ސޯޝަލް މީޑިއާގައި އަޑު އުފުލަން ފަށައިފިއެވެ.\nޑިޕްލޮމެޓް އިން ސައިކަލުގެ ކައިރީގައި، ސައިކަލުގައި ދާ ފުލުހެއްވެސް، މިއަދު ވައިރަލް ވެފައިވާ ފޮޓޯއިން ފެންނަން ހުއްޓެވެ.\nމިއަދު ހަވީރު ސޯޝަލް މީޑިއާގައި މީހަކު ހިއްސާކުރި ފޮޓޯގެ ކެޕްޝަން ގައި ލިޔެފައި ވަނީ، ދިވެހީންގެ ތެރެއިން މީހެއްގެ ބަލި ހާލަތަށްޓަކައި ވެސް ހެލްމެޓް ނާޅާ ދަތުރު ނުކުރެވޭ އިރު، ކޯޓު ފަޓުލޫނުގައި ހުރި ޑިޕްލޮމެޓެއްގެ މައްޗަށް އެގަވާއިދު ތަންފީޒު ނުކުރެވޭތީ އެކަމާ ލަދުވެތި ވާކަމަށެވެ.\nއޭގައި ލިޔެފައި ވާގޮތުން، ބްރިޖްގެ ދޮރާށި ކައިރީ ޓްރެފިކް ޕޮލިހެއް ހުރި ނަމަވެސް ޑިޕްލޮމެޓް ވަނީ، އެކަމުން ރެކި، ބްރިޖަށް އަރާފައެވެ. އަދި އެއާޕޯޓަށް ދާ މަގުގައި ހުންނަ ޓްރެފިކް ލައިޓުގައި، އޭނާ އިން ސައިކަލު މަޑުކޮށްލާފައި ވަނީ ފުލުހަކު އިން ސައިކަލު ކައިރީގައެވެ. މި ކަމަކީ ގަސްތުގައި ފުލުހުން ކޮށްފައިވާ ކަމެއްނަމަ މި ޒާތުގެ ނާ އިންސާފުން ކުރާ ކަންކަން ހުއްޓާލުމަށް ވެސް ފޮޓޯ ޝެއާ ކުރި ފަރާތުން އެދިފައި ވެއެވެ.\nޑިޕްލޮމެޓުންނަށް ގައުމުތަކުގައި ބައެއް ކަހަލަ އިސްތިސްނާތައް ހުއްޓަސް މި ގޮތަށް އާންމު ރައްކާތެރިކަމާ ގުޅިފައި އޮތް ކަމެއްގައި ތަންފީޒީ އިދާރާތަކުގެ ދައުރަކީ ކޮބައި ކަމާ މެދު ގިނަ ބަޔަކު މިހާރު ދަނީ ސުވާލު އުފައްދަމުންނެވެ. އަދި ތަންފީޒީ އިދާރާއަކުން ގަވައިދާ ހިލާފަށް ކުރާ ކަންކަމުގައި އެޅެން އޮތީ ކޮން ފިޔަވަޅެއްތޯ ވެސް އެ ފަރާތްތަކުން ސުވާލު އުފައްދާފައި ވެއެވެ.\nތިވާނީ ގެރިގުއި ރާއްޖޭގެ މީހަކަށް. އެމީހުންނަށް މިހާރު ޖަޒީރާރާއްޖޭގައި ބޭނުން ގޮތަކަށް އުޅެވޭނެ. ދިވެހިރާއްޖޭގައި ވެސް ގެރިގުއިރާއްޖޭގައި ވެސް ނިކަމެތި ވާނީ. ދިވެހިން.


ޙަޤީޤީ ޙާދިޘާ: ﷲއަށް ކިޔަމަންތެރިވި ޒުވާނެއްގެ ނިމުން އައިގޮތް – JANNAH MV\nކުއްލިއަކަށް އޭނާ ޑަކުތަރުގެ އަތުން ދޫކޮށްލާފައި އޭނާގެ ކަނާތްފަޅިއަށް އެނބުރުމަށް ވަރަށް މަސައްކަތްކުރިއެވެ. އަދި ވަރަށް މަސައްކަތުން އޭނާ أشهد أن لا إله إلا الله ، وأشهد أن محمداً عبده ورسوله މިފަދައިން ކިޔެވެ. ތަކުރާރުކޮށް އޭނާ ޝަހާދަތް ކިޔަމުންދިޔައިރު ހިތުގެ ވިންދު ދަށްވަމުން ދިޔައެވެ…އަދި އަހަރެމެން އޭނާ ސަލާމަތް ކުރުމަށް އަވަދިނެތި މަސައްކަތްކުރަމުން ދިޔައީމެވެ… އެހެންނަމަވެސް ﷲ ތަޢާލާ އޭނާއަށް ކަނޑައަޅުއްވާފައިވާ އަޖަލު އައިސް ޖެހުމުން އަހަރެމެން ކުރި އެއްވެސް ކަމަކުން ފައިދާއެއް ނުކުރިއެވެ. އެޒުވާނާ މަރުވީއެވެ. މިއާއެކު އިމަޖެންސީ ޑަކުތަރު އަޑުން އަޑުނަގާފައި ރޯން ފަށައިފިއެވެ. އޭނާއަށް ދެފައިމައްޗަށް ކޮޅަށް ހުރެވޭވަރުވެސް ނުވެއެވެ. އަހަރެމެން ހައިރާންވެގެން އެހީމެވެ. ޑޮކްޓަރު ތިވަރަށް ތިޔަރޮނީ ކީއްވެގެންހެއްޔެވެ؟ މީގެކުރިންވެސޑޮކްޓަރަށްވަނީ މީހުންގެ ފުރާނަ ދާ މަންޒަރު ފެނިފައި ނޫންހެއްޔެވެ؟\nމާނައީ: ”ހަމަކަށަވަރުން، ތިމަންމެންގެ ވެރިރަސްކަލާނގެއީ اللهއޭ ބުނެ، ދެން ސީދާމަގުގައި ދެމިތިބިމީހުން (ދަންނާށެވެ!) އެއުރެންގެ މައްޗަށް މަލާއިކަތުން ފައިބައިވަޑައިގަންނަވާނެތެވެ. ވިދާޅުވަމުންނެވެ. ތިޔަބައިމީހުން ބިރުނުގަންނާށެވެ! އަދި ހިތާމަނުކުރާށެވެ! އަދި ތިޔަބައިމީހުންނަށް ވަޢުދުކުރެވިގެންވާ ސުވަރުގޭގެ އުފާވެރިކަމުގެ ޚަބަރު ލިބިގަންނާށެވެ!“


Raajjein India ge sattelite ge beynun kuran station thakeh alhan mashvaraa kuranee | Mihaaru\nއިންޑިއާއިން 2017 ވަނަ އަހަރު ސެޓެލައިޓް ފޮނުވައިލަނީ. ފައިލް ފޮޓޯ\nރާއްޖޭން އިންޑިއާގެ ސެޓެލައިޓްގެ ބޭނުންކުރަން ސްޓޭޝަންތަކެއް ހަދަން މަޝްވަރާކުރަނީ\n08 ޖެނުއަރީ 2019 - 15:23 35 comments\nގްރައުންޑް ސްޓޭޝަންތައް އެޅުމާ ބެހޭ ގޮތުން އިންޑިއާގެ ބައެއް ނޫސްތަކުން ފެތުރި ޚަބަރަކާ ގުޅިގެން "މިހާރު" އިން ކުރި ސުވާލަކަށް ޖަވާބު ދެއްވަމުން ޓެލެކޮމިއުނިކޭޝަންސް އޮތޯރިޓީގެ ސީއީއޯ އިލްޔާސް އަހުމަދު ވިދާޅުވީ އެ މަޝްވަރާތައް ހަފުތާއެއްހާ ދުވަސް ކުރިން ފަށާފައިވާ ކަމަށާއި ނަމަވެސް އަދި ވަކި ގޮތެއް ނުނިމޭ ކަމަށެވެ.\nއިންޑިއާގެ ބައެއް ނޫސްތަކުން ބުނީ ސެޓެލައިޓާ ގުޅޭ ބޮޑެތި ފަސް ގްރައުންޑް ސްޓޭޝަން، ސަރަހައްދުގެ ފަސް ގައުމެއްގައި އަޅަން އިންޑިއާއިން ނިންމާފައިވާ ކަމަށާއި އެއީ ޗައިނާއިން މިސަރަހައްދަށް ފަތުރާ ނުފޫޒަށް ހުރަސްއަޅަން ކަމަށެވެ.\nނަމަވެސް އިލްޔާސް ވިދާޅުވީ ދެކުނު އޭޝިއާގެ ގައުމުތަކަށް ހާއްސަކޮށްގެން އިންޑިއާއިން ފޮނުވާފައިވާ ސެޓެލައިޓުން ރާއްޖެއަށް ދީފައިވާ ޖާގަ (ޓްރާންސްޕޮންޑާ) އަކީ އިންޑިއާގެ ދީލަތި އެހީއެއްގެ ގޮތުގައި ދެކެވަޑައިގަންނަވާ ކަމަށެވެ.\n"އަޅުގަނޑުމެން ދެކެނީ އެއީ އިންޑިއާއިން ދިން ދީލަތި އެހީއެއްގެ ގޮތުގައި. ގްރައުންޑް ސްޓޭޝަން އެޅުމާ މެދު މަޝްވަރާތައް ކޮށްފައި ވަނީ. އެކަމަކު އަދި އެ މަޝްވަރާތައް މުޅިން ނުނިމޭ،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ސެޓެލައިޓުން ރާއްޖެއަށް ދީފައިވާ ޖާގަ އެންމެ ފުރިހަމައަށް ބޭނުން ކުރެވޭނީ ގްރައުންޑް ސްޓޭޝަން ހަދައިގެން ކަމަށެވެ. ނަމަވެސް އެ ސްޓޭޝަން ގާއިމް ނުކުރެވުނަސް ކުދި ޓާމިނަލްތަކެއް އަޅައިގެން ވެސް ހިދުމަތް ބޭނުންކުރެވޭނެ ކަމަށް އިލްޔާސް ވިދާޅުވި އެވެ.\nIndia in mi sarahaddhuge gaumu thakah hedhi satellite fonuvaalaifi\n30 ޓާމިނަލެއްގެ މަސައްކަތް ކުރިއަށް އެބަދޭ\nއިންޑިއާގެ "ޖީސެޓް-9" ސެޓެލައިޓްގެ ބޭނުންކޮށްގެން އިމާޖެންސީ ކޮމިއުނިކޭޝަން ހިދުމަތް ދޭނެ 30 ޓާމިނަލެއް ރާއްޖޭގެ އެކި ސަރަހައްދުގައި އަޅަމުން އަންނަ ކަމަށް އިލްޔާސް ވިދާޅުވި އެވެ. އެ ޓާމިނަލްތައް އަޅަނީ ޔޫއެންޑީޕީގެ އެހީގަ އެވެ.\n"އެ ޓާމިނަލްތައް ނިމުމުން، ރާއްޖޭގައި ޓެލެކޮމިއުނިކޭޝަންގެ ހިދުމަތްދޭ ކުންފުންޏަކުން ދޭ ހިދުމަތް މެދު ކެނޑޭ ހާލަތެއްގައި ވެސް އެ ތަންތަން ބޭނުންކޮށްގެން ހިދުމަތް ދެވޭނެ. އެއީ ވަރަށް ބޮޑު ފަސޭހައަކަށް ވެގެންދާނެ،" އޭނާ ވިދާޅުވި އެވެ.\nމިހާރު ހަދަމުން އަންނަ ޓާމިނަލްތައް އަޅަނީ ރާއްޖޭގެ ހުރިހާ އަތޮޅެއްގެ ވެރިރަށްތަކާއި ބައެއް ބޮޑެތި ރަށްތަކާއި މާލެ ގުޅުވައިލެވޭނެ ގޮތަކަށެވެ.\n"މިހާރު އަދި އެ ޓާމިނަލްތައް އަޅާނީ ވެރިރަށްތަކާއި ބައެއް ބޮޑެތި ރަށްތަކުގައި. އެކަމަކު އަޅުގަނޑުމެން މަސައްކަތް މި ކުރަނީ ބައެއް ރިސޯޓްތަކުގައި ވެސް ގާއިމް ކުރަން،" އިލްޔާސް ވިދާޅުވި އެވެ.\nއިންޑިއާގެ ސެޓެލައިޓްގެ ހިދުމަތް ރާއްޖޭގެ އިތުރުން ސްރީލަންކާ،ބަންގްލަދޭޝް، ނޭޕާލް އަދި ބޫޓާނަށް ވެސް ވަނީ ދީފަ އެވެ. އެ ސެޓެލައިޓުގައި މުއާސަލާތުގެ ހިދުމަތަށް ބޭނުންކުރެވޭ 12 ކޭޔޫ ޓްރާންސްޕޮންޑާ ހިމެނެ އެވެ. އިންޑިއާގެ މި އެހީގައި ބައިވެރިވާ ކޮންމެ ގައުމަކަށް މަދުވެގެން އެއް ޓްރާންސްޕޮންޑާ ލިބޭނެ އެވެ.\nއިންޑިއާއިން އޭރު ބުނީ ބިންމަތީގައި ގާއިމުކުރަންމުވާސަލާތީ ޚިދުމަތުގެ އިތުރުން ގުދުރަތީ ކާރިސާތައް ހިނގައިގެން އުޅޭއިރު އެއް ގައުމުން އަނެއް ގައުމަށް ބޭނުންވާ މުހިއްމު ގުޅުންތަކަށް ވެސް އެ ސެޓެލައިޓް އެހީއަކަށް ވާނެ ކަމަށެވެ.\nއިތުރު ލިޔުންތައް އިންޑިއާ ރާއްޖެ-އިންޑިއާ ސެޓެލައިޓް ޓެލެކޮމިއުނިކޭޝަން ޓެލެކޮމިއުނިކޭޝަން އޮތޯރިޓީ


LIVE: Yameen Ge Mahchah Kuraa Dhauvaa Ge Shareeaiy - Vaguthu\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން ކުރާ މަނީ ލޯންޑްރިން ދައުވާގެ އަޑުއެހުމުގެ މައުލޫމާތު ގެނެސްދޭ ލައިވް ބްލޮގް. ޔާމީންގެ މައްޗަށް މަނީ ލޯންޑްރިންގެ ދައުވާ ކުރަނީ އެމްއެމްޕީއާރްސީގެ ޚިޔާނާތުގެ ފައިސާ ބޭނުން ކުރި އެސްއޯއެފް އިން ޔާމީންގެ ބޭންކް އެކައުންޓަށް ޖަމާކުރި އެއް މިލިއަން ޑޮލަރުގެ މައްސަލައިގައި.\nދީފާޢީ ހެކިން ހުށަހަޅަން ޔާމީންގެ ވަކީލުން ފުރުސަތަކަށް އެދުމުން ފަސް ދުވަހެއްގެ މުއްދަތެއް ދީފި. ހެކިން ހުށަހެޅުން އޮންނާނީ 04 އޮގަސްޓް ގައި ކަން އިއުލާން ކުރުމަށް ފަހު ގާޒީ ހައިލަމް މިއަދުގެ އަޑުއެހުން ނިންމާލައިފި.\nމައްސަލަ ސާބިތު ކުރުމަށް ދައުލަތުން ހުށަހަޅާ ހެކިތައް ޝަރީޢަތައް ހުށަހަޅައިފި.\nBREAKING NEWS: Yameen Ge Ehves Hushahelumeh Balainugane, Mahsala Kuriyah Gendhan Ninmaifihttps://t.co/67KiaoG42X\n— Vaguthu Online (@VaguthuOnline) July 21, 2019\nއައްލާމް ލަތީފް އާއި އިޝްފާހް އަލީ ހެކިންގެ ގޮތުގައި ބަލައި ނުގަންނަން ގާޒީ ހައިލަމް ނިންމަވައިފި.\nޔާމީންގެ ވަކީލް އާދަމް އާސިފް: ވަކި ބޭފުޅަކަށް ވާތީ ޖިނާޢީ އަދުލްގެ ނިޒާމް ބަދަލު ކުރެވިގެން ދާނެ ކަމަކަށް ގަބޫލެއް ނުކުރެވޭ.\nދައުލަތުގެ ވަކީލާ އައިޝަތު މުހައްމަދު: ކުރިން ހުށަނޭޅީ މިހެކި ލިބިދާނެ ކަމުގެ ޔަގީންކަން ނެތުމުން. މިހެކި ބަލައި ގަތުމަށް ޤާނޫނު ހުރަހެއް ނާޅާ.\nޔާމީންގެ ވަކީލް އާދަމް އާސިފް: ދައުވާ ފޯމްގައި ނެތް އިތުރު ހެކި ހުށަހަޅާނެ ކަމަކަށް. މީގެ ކުރިން ވެސް އިތުރު ހެކި ހުށަހަޅާ ކަމަށް ދައުވާ ފޯމްގައި ނެތް ނަމަ ހެކި ކޯޓުން ބަލައެއް ނުގަނޭ.\nދައުލަތުގެ ވަކީލާ އައިޝަތު މުހައްމަދު: އިތުރު ދެހެއްކެތް ހުށަހަޅަން ނިންމައިފިން. އެއީ މުހައްމަދު އައްލާމް ލަތީފް. އައްލާމްގެ ނަން ހުށަހެޅީ ޔާމީން ވިދާޅުވެގެން ފައިސާ ޖަމާކުރި ކަން ސާބިތުކުރަން. ދެވަނަ ހެއްކަކީ އިޝްފާހް އަލީ. އިޝްފާހް ހުށަހެޅީ ޗެކް ލިބުމުން ޔާމީނަށް ބޭންކްގެ މުވައްޒަފަކު ގުޅިކަން ސާބިތުކުރަން.\nގާޒީ ހައިލަމް: ދެފާތުން އަދާވާތްތެރިކަމެއް އޮންނާނެ ކަމަށް ގަބޫލެއް ނުކުރަން. އެހެންކަމުން މިހުށަހެޅުން ބަލައި ނުގަންނަން ނިންމައިފިން. ނަމަވެސް މިކަންކަމަކީ ހުކުމް ކުރުމުގައި ރިއާޔަތް ކުރަން ޖެހޭ ކަންކަމަށް ވާނަމަ ރިއާޔަތް ކުރާނަން.\nޔާމީން:އިންސާނީ ޠަބީއަަތައް ބަލާއިރު އެދެމީހުންގެ އަދާވާތްތެރިކަން އޮންނާނެ. ރައީސުލްޖުމްހޫރިއްޔާ އަވަހާރަކޮށްލަން އަދީބު ހަމަލާދިން. ޒިޔަތު އަކީ މިކަމުގައި އެންމެ އިސްކޮށް ބައިވެރިވި މީހާ.\nދައުލަތުގެ ވަކީލާ އައިޝަތު މުހައްމަދު: އަދީބާއި، ޒިޔަތުގެ މައްޗަށް ފިޔަވަޅު އެޅީ ޔާމީންގެ ޒާތީ ނިންމުމެއްގެ ސަބަބުން ކަމަށް ނުވާތީ އެފަރާތްތަކަކީ ޔާމީންނާއި އަދާވެރިކަމެއް އޮވެދާނެ ފަރާތްތަކެއް ކަމަށް ގަބޫލެއް ނުކުރަން.\nޔާމީންގެ ވަކީލް އަބްދުﷲ ޝިޔާޒް: އަދީބާއި، ޒިޔަތުގެ ހެކިބަހަކީ އަދާވާތްތެރި ހެކިބަހަކަށް ވާނެ ކަމަށް ގަބޫލު ކުރެވޭ.\nގާޒީ ހައިލަމް: ތަޙްޤީޤު ފެށޭނީ ހަމައެކަނި އެސްޓީއެފްއެއް އޮވެގެން ކަމަށް ޝަރީޢަތް ގަބޫލެއް ނުކުރެވޭ. އެހެންކަމުން މިހުށަހެޅުން ބަލައި ނުގަންނަން ނިންމަައިފިން.\nޔާމީންގެ ވަކީލް އަބްދުﷲ ޝިޔާޒް: އެސްޓީއެފް އެއް ނެތި މަނީލޯންޑްރިން މައްސަލައެއްގެ ތަޙްޤީގެއް ނުކުރެވޭނެ. އެސްޓީއެފްގައި ނެތް އެސްއޯއެފް މުއާމަލާތުގެ ވާހަކައެއް.\nދައުލަތުގެ ވަކީލާ އައިޝަތު މުހައްމަދު: ދައުވާ ލިބޭ ފަރާތުން ފާހަގަ ކުރި ގޮތައް އެސްޓީއާރްއޮތީ. އޭސީސީ އާއި އެކު ސޮއި ކުރި އެއްބަސްވުމާއި ހިލާފަށް އަމަލު ކުރުމުން މައްސަލަ ތަޙްޤީޤު ކުރަން ފެށީ.\nޔާމީން: ދައުލަތުން ބުނެފި އެސްޓީއާރްގެ ސަބަބުން ކަމަށް ތަޙްޤީޤު ފެށީ. އެސްޓީއާރްގައި އޮތީ އޭސީސީ އެކައުންޓަށް ފައިސާ ޖަމާކުރި މައްސަލައެއް.\nޔާމީންގެ ވަކީލް އަބްދުﷲ ޝިޔާޒް:މަނީ ލޯންޑަރިންގެ މައްސަލަތަކުގައި އެމްއެމްއޭގެ ފައިނޭންޝަލް އިންޓެލިޖެންސްގެ ރިޕޯޓެއް އޮންނަން ޖެހޭނެ ކަމަށާއި އެ ރިޕޯޓް ނެތް.\nގާޒީ ހައިލަމް: މިއީ ހަމަހަމަކަން ގެއްލޭ ގޮތައް ހުށަހަޅާފައިވާ ހުށަހެޅުމެއް ކަމަށް ޝަރީޢަތައް ގަބޫލެއް ނުކުރެވޭ. އެހެންކަމުން ދައުވާ ރައްދުވާ ފަރާތުން ހުށަހެޅި ހުށަހެޅުން ބަލައި ނުގަންނަން ނިންމައިފިން.\nޔާމީން: ދައުލަތުން ބޭނުންވީ އެއް މިލިއަން ޑޮލަރު. އެއްމިލިއަން ޑޮލަރު ހުންނާނީ ޖަމާކޮށްފައި.\nޔާމީން: އެސްއޯއެފުން ދިން ފައިސާއަކީ އަދީބު އަޅުގަނޑަށް ދޭންޖެހޭ ފައިސާ. އެއީ އޭރު އަޅުގަނޑަށް ލިބޭ ކެމްޕެއިނަށް ލިބޭ ފައިސާ މެނޭޖުކުރީ އަދީބު. އެ ފައިސާ ޑިޕޮސިޓް ކުރީ ކޮން ފަރާތަކުން ކަމެއް އަޅުގަނޑަކަށް ނޭނގޭ. އެސްއޯއެފް އަކާ އަޅުގަނޑާއި ގުޅުމެއް ނެތް. އެމްއެމްއޭއަކުން އެއްވެސް އިރެއްގައި އެސްއޯއެފްގެ މުއާމަލާތްތަކަކީ މަނީ ލޯންޑަރިންގް ގެ މުއާމަލާތްތަތަކެއްކަމަށް ދައުލަތުގެ އިދާރާއަކުން ނިންމާފައެއްނުވޭ. އެކައުންޓަށް ޖަމާވި ފައިސާ އަނގަބަހުން ވެސް އޭސީސީއަށް ޖަމާކުރަން އެއްވެސް ތަހުގީގީ އިދާރާއަކުން އަންގާފައިނުވޭ. އެހެން ފައިސާއެއް އެކްސްކްރޯ އެކައުންޓް ޖަމާ ކުރީ އެގްރީމަންޓުގައި ގާނޫނާ ހިލާފު އަމަލެއް ހިންގައިގެން ނުވާނެކަމަށް ބުނާތީ، އެ ފައިސާގައި އަތްލަން ބޭނުންނުވެގެން. އެހެން ދިމާލަކުން އެއް މިލިއަން ޑޮލަރު ޖަމާކުރެއްވީ ހިޔާނާތުގެ ފައިސާގެ ގޮތުގައި ހުރި ފައިސާއެއްގައި އަތްލަން ބޭނުންނުވީ. އޭރުވެސް އެކައުންޓްގައި ތިނެއް ނޫނީ ހަތަރު މިލިއަން ޑޮލަރު ހުންނާނެ.\nޔާމީން ފުރަތަމަ ފަހަރަށް ޝަރީޢަތުގައި ވާހަކަފުޅު ދައްކަވަން ފައްޓަވައިފި.\nޔާމީންގެ ވަކީލް އަބްދުﷲ ޝިޔާޒް: ޝަރީޢަތައް ހުށަހަޅާފައިވާ އެކްސްކްރޯ އެގްރީމެންޓްގައި އެބައޮތް "އެއީ އެމްއެމްޕީއާރްސީގެ ފައިސާ ކަމަށް ކޮމިޝަނުން ނިންމައިފި ނަމަ" ކަމަށް. ޔާމީންގެ އެކައުންޓަށް ޖަމާ ކޮށްފައިވާ ފައިސާ އަކީ ކޮރަޕްޝަނުން ހޯދާފައިވާ ފައިސާކަން އޭސީސީ އިން ނިންމާފައެއް ނެތް. 150 މީހުންގެ ލިސްޓް އާއްމު ކުރިއިރު ވެސް ޔާމީންގެ އެކައުންޓަށް ވަން ފައިސާގެ މައުލޫމާތެއް ނެތް.\nދައުލަތުގެ ވަކީލާ އައިޝަތު މުހައްމަދު: އެމްއެމްޕީއާރްސީ މައްސަލައިގައި ފުލުހުންނާއި އޭސީސީ އިން ހުށަހެޅި އެތައް މައްސަލައެއްގައި ކްރިމިނަލް ކޯޓުގައި ދައުވާ އުފުލިފައި ވާނެ.\nޔާމީންގެ ވަކީލް އަބްދުﷲ ޝިޔާޒް: ޤާނޫނުގައި އެންމެން ހަމަހަމަ ވާން ޖެހޭނެކަމަށް ބުނާ އިރު 150 މީހެއްގެ އެކައުންޓަށް ފައިސާ ޖަމާވެފައި ވާއިރު މިއީ ހަމަހަމަކަމެއް ނެތި ތަފާތު ކުރުމުގެ ގޮތުން ކުރެވިފައިވާ ދައުވާއެއް.\nގާޒީ ހައިލަމް: ކޮރަޕްޝަންގެ ކުށެއް ޤާނޫނުގައި ނެތް ކަމަށް ބުނެ ހުށަހެޅި ދިފާޢު ބަލައި ނުގަންނަން ނިންމައިފިން.\nޔާމީންގެ ވަކީލް އާދަމް އާސިފް: މީގެ ކުރިން ދައުލަތުން ވިދާޅުވެފައި އޮތް ހިޔާނާތުގެ ފައިސާ ކަމަށް ވެސް. މިއަދު މިވިދާޅުވަނީ ކޮރަޕްޝަންގެ ފައިސާ ކަމަށް. މިހާރުވެސް ސާފެއް ނުވޭ ކޮން ކުށެއް ކަމެއް.\nޔާމީންގެ ވަކީލް އާދަމް އާސިފް: ދައުލަތުން އެދެއްވި ރައްދުގައި އަޅުގަނޑުމެން ދެއްކި ވާހަކަ ނަފީ ކުރެވޭ ވަރުގެ ވާހަކައެއް ނެތް. ކޮރަޕްޝަން މަނާ ކުރުމުގެ ޤާނޫނުގައި ކޮރަޕްޝަންގެ ކުށް ބަޔާން ކޮށްފައެއް ނެތް. އަދި ޔާމީން ކުރީ ކޮރަޕްޝަންގެ ކޮން ކުށެއް ކަން ވެސް ނޭނގޭ.\nދައުލަތުގެ ވަކީލާ އައިޝަތު މުހައްމަދު: އެއް މިލިއަން ޑޮލަރަކީ ގއ.ބޮޑުމުލާ ކުއްޔަށް ދީގެން ލިބުނު އެއްމިލިއަން ޑޮލަރު ކަމަށް ފާހަގަ ކުރެވިގެން އޭސީސީ އިން ތަޙްޤީޤު ކޮށްފައިވޭ.\nދައުލަތުގެ ވަކީލާ އައިޝަތު މުހައްމަދު: އެންޓި ކޮރަޕްޝަންގެ ޤާނޫނުގެ 23 ވަނަ މާއްދާގައި ކޮރަޕްޝަންގެ ކުށް ބަޔާންކޮށްފައި އެބައޮތް. އެމާއްދާގައި ބުނާ ކުށް ކޮށްފައިވާ ބައެއް މައްސަލަތައް އެމްއެމްޕީއާރްސީ މައްސަލައިގައި ވެސް ދައުވާ ކުރެވިފައިވޭ. މަނީލޯންޑްރިން އާއި ޓެރަރިޒަމް އަށް ފައިނޭންސް ކުރުން ހުއްޓުވުމުގެ ޤާނޫނުގެ7ވަނަ މާއްދާގައި ވެސް ކުށް ބަޔާން ކޮށްފައިވޭ.\nޔާމީންގެ ވަކީލް އަބްދުﷲ ޝިޔާޒް: ކޮރަޕްޝަންގެ ކުށަކީ ކޮބައިކަން ބަޔާންކޮށްފައި ނެތް. ޤާނޫނުގައި ނެތް ކުށެއްގެ މައްޗަށް ދައުވާއެއް ނުކުރެވޭނެ.\nގާޒީ ހައިލަމް: ދައުވާގައި ގަޑި ބަޔާން ކޮށްފައި ނެތް ނަމަވެސް ދައުވާ ކުރިއަށް ގެންދެވޭނެ ކަމަށް ޝަރީޢަތުން ނިންމައިފިން. ދެވަނަ ހުށަހެޅުމަށް ފުރުސަތު ދެން.\nދައުލަތުގެ ވަކީލާ އައިޝަތު މުހައްމަދު: ޖިނާޢީ އިޖުރާޢާތުގެ ޤާނޫނުގެ 88 ވަނަ މާއްދާގައި ބުނާ ގޮތައް ގަޑި ބަޔާންކޮށްފައި ނެތީ ބޭންކް ޓްރާންސެކްޝަންގެ ގަޑި އެނގެން ނެތީމާ. ދައުވާގެ ޟީގާގައި ގަޑި ބަޔާންކޮށްފައި ވާނެ.\nޔާމީންގެ ވަކީލް އާދަމް އާސިފް: ޖިނާޢީ އިޖުރާޢަތުގެ ޤާނޫނުގެ 88 ވަނަ މާއްދާގައި ބުނެފައިވާ ކަންކަން ދައުލަތުން ސާފުކޮށެއް ނުދޭ. އެއްގަނޑު ވެސް ނުފުރޭ ދައުވާއެއް މިއޮތީ. ދައުވާގައި ނެތް ކުށް ކުރި ތާރީޚެއް. ޔާމީން ކުށެއް ކުރި ތާރީޚެއް ދައުވާގައި ބަޔާންކޮށްފައެއް ނެތް.\nޔާމީންގެ ވަކީލް އަބްދުﷲ ޝިޔާޒް: އޭސީސީގެ ތަޙްޤީޤުގައި ޔާމީންގެ އެކައުންޓަށް އެއްމިލިއަން ޑޮލަރު ޖަމާ ކުރުމަކީ ޝައްކެއް ކަމަށް ފުރަތަމަ ބަޔާން ކޮށްފައެއް ނެތް. 21 ފެބްރުއަރީ 2018 ގައި އެބައޮތް ޝައްކެތް އުފެދުނު ވާހަކައެއް.\nޔާމީންގެ ވަކީލް އަބްދުﷲ ޝިޔާޒް: ޔާމީންގެ މައްޗަށް ދައުވާ ކުރަމުން ބުނެފައި ވަނީ އެކަށީގެންވާ ޝައްކެއް ކުރެވޭ އަމަލެއް ކަމަށް. ނަމަވެސް ޝައްކު ކުރެވުނު ގޮތާއި ޝައްކު ކުރި ސަބަބެއް ބަޔާންކޮށްފައި ނެތް.\nދައުލަތުގެ ވަކީލާ އައިޝަތު މުހައްމަދު: ޔާމީން މަންފާ ހޯދަން މަސައްކަތް ކޮށްފައި ވަނީ އެއީ ކުށުގެ ތުހުމަތު ކުރެވޭ ފައިސާ ކަން އެނގިހުރެ.\nދައުލަތުގެ ވަކީލާ އައިޝަތު މުހައްމަދު: ދައުވާ ބިނާ ކޮށްފައި ވަނީ މުދަލެއްގެ އަސްލު އޮޅުވާލުމުގެ ކުށަށް.\nދައުލަތުގެ ވަކީލާ އައިޝަތު މުހައްމަދު: ދެކަމެއް ފާހަގަ ކޮށްލަން ބޭނުން ޖިނާޢީ އިޖުރާޢަތުގެ ޤާނޫނުގައި ބަޔާންކޮށްފައި ދައުވާ އޮންނަން ޖެހޭ ގޮތް. ދައުލަތުގެ ދައުވާ އޮތީ ޤާނޫނުގައި ބުނާ ގޮތައް. ދެވަނަ ކަމަކަށް ދަންނަވަން ބޭނުން ވަނީ ދައުވާގެ ޞީޤާގައި ބަޔާންކޮށްފައި ވާނެ ދައުވާގެ އަސާސް. އަދި ކުށުގެ އަމަލު ވެސް ޤާނޫނީ ތަރަހައިގެ ތެރެއަށް ފެތޭ.\nޔާމީންގެ ވަކީލް އާދަމް އާސިފް: ދައުލަތުގެ ވާހަކަތަކާއި ގުޅިގެން ދަންނަވަން ބޭނުން ވަނީ މަނީ ލޯންޑްރިންގެ ޤާނޫނުގައި ހުރި ވާހަކަތައް އެބަހުރި. ނަމަވެސް ދައުވާގެ ޞީޤާގައި ބަޔާން ކޮށްފައި ނެތް ޔާމީންގެ އެއްވެސް އަމަލެއް މަނީ ލޯންޑްރިންގެ ހާލަތައް ފެތޭ ގޮތެއް ބަޔާންކޮށްފައެއް ނެތް. ދައުވާ އޮތީ ޔާމީން އެމާއްދާގެ ހާލަތައް ފެތެން ޖެހޭ ގޮތައް. އެގޮތަކަށް ނޫން ދައުވާ އޮންނަން ވާނީކީ. ޖިނާޢީ އިޖުރާޢަތުގެ ހަމައަކީ އެއީ އެއް ނޫން.\nދައުލަތުގެ ވަކީލާ އައިޝަތު މުހައްމަދު: ދައުވާ ކޮށްފައި ވަނީ ކުށްކޮށްގެން ހޯދާފައިވާ މުދަލެއްކަމަށް ޝައްކުކުރެވޭ މުދަލެއް ފޮރުވައިގެން ކުށުން މިންޖުވާން މަސައްކަތްކޮށްފައިވާކަން. މަނީލޯންޑްރިން މަނާކުރާ ޤާނޫނުގައި ބުނާ އުންސުރުތައް ފުރިހަމަވާ ދައުވާއެއް ކަމަށް.\nޝަރީއަތުގެ ކުރިން ޔާމީންގެ ފަރާތުން ހުށަހަޅާ ކަން ކަން ޔާމީންގެ ވަކީލު އަބްދުﷲ ޝިޔާޒް: ދައުވާ ފޯމު ސާފެއް ނޫން. ހަވާލާދީފައިވާ ކުށަކީ ގާނޫނުގައި ބަޔާންކޮށްފައިވާ ކުށަކަށް ނުވުން. އެމްއެމްއޭގެ ނިންމުމެއް ހިމަނާފައިވާ ނުވުން. އަދީބާއި ޒިޔަތަކީ ޔާމީންގެ ވެރިކަމުގައި އަދަބު ދީފައިވާ ބަޔަކަށްވާތީ އެމީހުންގެ ހެކި ބަސް ބަލައިނުގަނެވޭނެ.\nގާޒީ ހައިލަމް: ޝަރީޢަތުގެ ހުށަހެޅުމުގެ ކުރިން އެއްވެސް ހުށަހެޅުމެއް ދައުލަތުން ހުށަހަޅާފައެއް ނެތް. ދައުވާ ރައްދުވާ ފަރާތައް ހުށަހެޅުންތައް ހުށަހަޅަން ފުރުސަތު ދިނުން.\nގާޒީ ހައިލަމް: މިއަދު މިއީ ޝަރީޢަތުގެ ކުރިން ހުށަހަޅަން ޖެހޭ ކަންކަން ހުށަހަޅަން އޮންނަ އަޑުއެހުމެއް. މިއަދުގެ އަޑުއެހުމުގައި ޝަރީޢަތް ކުރިއަށް ގެންދިއުމާއި މެދު ގޮތެއް ނިންމާނަން.\nގާޒީ ހައިލަމް ޝަރީޢަތުގެ މަޖިލީހަށް ވަޑައިގެން ޝަރީޢަތް ފައްޓަވައިފި.\nޔާމީންގެ ތިން ވަކީލަކު ޔާމީންގެ އަރިހުގައި އެބަތިއްބެވި. ޕީޖީގެ ފަރާތުން ވެސް ދެވަކީލަކު ޝަރީޢަތުގެ މަޖިލީހުގައި އެބަތިއްބެވި.\nޔާމީނާއި އެމަނިކުފާނުގެ ޤާނޫނީ ވަކީލުން ޝަރީޢަތުގެ މަޖިލީހަށް ވަދެވަޑައިގެންފި.\nމަނީ ލޯންޑަރިންގެ ކުށް ޔާމީންގެ މައްޗަށް ސާބިތުވެއްޖެނަމަ، ފަސް އަހަރާއި 15 އަހަރާ ދެމެދުގެ ޖަލު ހުކުމެއް އަންނާނެ.\nމިހާރު މައުލޫމާތު ލިބޭ ގޮތުގައި ޔާމީންގެ ޝަރީޢަތް ފަށާނީ 13:00 ގައި. ޔާމީންގެ ޝަރީޢަތް ރޭ ފުރަތަމަ ޝެޑިއުލް ކުރީ މިއަދު 11:30 އަށް. އެއަށް ފަހު 12:30 އަށް އަދި 12:45 އަށް ޝަރީޢަތް ލަސްކުރި.\nޔާމީން މިހާރު ވަނީ ޤާނޫނީ ވަކީލުންނާއި އެކު ކްރިމިނަލް ކޯޓަށް ހާޒިރުވެ ވަޑައިގެންފައި.\nޔާމީންގެ ޝަރީޢަތް ފަށަން ތާވަލް ކޮށްފައި ވަނީ 12:45 ގައި.\nޖުލައި 21, 2019 12:33\nމީގަ ކުއްވެރިވަނީ، އެސްއޯ އެފެއްނޫންތަ؟ އެމީހުން ފައިސާ ޖަމާކުރީ. އެފައިސާ އަކީ ރައީސްޔާމީން އެދިގެން ޖަމާކުރި ފައިސާއެއްނޫން!!! މީހަކު ހަލާކުވެދާނެ މިގައުމުގެ ހާލަތުން. މިއީ ހަމަ ސަދޫމުގެ ޝަރީޢަތް ހިނގާތަނެއް. ފައިސާ ކޭމީހާ އެހެރީ ހުދުފޮތިކޮޅަކަށްވެ ސާފުވެފައި. އޭނަގެ ކުށެއްނެތް. ރައްޔިތުން ރުހުމުން ރައްޔިތުންގެ ފައިސާ އޭނާއަށް ކެއުން ހުއްދަކުރީތަ؟\nޖުލައި 21, 2019 12:46\nމިއަދު ކޯޓަށްވެސް ވަނީ މީޑިއާއަށް ފިލައިގެން ވަގަށް.\nޖުލައި 21, 2019 12:48\nޖުހާ ކައިވެންޏަށް ވީވަރު ދޯ، ޖައްބާރު ބައެއްތާމީ\nޖުލައި 21, 2019 12:56\nރައީސް ޔާމިން ކުށެއްކޮށްގެނެއް ނޫން މިއުޅެނީކީ، ރައީސް ޔާމިން އަދިވެސް ވެރިކަމަށް އަތުވެދާނެކަމުގެ ބިރު ހީވެގެން މިއުޅެނީ، ޔާމީންގެ އިއްޒަތާއި އަބުރު ނަގާލާ، ޖަލަށް ލައި ހަދައި ހަދައިގެންވެސް ދިވެހި ރައްޔިތުން ޔާމިނު އާއި މެދު ދެކޭގޮތް ބަދަލްކޮށް ޔާމިން އަކީ ކުއްވެރިޔަކަށް ހަދަން، އެކަމަކު ބުނެލަން ބޭނުންވަނީ ތިހެނެއް ނުވާނޭ ދެނެއް، ދިވެހި ރައްޔިތުން ތިބީ ހޭލާ، އަނިޔާވެރި ސަރުކާރެކޭ ކިޔާފަ ވެރިކަމަށް އައިސް މިހާރު ތިކުރައްވަނީ އަނިޔާ ނޫންތޯއޭ؟ ތިޔަ ބުނާ ފައިސާ އެއް ރައީސް ޔާމިން ބޭނުން ކޮށްފިތޯ، ނުކުރޭ، އެހެންވީމާ ކަނޑައެޅިގެން އިގޭ ޔާމިން އަކީ ފައިސާ ފޮއްޗެއް ނެތިގެން އުޅޭ މީހެއް ނޫންކަމަާއި\nޖުލައި 21, 2019 13:00\nއެސްޓީއޯ 800 މިލިއަން ވެސް ހިމަނާލައިގެން ކޮށްލާ\nއެސޮރު ރިޝްވަތު ނުދޭތަ\nޖުލައި 21, 2019 15:20\nޖަލުހަނގުންނަންޖެހޭ ކަލޭގެ އެއިނީ މަޖްލިސްގެ ރައީސް ގޮނޑީގަ. ލުސިފަރ ހެދިފަ\nޖުލައި 21, 2019 16:24\nޖަލުގަ އޮވެ ނިންމާފަ ނިކުމެ އެހުރީ\nޖުލައި 21, 2019 17:18\nޖަލުގަ އޮވެ ނިންމާފަތަ ނުކުތީ؟ ގައިމު ހުކުމުގެ މުއްދަތެއް ނުނިމޭ.\nޖުލައި 21, 2019 13:03\nރައީސް ޔާމިން ތިޔަ ބުނާ ފައިސާއެއް ބޭނުންކޮށްފައިވޭތޯ؟ ނުވޭ. އަދި ޔާމިނު އެބައުޅޭތޯ ފައިސާ ނެތިގެން، ނުއުޅުއްވާ، ވެގެން އުޅޭ ގޮތަކީ ރައީސް ޔާމިން އަދިވެސް ވެރިކަމަށް އަތުވެދާނެ ކަމުގެ ބިރު މިހީވަނީ، ޔާމިންގެ ޤާބިލްކަން ބަލާފައި އެބައިގޭ މިމީހުން ވެރިކަމަށް އަންނަން ދެއްކިހައި ވާހަކަ ތަކަކީ ދޮގުކަން، އަނިޔާވެރި ވުމޭ ކިޔާފައި އައިސް ގައުމު ގައި މިޙާރު މި ހިންގަނީ ކޮންކަހަލަ ޖަރީމާތަކެއްތޯ؟ މިހާރު ރަގަޅު ކޯޓެއް، ރަގަޅު ކުންފުންޏެއް، ރަގަޅު އޮފީހެއް، ރަގަޅު އިދާރާއެއް ރަގަޅު މަރުކަޒެއް، ރަގަޅު ކޮމިޝަނެއް މިގައުމުގައި ނެތް ކަމަށް މި މީހުންގެ އަމަލްތަކުން ޤަބޫލް ކުރެވެނީ، ހަމައެކަނި ރަގަޅީ މިމީހުން ދެންތިބީ ހުސްވަގުން، ކިހާދެރަ، ދިވެހި ރައްޔިތުން މިހާރު ތިބީ ހޭލާ ، އެހެންކަމުން ހިތުހުރި ގޮތެއް ނެއެދޭނެ، އަޅުގަނޑުގެ ދުޢާއކީ އިސްލާމް ދީނާއި ޚިލާފު ފިކުރުގެ މީހުން ކިބައިން މި ގަޢުމު ސަލާމަތްކޮށްދެއްވުން އަދި ޔާމިން ގެ ޝަރީއަތް އިންސާފުވެރިކަމާއި އެކު ގޮސް ނިމުން (.)\nޖުލައި 21, 2019 13:04\nމޑޕ މީހުން އެބައުޅޭ ތިތާ ކީއްކުރަން ކޮއްމެކަމެއްގަ ތަޅާފޮޅަންދޯ ހިފިނުހުންނަ ބައެކޭ...ގޮތެއް ފޮތެއްނުހުރެ..\nޖުލައި 21, 2019 13:05\nޔާ ﷲ މިގައުމުގެ މިނިވަންކަމާއި، މިގައުމުގެ ރައްޔިތުންގެ ހައްޤުގައި މިހާތަނަށް އެންމެ ގިނަ މަސައްކަތްތަކެއް ކޮށްދެއްވި މިގައުމުގެ ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމަށް ސަލާމަތާ ރައްކާތެރިކަން އިބަ އިލާހުގެ ޙަޟްރަތުން މިންވަރުކުރައްވާނދޭވެ. އަދި މިގައުމުގައި މިތިބަ ނުލަފާ ވެރިންނާއި، އެމީހުންނަށް ވާގިދޭ، ޝައިޠާނާއަށް އަޅުކަންކުރާ ގެރިއަކީ އެމީހުންގެ އިލާހުކަމުގައި ހަދައިގެން ތިބި ނުލަފާ މީހުންގެ ނުބައި ރޭވުންތަކުން، އެމަނިކުފާނު ސަލާމަތްކޮށްދެއްވާނދޭވެ. އާމީން.\nޖުލައި 21, 2019 13:09\nޖމރ އަށް އެއަރޕޯޓް ވިއްކި މީހުންނާއި، ޓްވަރިޒަމް ބޯއިކޮޓް ކުރަން ގޮވާލާ މީހުންނާއި، ބާއީން ފޮރުވައިގެން ގެންގުޅުނު މީހުންނާއި މިހިރަ މިހިރަ މީސްމީހުންގެ މައްޗަށް އަދުލުވެރި ޝަރީއަތެއް ހިންގާށެވެ. )\nޖުލައި 21, 2019 13:17\nމަޖިލިސް ތެރެއިން ފަނޑިޔާރުންނަށް ދައްކާ ބިރާ ދެމުން ގެންދާ އިންޒާރުގެ ސަބަބުން ފަނޑިޔާރުންގެ މުސްތަޤިއްލު ކަމާމެދު ސުވާލު އުފެދެއެވެ. ދައުލަތުގެ3ބާރު އެއްވެ ހުރިހާ ބާރަކީ އެންމެ ބާރެއް ކަމަށް ވެފައިވާ ދަނޑިވަޅެއްގައި ހުރިހާ ކަމެއް ނިމިގެންދާނީ ބާރުވެރި ފަރާތުން ބޭނުންވާ ގޮތަށް ކަމަށް قبول ކުރެވެއެވެ. والله أعلم\nޖުލައި 21, 2019 13:32\nދައުލަތަކަށް ބުނެނުދެވޭ، އިޖުރާއަތަށް އަދި ގާނޫނަށް ފެތޭގޮތެއް. ކޮންކަހަލަ ދެއުޅިއެއްނުވާ ވަކީލުންނެއް؟ ކުށެއްކަން ޘާބިތުވާވަރުގެ އެއްޗެއްނެތް ތިދެއްކިވާހަކަައިގައެއް. ހަސަދަވެރިކަމާއި، ނުބައިކަން ދެއްކުންނޫންކަމެއް މިސަރުކާރުގެ އަމަލުތަކުން ނުފެނޭ! އަވަސް ފުރުސަތެއްގައި މިވެރިކަން ނިންމަވާނދޭވެ. އާމީން.\nޖުލައި 21, 2019 13:33\nމުދަލެއްގެ އަސްލު ނޯޅޭނެ. ފައިސާއެއް އެކައުންޓެއްގައި ހުރެއްޖެނަމަ، އެފައިސާއަށްވުރެ މަދުނުވާވަރަށް އެ އަކައުންޓުގައި އަބަދުވެސް ފައިސާ ހުރިނަމަ، އަސްލު އޮޅުވާލުމަކަށްނުވާނެކަން، ބުއްދިސަލާމަތުން ހުރި މީހަކަށް އެނގޭނެ.\nޖުލައި 21, 2019 13:35\nމިވަކީލާ މިދެއްކި ވާހަކައިން ދޭހަވަނީ، ބޭންކުގައި، ޖަމާކުރާ ކޮންމެ ފައިސާއެއް ވަކި ޕާޓިޝަނެއްޖަހާ، އެނގެންޖެހޭނެކަން. 1 އަދި ފައިސާ ނަގާއިރުވެސް ޗެކްގައި، ރެފެރަންސް ދޭންޖެހޭނެ، އެއީ ކޮންދުވަހަކު ކޮންޗެކަކުން ޖަމާކުރިއެއްޗެއްކަން އެނގޭގޮތަށް. މިގައުމުގައި މިތިބީ ހޭބަލިވެފަތިބި ބައެއް\nޖުލައި 21, 2019 13:36\nރައީސް ޔާމީންގެ އެކައުންޓުގައި، ކިތަންމެ ފައިސާއެއް ހުއްޓަސް، ނެގުނީ އެސްއޯ އެފްގެ ފައިސާއޭތަ މިވަކީލާ މިކިޔަނީ؟ ބޭންކުގައި ރައީސް ޔާމީން އެދިފަ އެބައޮތްތަ، އެސްއޯ އެފްގެ 1 މިލިއަނުން، ވަކި ވަރެއް ނެގުމަށް. މިހެން ކޮންމެ ޗެކަކުން ނުވަތަ ކޭޝްއިން ޖަމާކުރާ ފައިސާ ނަގަނީ، އެފައިސާ ޖަމާކުރި ސްލިޕަށް ރެފަރެންސްދީގެންތަ؟ ކޮންތާކު ބުރާންތިންތަކެއްތަ މި ޕީޖީގަ މިތިބީ.\nޖުލައި 21, 2019 13:38\nމަންފާ ހޯދަންއުޅުނީ، ޔާމީނގެ އެކައުންޓުގައި ހުރި އެހެން ފައިސާތައް އެއްފަރާތެއްގައި ބަހައްޓާފަ އެސްއޯއެފް އިން ޖަމާކުރި 1 މިލިއަނުންނޭތަ މިކިޔަނީ؟ އައިޝަތަށް ވާނުވާ އެނގޭތަ؟ ކޮޔާ، އެކައުންޓުގައި ހުންނާނީ ފައިސާ، އޭގައި ހުރި ފައިސާ 1 މިލިއަނަށް މަދުނުވާނަމަ، އޭގެ މާނައަކީ، އެފައިސާގައި ޔާމީން ނުޖެހެއޭ.... މަހަށްދަގަ، .\nޖުލައި 21, 2019 13:40\nހަމަ ދައުލަތުގެ ސޯޓް ބޭލޭނެ ރަނގަޅަށް މިފަހަރު\nޖުލައި 21, 2019 13:48\nއަހަރެން އެންމެބޮޑަށް ބެލީ ފަނޑިޔާރުގެ ހަރަކާތްތަކާއި އަޑު. ފާހަގަކުރެވުނުކަމަކީ. ފަނޑިޔާރު އިންނެވީ ވަރަށްހާސްވެފައިކަން. ވާހަކަ ދައްކަވާއިރު ނޭވާކުރުވެގެންދާކަން. ދައުލަތުގެ ވަކީލުންނާމުޚާތަބް ކުރައްވާއިރު މޫނަށް އަންނަ ހަރަކާތާއި ޔާމީނުގެ ވަކީލުންނާ މުޚާތަބް ކުރައްވާއިރު ވަރަށްބޮޑު ތަފާތެއް ހުރިކަން. ޔާމީނުގެ ވަކީލުންނާ މިޚާތަބް ކުރައްވާއިރު މޫނުން ރުޅިވެރިކަންފެންނަކަމާއި، ބަސްތަކުގައި ރުންކުރުކަންވެސް ފާހަގަކުރެވުނު. ނަމަވެސް ދައުލަތުގެ ވަކީލުންނާ މުޚާތަބް ކުރާއިރު މިކަންތައްތައް ނުފެންނަކަން.\nޖުލައި 21, 2019 13:55\nޔާމިނު ގުއިރޭތަ ގުއިރޭ ގަޑިޔާ ދުވަސް އެނގޭތަ ނޭނގެންޏާ ގުއިނުރޭކަމައް ބެލެވިދާނެތޯ\nޖުލައި 21, 2019 14:58\nކަލޭ ދޭބަލަ އަނގަ ދޮންނަން\nޖުލައި 21, 2019 14:05\nދައުލަތުން ހުށައަޅާ ދައުވާގައި ރ ޔާމީހުގެމައްޗަށް ކުށެއްގެ ދައުވާ ކުރާކަމަކަށް ޤަބޫލެއްނުކުރެވެއެވެ. ދައުލަތުން ހުށައަޅަނީ ކޮރަޕްޝަން ޤާނޫނާއި ޤާނޫނުގައި ބަޔާންކޮށްފައިވާ ކުއްތަށް އަދި އެސީސީ އިން މައްސަލަބަލާކަމާއި އެސީސީއިން ރ ޔަމީނުގެ ކޮރަޕްޝަންގެ މައްސަލައެއް ބެލުމަކީ ތިދައުވާއާއި ކޮންގުޅުމެއް ހުރިކަމެއް\nޖުލައި 21, 2019 14:07\nޝަރީޢަތްދާ މިސްރާބަށްބަލާއިރު ތިމައްސަލާގައި ނަމަވެސް ކިޔާފައި ތިދަޢުވާ ކުރިއަށްގެންދާނެކަމަށް ޤަބުލުކުރެވޭ\nޖުލައި 21, 2019 14:28\nބަލާވެރިކަމެއް ދޯމިގައުމަށް ފާވެފާ މިއޮތީ.\nޖުލައި 21, 2019 15:50\nރަނގަޅަށްބތިބުނީ. ރައްޔިތުން ގެނެސް މިއޮތީ ބަލާވެރި ސަރުކާރެއް\nޖުލައި 21, 2019 14:38\nމަނީ ލޯންޑަރ ކުރީ ކޮން އިރަކުތޯ އެއީ މަނީ ލޯންޑްރިންގް އާއި ބެހޭ ގާނޫނު ވުޖޫދަށް ނާންނަނީސް ދެން އޮތީ ކޮަރަޕްޝަނާއި ބެހޭ ދައުވާ މިގާނޫނަށް ބަލާއިރު ރައީސް ޔާމީންގެ އެކައުންޓަށް ފައިސާ ޖަމާ ކުރީ އެއީ ރައީސް ޔާމީން ވިދާޅުވެގެން ނޫން ކަން ނުވަތަ ވިދާޅުވެގެން ކަން އިނގެން ނެތް ދެން މީހަކަށް ރައީސް ޔާމީންގެ އެކައުންޓްގެ ތަފްސީލް އިނގޭއިރަށް އެއެކައުންޓަށް ފައިސާ ޖަމާ ކުރުން އެއީ ގަބޫލުކުރެވޭނެ ކަމެއް ނޫނޭ އެއީ ކޮރަޕްޝަން ފައިސާ ކަމަށް ތިޔާއީ ތަމެންގެ ވެރިކަން ގުރުޑު ވަމުންދާތީއޭ މަމެން ބުނަން ނެތީމޭ..\nޖުލައި 21, 2019 14:47\nއިންޑިއާއިން އެބަ ބޭނުންވޭ އިންޑިއާ ބޭނުންވިގޮތަށް ޔާމީނު އެއްބަސްނުވީމަ އެކަމުގެ ބަދަލުހިފަން. އެހެންވެ ޖިނާއީ ކުށުގެ މީހުން އިންޑިއާޔާ ހަވާލުކުރާ އެއްބަސްވުމެއް އެއޮތީ. މިކަމުގައި އިންޑިއާގެ އަގެއް ނެތްގޮތެއް ނުފެނޭ.\nޖުލައި 21, 2019 15:06\nމޑޕ ގެ ވެރިކަމުގާ ހިގާފަހުރި އޯޑިޓަރ ޖެނެރަލް ފައިލް ކޮއްފަހުރި ކަރަޕްޝަން ކޮބާ، ކެރަފާ\nޖުލައި 21, 2019 15:24\nޝަރީޢަތެއްތަ މިހިނގަނީ؟ ޝަރީއަތަށް ހުށަހެޅި މައްސަލައަކީ އެސްއޯއެފް އިންޖަމާކުރި 1 މިލިއަން ޑޮލަރު އިން ރައީސް ޔާމީން ވިޔަފާރިކުރިކަމަށްބަލާ މަނީލޯންޑްރިންގއަށް. އެކަމަކު އެއެކައުންޓުގައި3މިލިއަން ހުއްޓަވެސް އެއިން އެނެގުނީ ހަމަ އެބުނާ 1 މިލިއަނުގެ ތެރެއިންކަމށް ކަނޑައަޅާބުނަން އެނގުނު ބައެއްގެ މޮޅުކަމާއެ. ވަކިން ކޮތަޅަކަށްއަޅާފަތަހުރީ އެ 1 މިލިއަން؟ ރައީސް ޔާމީން ވިތްޑްރޯކުރީ އެކޮތަޅުގަ ހުރި ފައިސާއިންތަ؟ އެއިން ނަގަން ލިޔަން އިނީ ވަކި ބާވަތެއްގެ ޗެކެއްތަ؟\nޖުލައި 21, 2019 15:36\nރައީސް އިބޫ ސަރުކާރުން ރަސްމީ ފުރަތަމަ ދުވަސް ހަފްތާ ގައި ދިޔާ އެމެން ސަރުކާރުން ރައްޔިތުންނާއި ގުޅުން ހުރި އެއްވެސް ކަމެއް ނުކުރޭ އެހެންވެ ރައީސް ޔާމީންގެ މަސްކައިގެން އެމެންގެ ވެރިކަން ގުރުޑުނުވެ ވޭތޯ ބަލަން އެމެން މަރުފަލި ޖަހަނީއޭ ތަމެންގެ ވެރިކަން މިހާރު ތިޔާ ދަނީ ގުރުޑު ވަމުންނޭ ތަމެން ދަނީ ގުރުޑުވަމުން ކޫޑި އަޅަމުންނޭ ތަމެންގެ ވެރިކަމުގައި މިހާރު ތިޔާ ހުރީ ކޫޑި އަޅާ ގަސްކަނޑާ އެއްލާލަން ޖެހޭ މިންގަޑަށް ގޮސްފައޭ މަމެން ބުނަންނެތީމޭ...\nޖުލައި 21, 2019 16:13\nތަމެން ބަލަން ތިބެއްޗޭ އެޗްޑީސީ ތިޔާ ކެފޭ ތައް ނަގަން ނުޖެހޭނެއޭ މަމެން ލޮނު ލައިގެން ބަތެއް ނުކާނަން އެހެންވެއްޖެއްޔާ ތިޔާ ކެފޭ ތައް ނެގޭނީ އެހެންވެއްޖެނަމަ މިރާއްޖޭގައި ގަވާއިދާއި ޚިލާފަށް އުޅޭ ހުރިހާ ބިދޭސީން ރާއްޖޭން ބޭރަށް ފުރުވާލުމަށް ފަހު އެނޫނިއްޔާ ތިޔާ ކަމެއް ނުވާނެއޭ ތަމެން ތިޔާ ކަން ހަނދާން ނައްތާލާ ރަށުތެރޭން އެހެން ކަމަކާއި ގެން އުޅުނިއްޔާ މާތާހިރުވާނެއޭ މަމެން ބުނަން ނެތީމޭ ތަމެން ނުދަންނަން ދޯ މީ މާލެ ސަރަހައްދުގެ ވިޔަފާރިވެރިން ތަމެން ދެން މަހަށް ދޭބަލަ މަހަށް މަހަށް މަހަށް ދޭބަލަ...\nޖުލައި 21, 2019 16:25\nވަކީލުކަން ކުރަން ނޭނގޭ ވަކީލުން... ޔާމީން ގެ ވަކީލުން ދަމަދަމައިގެން ހަމަ އެކައްޗެއް ކީ..\nޖުލައި 21, 2019 16:30\nއަދުރޭމެން ނިހާނުމެންކަހަލަ މީހުން ލައިގެން ޔާމީނުހަލާކު\nޖުލައި 21, 2019 17:30\nކޮބާތަ ތިނެއްބައި އަހަރުވެރިކަންކުރިމީހާ އެހެންބަޔަކައް ފައިދާ ހޯދަދޭން ކައްވާލި4.2ބިލިއަން އެއީ އޯޑިޓްރިޕޯޓުންވެސް ފެންނަންހުރިއެއްޗެއް އެކަލޭގެއަރާ އެއިންނަނީ ޢާއިލީ މަޖްލިސްގޮޑިއައް ޅިސްޖެހިފަ ހަމަހުދުފޮތިދޯ\nޖުލައި 21, 2019 18:38\nޖިނާއީ އިޖްރާއާތުގެ ޤާނޫނާއި ޚިލާފު ޝަރީޢަތއކުރިއަށް ގެންދާގޮތް. ދެ ފަރާތުންވެސް ހެކި ހާމަކުރަންޖެހޭނީ އެއްމަޖިލީހެއްގައި. ހެކި ހުށަހަޅާ ނިމުމުން އެއީ އިބްތިދާއީ މަޖިލިސް ނިމުނީ އެއަށްފަހު 30 ދުވަހުގެ ކުރިން ޝަރީޢަތް ފެށޭނީ ދަޢުވާލިބޭ ފަރާތުން ރުހުންޏާ. ޝަރީޢަތްކުރިއަށް ގެންދަން ނޭނގޭކަން ފާހަަގަކުރެވޭ.


Male ga huri parking system thah emme fahun nagan fashaifi\nވެލާނާގެ ކައިރީގައި ހުރި ޕާކިން ސިސްޓަމް-- ފޮޓޯ: ކޯޕަރޭޓް މޯލްޑިވްސް\n14 ޖުލައި 20193ކޮމެންޓް\nމާލޭގައި ހުރި ޕާކިން ސިސްޓަމުތައް އެންމެ ފަހުން ނަގަން ފަށައިފި\nމާލެ ސިޓީއަށް ދިމާވެފައިވާ ޕާކު ކުރުމުގެ މައްސަލަ ހައްލު ކުރަން ކަމަށް ބުނެ، ކުރީގެ ސަރުކާރުން އެކި ސަރަހައްދުތަކުގައި ބެހެއްޓި މެކޭނިކަލް ޕާކިން ސިސްޓަމުތައް ބޭނުން ނުކުރެވި އެންމެ ފަހުން ނަގަން ފަށައިފި އެވެ.\nޕްލޭނިން މިނިސްޓްރީގެ މީޑިއާ އޮފިޝަލަކު ސީއެންއެމް އަށް ވިދާޅުވީ މާލޭ ސިޓީގެ އެކި ސަރަހައްދުތަކުގައި ހުރި ޕާކިން ސިސްޓަމުތައް ނެގުމަށް ފަހު އެތަންތަން ޕާކިން ޒޯނުތަކަށް ބަދަލު ކުރަން ނިންމާފައިވާ ކަމަށެވެ.\nއެގޮތުން އިއްޔެ ވަނީ ހީނާމާގެ ޕާކިން ސިސްޓަމު ނެގުމުގެ މަސައްކަތް ފަށާފަ އެވެ. ހީނާމާގެ ޕާކިން ސަރަހައްދާއި ވެލާނާގެ ކައިރި އަދި ގާކޮއްޓާއި ވިޔަފާރިވެރިންގެ ޖަމިއްޔާގެ މިސްކިތް ކައިރީ ކުރީގެ ސަރުކާރުން އެ ސިސްޓަމުތައް ބެހެއްޓި އެވެ.\nދެހާސް ސޯޅަވަނަ އަހަރުން ފެށިގެން މާލޭގައި އެފަދަ ޕާކިން ސިސްޓަމް ހުރި ނަމަވެސް، އޭގެ އެއްވެސް ބޭނުމެއް ނުކުރެވެ އެވެ. އެ ތަކެތި ހުރީ ގިނަ ދުވަސް ވެގެން ދަބަރުވެސް ޖަހާފަ އެވެ.\nވެލާނާގޭ ކައިރީގައި އެންމެ ފުރަތަމަ ބެހެއްޓި މެކޭނިކަލް ޕާކިން ސިސްޓަމް ޓެސްޓު ކުރުމުގެ މަސައްކަތް ކުރީ 2016 ވަނަ އަހަރުގަ އެވެ. އޭރުގެ ސަރުކާރުން ބޭނުންވީ އެފަދަ 20 ސިސްޓަމް މާލޭގައި ބަހައްޓާށެވެ.\nމެކޭނިކަލް ޕާކިން ސިސްޓަމް ބޭނުން ކުރާނެ ގޮތުގެ ގަވާއިދެއް ހަދާނެ ކަމަށް އޭރުގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި އެވެ. އެކަމަކު އެފަދަ ގަވާއިދެއް ހަދާފައެއް ނުވެ އެވެ.\nއޭރު ހައުސިން މިނިސްޓްރީން ގެނައި ސިސްޓަމުތައް އިންސްޓޯލް ކުރުމުގެ މަސައްކަތް ހަވާލު ކުރީ ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އާއެވެ.\nމިދިޔަ ޑިސެމްބަރު މަހު ޓްރާންސްޕޯޓު މިނިސްޓްރީން ޕާކިން ސިސްޓަމުތައް ނަގަން ނިންމިކަން އިއުލާނު ކުރި އެވެ. އޭރު ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވީ ސިސްޓަމުތައް ހުރީ ބޭނުން ކުރެވޭ ގޮތަށް ނޫން ކަމަށެވެ.\n"ސިސްޓަމް ބަހައްޓައިގެން އެތަން ބްލޮކް ކޮށްފައި ބެހެއްޓުމުގެ ބަދަލުގައި މި ޖެހެނީ އެ އެއްޗެހި ނަގައި އެހެން ގޮތަކަށް ޕްލޭންކުރަން. އެގޮތަށް ވިސްނާއިރު މި ވަގުތަށް އޮތް ހައްލަކީ އެތަން ހުސްކޮށްފައި ޕާކިންނަށް ދޫކޮށްލުން،" މިނިސްޓަރު ވިދާޅުވި އެވެ.\nއެ ޕާކިން ސިސްޓަމުތައް ގެނެސް، ހަރު ކުރުމަށް ދިޔަ ހަރަދުގެ ތަފްސީލު އޭރުގެ ސަރުކާރުން ހާމަކޮށްފައެއް ނުވެ އެވެ. އެކަމަށް ދިޔަ ހަރަދާ ބެހޭ ގޮތުން މިހާރުގެ ސަރުކާރުގެ ބަހެއް ވެސް އަދި ނުލިބެ އެވެ.\nޓްރާންސްޕޯޓް މިނިސްޓަރު ޕްލޭނިން މިނިސްޓްރީ ހައުސިން މިނިސްޓްރީ\nޙެހެ އެއީ ވެސް ބަޔަކު އަތުން ހެޔޮ އަގުގަ ގެނެސްފާ ހުރި އެއްޗެއް އެއެއް ޗެހި ރާވަން ބެލިއިރު ދަނގަޑު ތައް ދިމާނުވޭ ކޮންމެ ކަމެއްގާ ވެސް އޭރު އޮތީ ކަރެޕްށަން އެހެން ވީމަ ވީގޮތް އެއީ\nޚަރަދުވި ހުރިހާ ފައިސާއެއް މުއިއްޒު އަތުން އަތުލާ. ހުރިހާ ކަމެއް ޚަރާބު ކުރި ބޭކަލެއް އެއީ.\nކީކޭ ދެން ފަހެ އަޅެ ބުނާނީ؟ ކިހާ ފައިސާ އެއްކަމެއް ނޭނގެ ތިކަމަށް ޚަރަދު ކުރީކީއެއްވެސް ދޯ؟ އަޅެ އެހެން ކަމަކަށް އެ ފައިސާ ބޭނޫން ކުރެވުނީހެއްނު! ރަނގަޅަށް ވިއްޔާ ފިސާރި ފައިސާ ހަދާފަ ތިކަމުންވެސް އޮންނާނީ އިނގޭ!


Atholhuthereygai Dhiri Ulhey Gina Zuvaanunge Thaureef Raees Yameen Ah! - Vaguthu\nއަތޮޅުތެރޭގައި ދިރިއުޅޭ ގިނަ އަދަދެއްގެ ޒުވާނުންގެ ތަޢުރީފް ރައީސް ޔާމީނަށް!\n2013 ގެ ރިޔާސީ އިންތިޚާބުގައި އަދުގެ ސަރުކާރުން އެންމެ ބޮޑަށް ވިއްކި އެކައްޗަކީ ޒުވާނުންގެ މެނިފެސްޓޯއެވެ. ރައީސް ޔާމީން އޭރުވެސް އަދި މިހާރުވެސް ސިފަކުރައްވާގޮތުގައި ޒުވާނުންނަކީ ޤައުމެއްގެ އެންމެ ބޮޑު ރައުސުލްމާލެވެ. އެމަނިކުފާނު ދެކެވަޑައިގަންނަވާގޮތުގައި ޒުވާނުންނަކީ މުސްތަގުބަލުގައި ޤައުމުގެ "ހުންގާނުގައި" ހިފަން ތިބި މީހުންނެވެ. ދައުރުގެ މިހާ ހިސާބަށް އައި އިރު ޒުވާނުންގެ ވުޒާރާއިން ޒުވާނުންނަށް ކޮށްދެވުނީ ކޮންކަމެއްތޯ ސުވާލު އުފައްދާ މީހުންވެސް އެބައުޅެއެވެ. އެއާ އިދިކޮޅަށް ޒުވާނުންގެ ތަޢުރީފް އަދުގެ ރައީސުލް ޖުމްހޫރިއްޔާއަށް އޮތްކަން މީސް މީޑިއާގައި އަތޮޅުތަކުގެ ގިނަ އަދަދެއްގެ ޒުވާނުން ދަނީ ހާމަކުރަމުންނެވެ. ޒުވާނުންގެ ވުޒާރާއިން ޒުވާނުންނަށް ކޮށްދެވުނު ކަންކަމާ ގުޅިގެން ސުވާލު އުފައްދާ ފަރާތްތަކަށް މި ދެންނެވި ޒުވާނުން ސުވާލެއްވެސް އުފައްދައެވެ. އެއީ ރައީސް ޔާމީންގެ ސަރުކާރުން ޒުވާނުންނަށް ނުކޮށްދެއްވަނީ ކޮން ކަމެއްތޯ އޭ ބުނެ އުފައްދާ ސުވާލެކެވެ.\nމީސް މީޑިއާގައި މިފަދަ ބަހުސްތައް ހިނގާއިރު ރިޔާސީ ދައުރު ނިމެން މިވަނީ ވަގުތު ކުޑަތަންވެފައެވެ. ދައުރުގެ މިހާ ހިސާބަށް އައިއިރު ގިނަ އަދަދެއްގެ ޒުވާނުން ރައީސް ޔާމީނަށް ތާއީދު ކުރާ ސަބަބުތައް އެ ޒުވާނުން އަންނަނީ ބުނެދެމުންނެވެ. އެ ޒުވާނުން ބުނަމުން އަންނަނީ އަދުގެ ސަރުކާރުން ޒުވާނުން ބަލައިގަނެ، އިޤްތިސާދީ ގޮތުން ޒުވާނުން ބާރުވެރިކޮށް، ވަޒީފާގެ ބާޒާރަށް ޒުވާނުން އަހުލުވެރިކޮށް، ކުޅިވަރުގައި ޒުވާނުންނަށް ފަހި ފުރުސަތުތައް ތަނަވަސްކޮށްދީފައިވާކަމަށެވެ. އަދި މުޖުތަމަޢުތެރޭގައި ޒުވާނުންނަށް މިއަދު ލިބެމުންދާ ލޯތްބާ އިޙުތިރާމްގެ ހަގީގީ ބާނީ އަކީ ރައީސް ޔާމީން ކަމުގައި އެ ޒުވާނުން އަންނަނީ ބުނަމުންނެވެ.\nޒުވާނުންގެ މެނިފެސްޓޯ ތަންފީޒު ކުރުމުގައި ޔޫތު މިނިސްޓްރީއިން މިހާތަނަށް ކޮށްފައިވާ އާދަޔާ ޚިލާފު މަސައްކަތްތަކަށްވެސް މިދެންނެވި ޒުވާނުން ތައުރީފުކުރެއެވެ. ވަކިން ޚާއްސަކޮށް ވޭތުވެދިޔަ 30 ދުވަހު އެ މިނިސްޓްރީއިން ފިސާރި ވަރުގަދަ މަސައްކަތްތަކެއް ކޮށްފައިވާކަން އެ ޒުވާނުން އަންނަނީ މީސް މީޑިއާގައި ހާމަކުރަމުންނެވެ. ނަމަވެސް ޒުވާނުންގެ ވުޒާރާއިން ބުނާގޮތުގައި އެ މިނިސްޓްރީ އިން ކޮށްފައިވާ މަސައްކަތްތަކަކީ ހަރުދަނާ ލީޑަރެއްގެ ވިސްނުންފުޅާ އިރުޝާދުގެ ދަށުން މިނިސްޓްރީގެ ހީވާގި މުވައްޒަފުންނާއި އަތޮޅު ތެރޭގައި ޤާއިމްކުރެވިފައިވާ އެންމެހާ މުއައްސަސާތަކާ ކައުންސިލްތަކާއި ޒުވާނުންގެ މިންނެތް ބުރަ މަސައްކަތެވެ. އަދި ވޭތުވެދިޔަ4އަހަރާ5މަސް ދުވަހުގެ ކާމިޔާބީގެ އަސްލަކީވެސް އެއީ ކަމުގައި އެ މިނިސްޓްރީ އިން ބުނެއެވެ. ދެން ހިތަށް އެރީ ޒުވާނުން އެބުނާ ޔޫތު މިނިސްޓްރީގެ ވޭތުވެދިޔަ އާދަޔާ ޚިލާފު 30 ދުވަހާއި އެ މިނިސްޓްރީ އިން ކުރެވިފައިހުރި މުހިންމު މަސައްކަތްތަކާ ގުޅޭގޮތުން ތަފާސް ހިސާބުތައް ހޯދާލުމަށެވެ.\nގއ.ގެމަނަފުއްޓަށް ކުޅިވަރު ސާމާނު ހަދިޔާ ކުރަނީ\nވޭތުވެދިޔަ 30 ދުވަހަށް ބަލާލާއިރު ޔޫތު މިނިސްޓްރީއިން ވަނީ އާބާތުރަ ފިލުވުމަށްފަހު 14 ޒުވާނުންގެ މަރުކަޒަކުން ޚިދުމަތްދޭން ފަށާފައެވެ. އަދި އިތުރު4ޒުވާނުންގެ މަރުކަޒު މުޅިން އަލަށް ހުޅުވިއެވެ. އެއީ ހއ.ހޯރަފުއްޓާއި، ނ.ކެނދިކުޅުދޫ، ނ.މިލަދޫ އަދި ތ.މަޑިފުށި ޒުވާނުންގެ މަރުކަޒެވެ. ޒުވާނުންގެ ވުޒާރާއިން 30 އަށްވުރެން ގިނަ ރަށްރަށަށް ކުޅިވަރު ސާމާނު މިދެންނެވި 30 ދުވަހުގެ ތެރޭގައި ފޯރުކޮށްދިނެވެ. ލައިޓްތައް ނުދިއްލި މައްސަލަޖެހިފައިވާ 22 ރަށަކަށް 125 ލައިޓް ފޯރުކޮށްދީ ސްޕޯޓްސް އެރީނާ ކޯޓުތަކުގައި ހަރުކުރިއެވެ. މީގެ އިތުރުން އެ މިނިސްޓްރީއިން ރާއްޖޭގެ އެކި ކަންކޮޅުތަކަށް ވަރުބަލިކަމެއްނެތި ދަތުރުކޮށް ސްޕޯޓްސް އެރީނާގެ ހާލަތު ދެނެގަނެ މަސައްކަތްތައް ބާރު ސްޕީޑެއްގައި ކުރިޔަށް ގެންދިޔުމަށް އިންތިޒާމްތަކެއް ހަމަޖެއްސިއެވެ.\nއުފާވެރި ފިތުރު ޢީދު އައިސް ބޯމަތިވަނީއެވެ. އަދިވެސް ޔޫތު މިނިސްޓްރީއިން ރަށްރަށަށް ކުރާ ދަތުރުތައް ހުއްޓުމަކަށް ނާދެއެވެ. މި ހިނގަމުންދާ ހަފްތާއަށް އެކަނި ބަލާލިޔަސް މިހާތަނަށް ބ.އަތޮޅުގެ ހުރިހާ ރަށަކަށް އެ މިނިސްޓްރީއިން ކުޅިވަރު ސާމާނު ފޯރުކޮށްދީފިއެވެ. އަދި އެ މިނިސްޓްރީއިން ގއ.ގެމަނަފުއްޓަށް ކުޅިވަރު ސާމާނު ފޯރުކޮށްދިންއިރު އެއަތޮޅު ވިލިނގިލި އަދި ކޮލަމާފުއްޓަށް ވަނީ ކުޅިވަރު ސާމާނުގެ އިތުރުން ޕްރޮޖެކްޓަރ ތައްވެސް ހަވާލުކޮށްފައެވެ. މީގެ އިތުރުން ގދ.ހޯޑެއްދޫ އާއި ގދ.ފިޔޯރީ އަށްވެސް ޒުވާނުންގެ ވުޒާރާއިން ޕްރޮޖެކްޓަރާ ކުޅިވަރު ސާމާނު ފޯރުކޮށްދީފައިވެއެވެ. މި ތިން އަތޮޅުގެ އިތުރުން ވ.ފެލިދޫއަށް ކުޅިވަރު ސާމާނު ދީފައިވާއިރު އައްޑޫ ސިޓީ މަރަދޫ ފުޓްސަލް ދަނޑުގެ ލައިޓްތައްވެސް މީގެ ދެ ދުވަސް ކުރިން ބަދަލުކުރިއެވެ. އަދި ހައުސިންގ މިނިސްޓްރީގެ އެހީތެރިކަމާއެކު މަރަދޫ ފޭދޫ ފުޓު ބޯޅަ ދަނޑުގެ ބިންގަނޑު ލެވެލްކުރެވުނެވެ. މިއީ ޒުވާނުން މީސް މީޑިއާގައި ހާމަކުރާ 30 ދުވަހުގެ ވާހަކައިގެ ޚުލާސާއެކެވެ.\nބ.ކެންދޫއަށް ކުޅިވަރު ސާމާނު ހަދިޔާ ކުރަނީ\nމިސަރުކާރުން ޒުވާނުންނަށް ކޮށްދެވުނީ ކޮންކަމެއްތޯ ސުވާލު އުފެއްދި ފަރާތްތަކަށް ގިނަ އަދަދެއްގެ ޒުވާނުން ރައްދު ދީފައިވަނީ ޒުވާނުންގެ ވުޒާރާއިން ވޭތުވެދިޔަ4އަހަރާ5މަހެއްހާ ދުވަހު ކޮށްފައިހުރި މަސައްކަތްތަކުންނެވެ. އެ ޒުވާނުން ބުނަމުންދަނީ ލައްކައަކަށްވުރެން ގިނަ ވަޒީފާ އުފެދިއްޖެ ވާހަކައެވެ. 120 އަށްވުރެން ގިނަ ޕްރޮގްރާމްތައް ޒުވާނުންގެ މެދުގައި ހިންގި ވާހަކައެވެ. މި ޕްރޮގްރާމްތަކުގައި ލައްކައެއްހާ ޒުވާނުންގެ ޝާމިލުވުން އޮތް ވާހަކައެވެ. ރިޔާސީ ދައުރު ނިމޭއިރު 35 ޒުވާނުންގެ މަރުކަޒު ހުންނާނެ ވާހަކައެވެ. އަދި 80 ފުޓްސަލް ދަނޑާއި 83 ވޮލީ ކޯޓާއި 93 ބަށި ކޯޓުގެ އިތުރުން 49 ފުޓު ބޯޅަ ދަނޑާއި 44 ނެޓް ބޯޅަ ޤާއިމްކުރިވާހަކައެވެ. އަދިވެސް އެ ޒުވާނުން ދައްކަމުންދާ ވާހަކަ މަދެއް ނޫނެވެ. ކުޅިވަރުގައި ހަރަކާތްތެރިވާ ކްލަބް ޖަމްޢިއްޔާތައް އަމިއްލަ ފައިމައްޗަށް ތެދުވުމަށް ރައީސް ޔާމީން ކޮށްދެއްވާފައިވާ މަސައްކަތްތަކުގެ ވާހަކަ އެ ޒުވާނުން ހުއްޓުމެއްނެތި ދައްކަނީއެވެ. ކުޅިވަރުގެ ރޮނގުން ޤައުމަށް ރީތި ނަން ހޯދާފައިވާ ފަރާތްތަކުގެ އަގު ވަޒަންކުރާ ވާހަކަވެސް ދައްކަނީއެވެ. ފަންނުވެރިންގެ އަގު ވަޒަން ކުރުމާއި ދިވެހި ފަންނުވެރިކަމަށް ރައީސް ޔާމީން ދެއްވާ ޚާއްސަ އަހަންމިއްޔަތުކަމުގެ ވާހަކަވެސް ދައްކަނީއެވެ. މިއީ އަޅުގަނޑުމެން ދައްކާ ވާހަކައެއް ނޫނެވެ. މިއަދު އަތޮޅުތެރޭގައި ދިރިއުޅޭ ޒުވާނުންގެ ތައުރީފް ރައީސް ޔާމީނަށް އޮހެނީ "ޝުކުރިއްޔާ ރައީސް ޔާމީން" އޭ ބުނަމުންނެވެ.\nޖޫން 13, 2018 01:30\nކެނެރީގޭ ނަޝީދު ޒުވާނުންނަށް ވިއްކީ މާމޮޅު އެއްޗެއް. އެއީ ބިރެއްނެތި މަޖާކުރުން މިއެވެ.\nޖޫން 13, 2018 05:20\nތިބުނީ ހެޔޮކޮށް....އޭނަ ކުރިހާވެސް ކަމަކީ ޔަހޫދީންނާއިއެކު އެއްބަސް ވެފައިވާގޮތަށް މިގައުމުގެ ޒުވާނުން ގެއްލުމާއި ހަލާކުގެ ތެރެއަށް ވައްދާ ނަރަކަޔާ ދިމާއަށް ލަވަމުން ގެންދިއުން...އެއީ ނުބާ މީހެއް.\nޖޫން 13, 2018 05:41\nހޫން... މުޅި ަރާއްޖޭގެ ޒުވާނުންވެސް ޔާމީނަށް ސަނާ ކިޔަނީނުން މިއޮއް.. ނުވިތާކަށް މުޅި ދުނިޔެވެސް އެއް އަޑަކުން ޔާމީނުގެ މޮޅު ވާހަކައެއްނުން މިއޮއްދައްކަނީ..


Ureedhooge roadha promoashanugai agubodu inaamuthakaai hiley deytaa\nއުރީދޫގެ ރޯދަ ޕްރޮމޯޝަނުގައި އަގުބޮޑު އިނާމުތަކާއި ހިލޭ ޑޭޓާ\nއުރީދޫއިން މި ރޯދަމަހަށް ހާއްސަކޮށްގެން އަގުބޮޑު އިނާމުތަކާއި ހިލޭ ޑޭޓާ ލިބޭ ޕްރޮމޯޝަނެއް ފަށައިފި އެވެ.\nއުރީދޫއިން ތައާރަފުކޮށްފައިވާ ޕްރޮމޯޝަންތަކުގެ ތެރޭގައި ކޮންމެ ދުވަހަކުވެސް ހަރަދުކުރާ ކުރެޑިޓުގެ ފަސްގުނަ އިތުރަށް އަނބުރާ ލިބޭނެ ޕްރޮމޯޝަނެއް ހިމެނެ އެވެ. މި ޕްރޮމޯޝަން މެދުވެރިކޮށް އުރީދޫގެ ކަސްޓަމަރުންނަށް ރީފް ސައިޑުގެ ފަރާތުން އަގުހުރި ތަފާތު އިނާމު ތަކެއްވެސް ލިބިގެންދާނެ އެވެ.\nކޮންމެ ދުވަހަކު، ހުރިހާ ކަސްޓަމަރުންނަށް ހިލޭ ޑޭޓާ ލިބޭނެ ޕްރޮމޯޝަނެއްވެސް ވަނީ ފަށާފަ އެވެ. މި ޕްރޮމޯޝަނުގައި ކޮންމެ ދުވަހެއްގެ ހެނދުނު 7:00 އާއި 9:00 އާ ދެމެދު މެސެޖެއްގައި “GO” ޖެއްސެވުމަށްފަހު 5500 އަށް މެސެޖު ކުރެއްވުމުން ކޮންމެ ކަސްޓަމަރަކަށްވެސް 50 އެމްބީ ލިބިވަޑައިގަންނަވާނެ އެވެ.\nއުރީދޫގެ ޕްރިޕެއިޑް ބްރޯޑް ބޭންޑް ކަސްޓަމަރުންނަށް 200ރ. ރީޗާޖް ކުރައްވައިގެން ގުރުއަތުން ކޮންމެ ހަފުތާއަކު ހޮވޭ ކަސްޓަމަރަކަށް އެޕަލް އައިޕެޑް މިނީއެއް ހޯދުމުގެ ފުރުސަތު ލިބޭ ޕްރޮމޯޝަނެއް ފަށާފައިވާއިރު ހަފުތާ ބަންދު ދުވަސްތަކުގައި އުރީދޫ ޕްރިޕެއިޑް ކަސްޓަމަރުންނަށް ރިޗާޖް އަދި ރާސްޓަސް ކުރައްވައިގެން %25 އާ ހަމައަށް ކުރެޑިޓް ހޯދުމުގެ ފުރުސަތު ލިބޭ، ބޯނަސް ރީޗާޖް ޕްރޮމޯޝަނެއްވެސް ވަނީ ފަށާފަ އެވެ.\nއައިޑީ ކޯލް ޕްރޮމޯޝަން ގެ ނަމުގައި ސައުދީ އަރަބިއްޔާއަށް 1.95ރ އަދި ޔޫއޭއީ، އޮމާން، ޤަތަރު، ކުވޭތު، މިސްރު އަދި ބަހްރޭން އަށް 2.95ރ ގެ ރޭޓުން ގުޅާލެވޭ ޕްރޮމޯޝަނެއްވެސް ވަނީ ފަށާފަ އެވެ.\nމީގެ އިތުރުން މިރަމަޟާންމަހު އުރީދޫ ކަސްޓަމަރުންނަށް ނަމާދު ވަގުތު އެސްއެމްއެސް މެދުވެރިކޮށް ހޯދޭއިރު ރީތި ޓިއުންސް ޚިދުމަތް މެދުވެރިކޮށް މުޅިން ހިލޭ މަދަހަ އަދި ޤުރުއާން ތަރުޖަމާ ލިބޭ ޕްރޮމޯޝަނެއްވެސް އެ ކުންފުނިން ވަނީ ފަށާފައެވެ.\nމެޕްސް ކޮލެޖުން އޮންލައިންކޮށް ކިޔެވުމުގެ ފުރުސަތު\nއުރީދޫގެ ހިދުމަތްތައް ޑިޖިޓަލްކޮށް ހޯދަން އެދެފި


3vana division football mubaaraathugai Thulhadhoo team eh\nތިންވަނަ ޑިވިޝަން ފުޓުބޯޅަ މުބާރާތުގައި ތުޅާދޫގެ ޓީމެއް\nތުޅާދޫ އެވެންޗާސް ސްޕޯޓްސް. / ފޮޓޯ: އަހުމަދު ފާތިހު\nމިއަހަރުގެ އެފްއޭއެމް ތިންވަނަ ޑިވިޝަން ފުޓުބޯޅަ މުބާރާތުގައި ބ. ތުޅާދޫގެ ތުޅާދޫ އެވެންޗާސް ސްޕޯޓްސް އިން އެޓީމު ކުޅުނު ފުރަތަމަ މެޗުން ބަލިވެއްޖެއެވެ. ގުރޫޕް ސްޓޭޖުގައި އެޓީމު ކުޅުނު ފުރަތަމަ މެޗުން ބަލިވެފައިވަނީ ޓެންޓް ސްޕޯޓްސް ކުލަބާ ވާދަކޮށް 6-4ގެ ނަތީޖާއަކުންނެވެ.\nއެފްއޭއެމް 1 ނަންބަރު ޓާފުގައި އިއްޔެ ކުޅެވުނު މިމެޗުން ބަލިވި ނަމަވެސް ތުޅާދޫއިން ވަނީ މެޗުގެ ފުރަތަމަ 12 މިނިޓުތެރޭ ތިން ލަނޑުޖަހާ، ބޮޑު ލީޑެއް ނަގާފައެވެ. އެޓީމުގެ އިބްރާހިމް އާދިލް މެޗުގައި ގޯލެއް ޖަހާފައި ވާއިރު މުހައްމަދު ނައުޝާދު ވަނީ ތިން ލަނޑުޖަހާ ހެޓްރިކެއް ފުރިހަމަ ކޮށްފައެވެ.\nޓެންޓް ސްޕޯޓްސްގެ ލަނޑުތައް ނަސޫހް ސައީދާއި ނާފިޒް އަބްދުﷲ އަދި އިބްރާހިމް ފައިސަލްގެ އިތުރުން މުހައްމަދު ހަމީދު ކާމިޔާބު ކޮށްދިންއިރު ނަސޫހް ވެސް ވަނީ މެޗުގައި ހެޓްރިކެއް ހަދާފައެވެ.\nމިއަހަރުގެ ތިންވަނަ ޑިވިޝަނުގައި ޖުމްލަ 31 ޓީމު ވާދަކުރާއިރު ޓީމުތައް ވަނީ އަށް ގުރޫޕަކަށް ބަހާލާފައެވެ. ސީބީއެލް ސްޕޯޓްސް އާއި ލެގޫންސް ސްޕޯޓްސް ކުލަބް އަދި ޓެންޓް ސްޕޯޓްސް ކުލަބާއެކު ތުޅާދޫ އެޑްވެންޗާ ސްޕޯޓްސް ހިމެނެނީ ގުރޫޕް3ގައެވެ. މުބާރާތުގެ ކުއާޓާ ފައިނަލަށް ދަތުރުކުރާނީ ކޮންމެ ގުރޫޕެއްގެވެސް އެއްވަނައަށްދާ ޓީމުތަކެވެ.\nތުޅާދޫއިން ގުރޫޕް ސްޓޭޖުގައި ކުޅޭ ދެވަނަ މެޗުގައި މިމަހު 20 ވަނަދުވަހު ނުކުންނާނީ ލެގޫން ސްޕޯޓްސް ކުލަބާ ދެކޮޅަށެވެ. ތިންވަނަ މެޗުގައި ސީބީއެލް ސްޕޯޓްސް ކުލަބާ ދެކޮޅަށް ނުކުންނާނީ ޑިސެންބަރު މަހުގެ4ވަނަ ދުވަހުއެވެ. މިދެމެޗުވެސް ކުޅެވިގެންދާނީ އެފްއޭއެމް 1 ނަންބަރު ޓާފުގައި މެންދުރުފަހު 15:45 ގައެވެ.\nނޮވެމްބަރ 11, 2018 at 12:49 pm\nMatch ge 17 vana minit ga refree vaanee nuhaggu red carde dhakaafa. Match ge 17 van minit in match nimendhenves thulhaadhoo team kulhunee 10 kulhun therinnaa eku


Roadshow himeney gotah, raajjein mi aharu 44 fair akah\nރޯޑްޝޯތަކާއެކު ރާއްޖޭން މި އަހަރު 44 ފެއާއަކަށް\nރާއްޖޭން 2016 ވަނަ އަހަރު ބޭއްވި ޑަބްލިއުޓީއެމް ފެއާގައި އެމްއެމްޕީއާރުސީ އިން ބައިވެރިވަނީ -- ފޮޓޯ: އަވަސް\nރޯޑްޝޯވް ތަކާއެކު ރާއްޖޭން މި އަހަރު 44 ޓޫރިޒަމް ފެއާއެއްގައި ބައިވެރިވާން ނިންމައި، ފެއާގެ ލިސްޓު އާއްމުކޮށްފި އެވެ.\nމޯލްޑިވްސް މާކެޓިން އެންޑް ކޯޕަރޭޝަން (އެމްއެމްޕީއާރުސީ) އިން އާއްމު ކުރި ޓޫރިޒަމް ފެއާ ލިސްޓުގައި ރޯޑްޝޯތަކާއެކު ފެއާތައް ހިމެނެ އެވެ. ފެއާ ލިސްޓުގައި ދުނިޔޭގެ މަަޝްހޫރު ބޮޑެތި ފެއާތައް ވެސް ހިމެނެ އެވެ.\nރާއްޖޭން އަންނަ މަހު ތިން ފެއާއެއްގައި ބައިވެރި ވާނެ އެވެ. ފުރަތަމަ ބައިވެރިވާނީ މާޗް 16 އިން 18 އަށް މޮސްކޯގަ އެވެ. އަދި ދެން މާޗް 22 ވަނަ ދުވަހު އިންޑިއާގައި އޮންނަ ސަޓޭ ރޯޑްޝޯގަ އެވެ. އަދި 24 ވަނަ ދުވަހު ވެސް އިންޑިއާގައި އޮންނަ ރޯޑްޝޯއެއްގައި ބައިވެރިވާނެ އެވެ.\nމި އަހަރު ރާއްޖޭން ބައިވެރިވާ މަޝްހޫރު ފެއާތަކުގެ ތެރޭގައި މެއި 16 އިން 19 އަށް ޔޫއޭއީގައި އޮންނަ އެރެބިއަން ޓްރެވަލް މާކެޓް (އޭޓީއެމް) ފެއާ އާއި ސްޕޭންގެ ފިތޫރު ފެއާ އަދި ދުބާއީގެ އެކްސްޕޯ 2021 ގެ އިތުރުން ޓީޓީޖީ ޓްރެވަލް އެކްސްޕީރިއަންސްގެ އިތުރުން އައިޓީބީ އޭޝިއާ އާއި ޑަބްލިއުޓީއެމް ލަންޑަން އައިޓީބީ ޗައިނާ ފެއާ އެވެ.\nއެމްއެމްޕީއާރުސީ އިން މި އަހަރުގެ ޓޫރިޒަމް ފެއާގެ ލިސްޓު އާއްމު ކުރިއިރު ރާއްޖޭން އިންތިޒާމު ކުރާ ގިނަ ރޯޑްޝޯ ތަކެއް ވެސް ހިމެނެ އެވެ. ޓޫރިޒަމް ވިޔަފާރިތައް ބައްދަލުވާ ގޮތަށް ބާއްވާ ރޯޑްޝޯތައް ބާއްވަނީ މިހާރު ރާއްޖެއަށް އެންމެ ގިނައިން ޓޫރިސްޓުން އަންނަ އިންޑިއާ އާއި ރަޝިއާގަ އެވެ. މީގެ އިތުރުން ރާއްޖެއަށް އެންމެ ގިނައިން ޓޫރިސްޓުން އަންނަ ޗައިނާގައި ވެސް ރޯޑްޝޯތައް ބާއްވާނެ އެވެ.\nރާއްޖެ އިސްތިހާރު ކުރަން ސަރުކާރުން މި އަހަރު ވެސް 10 މިލިއަން ޑޮލަރުގެ ބަޖެޓެއް އެމްއެމްޕީއާރުސީން ދީފައިވެ އެވެ. މިދިޔަ އަހަރު ވެސް ރާއްޖެ އިސްތިހާރު ކުރަން އެ ކުންފުނިން ގިނަ މަސައްކަތްތަކެއް ކޮށްފައިވެ އެވެ.\nއެމްއެމްޕީއާރްސީ ޓޫރިޒަމް ވިޒިޓް މޯލްޑިވްސް + ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް\nއެއާޕޯޓަށް ރެކޯޑެއް މިއަދު 3،800 މީހުން


SunOnline: Vaccine in dhivehi tourism ah faruvaa libeyne tha?\nވެކްސިނުން ދިވެހި ޓޫރިޒަމަށް ފަރުވާލިބޭނެތަ؟\nއައިޝަތު ފަރީޙާ 11 Feb 2021, 09:29\nރާއްޖޭގެ ޓޫރިޒަމް ދާއިރާ އެންމެ ޕީކަށް އަރައިގެން ދިޔައީ 2019 ވަނަ އަހަރު އެވެ. އެ އަހަރު 1.7 މިލިއަން ޓޫރިސްޓުންގެ ރެކޯޑާއެކު 2020 ވަނަ އަހަރާ ކުރިމަތިލީ އާ އުއްމީދަކާއެކު އެވެ. އެހެން ނަމަވެސް، ކޮވިޑް19ގެ ބިޔަ ރާޅުގެ ދަށުވެ، ޓޫރިޒަމް ދާއިރާ އަށް ކުރިމަތިވީ މީގެ ކުރިން ދުވަހަކުވެސް ކުރިމަތިވެފައި ނުވާވަރުގެ ގެއްލުމަކާ އެވެ.\nމިދިޔަ އަހަރު ނިމިގެން ދިޔައީ މުޅި ދުނިޔޭގެ އިގްތިސާދުވެސް މި ރާޅުގެ ދަށުވެ، ސަލާމަތުގެ އައްސޭރިއަކަށް ދެވޭތޯ ކުރަމުންދިޔަ ބުރަ މަސައްކަތާއެކު އެވެ. ކޮވިޑުގެ ބަލިމަޑުކަމުން ސަލާމަތްވާނެ އުއްމީދަކަށް ވެކްސިންވެ ދުނިޔޭގެ އެކި ސަރަހައްދުތަކުގައި ވެކްސިން ރޯލް ކުރަން ފެށުމަކީ 2021 ވަނަ އަހަރަކީ ދުނިޔޭގެ އިގްތިސާދަށް، ދަތުރުފަތުރުގެ ދާއިރާ އަށް އަދި ޓޫރިޒަމަށް ދިރުން ގެނައުމަށް ކުރާ މަސައްކަތަށް ލިބުނު އުއްމީދެކެވެ.\nރާއްޖެއަކީ ޓޫރިޒަމަށް ބަރޯސާވާ ގައުމަކަށްވާއިރު، އެތައް ހާސް ދިވެހި އާއިލާއެއްގެ ދިރިއުޅުން ގުޅިފައި އޮތީ މި ދާއިރާ އިން ލިބޭ އާމްދަނީ އަށެވެ. ކޮވިޑުގެ ރާޅާއެކު އެތައް ހާސް ބަޔެއްގެ ދިރިއުޅުމަށް، އާމްދަނީ އަށް ނޭދެވޭ އަސަރު ކުރިއިރު، މިހާރު އެ ފަރާތްތަކަށް އޮތް އެންމެ ބޮޑު އުއްމީދަކީވެސް ކޮވިޑު ވެކްސިނެވެ.\nފެބްރުއަރީ މަހުގެ އެއްވަނަ ދުވަހުން ފެށިގެން ރާއްޖޭގައި ކޮވިޑް ވެކްސިން ޖަހަންް ފަށާފައިވާއިރު ޓޫރިޒަމް ސިނާއަތުގައި ކުރީސަފުގައި މަސައްކަތްކުރާ ފަރާތްތަކަށް އިސްކަންދީގެން ވެކްސިން ޖަހަން ފެށުމަކީވެސް ޓޫރިޒަމް ސިނާއަތަށް ލިބުނު ބޮޑު ހިތްހަމަޖެހުމެކެވެ.\nޓޫރިޒަމް ސިނާއަތުގެ ފްރަންޓްލައިން މަސައްކަތްތެރިންނަށް ވެކްސިން ޖަހަން ފެށުމަށް ބޭއްވި ރަސްމިއްޔާތުގައި ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވީ ރާއްޖޭގެ އިގްތސާދު ކޮޅަށް ޖަހައި ފަތުރުވެރިކަން ކުރިއެރުވުމަށް އެންމެ އިސްދައުރެއް އަދާކުރީ ޓޫރިޒަމް ސިނާއަތުގެ ކުރީ ސަފުގައި ހަރަކާތްތެރިވާ މުވައްޒަފުން ކަމަށެވެ.\nވެކްސިނާއެކު ރާއްޖެ ވެގެންދާނީ ޓޫރިޒަމަށް އޮތް އެންމެ ރައްކާތެރި އެއް މަންޒިލަށް ކަމަށެވެ.\nދާއިރާގައި މަސައްކަތްކުރާ މުވައްޒަފުންނަށް ވެކްސިން ދޭން ފެށުމާއެކު އެފަރާތްތަކަށް ލިބުނު ހިތްހަމަ ޖެހުންވެސް ބޮޑެވެ. އެންމެ ފުރަތަމަ ވެކްސިން ޖެހި މީހުންގެ ތެރޭ ހިމެނޭ ގެސްޓްހައުސް މުވައްޒަފަކު ވެސް ބުނީ، މިއީ ގެސްޓުންނާ އެންމެ ގާތުން މަސައްކަތް ކުރާއިރު ރައްކާތެރިކަމުގެ ގޮތުން އެޅުނު މުހިއްމު ފިޔަވަޅެއް ކަމަށެވެ.\n"ގާތްގަނޑައަކަށް އަހަރެއް މިދިޔައީ މި ޕެންޑެމިކްގައި. އެކަމަކު ވެކްސިންއާއެކު މުޅިން އާ އުއްމީދެއް މި ލިބުނީ،" އެންމެ ފުޅާ ދާއިރާއެއްގައި ގެސްޓްހައުސް ހިންގާ އެއް ކުންފުނީގައި މަސައްކަތްކުރާ އެ މުވައްޒަފު ބުންޏެވެ.\nމިމަހުގެ ހަތަރު ވަނަ ދުވަހު ޓޫރިޒަމް ސިނާއަތުގެ މަސައްކަތްތެރިންނަށް ވެކްސިން ދޭން ފެށިފަހުން އިއްޔެ އާއި ހަމައަށް 562 މީހަކަަށް ވެކްސިން ދީފައިވެ އެވެ.\nވީއައިއޭ ގައި ރެޕުންތަކެއް -- ސަން ފޮޓޯ: އިބްރާހިމް އިފާޒް\nދުނިޔޭގެ އެކި ސަރަހައްދުތަކުގައި ވެކްސިން ޖަހަން ފެށުމަކީ ވެސް ރާއްޖޭގެ ޓޫރިޒަމަށް އޮތް އުއްމީދެކެވެ. ބަލި މަޑުކަމުގެ ސަަބަބުން ދަތުރު ކުރަން ފަސްޖެހިފައި ތިބި މީހުން، އަހަރަކަށްވުރެ ގިނަ ދުވަހު ދަތުރުނުކުރެވި ތިބުމަށްފަހު، ވެކްސިނުން ރައްކާތެރިކަން ލިބިގަނެގެން، އެމީހުންގެ ޗުއްޓީ ދަތުރު ޕްލޭންކުރަން ފެށުމަކީ ރާއްޖެ ފަދަ މަންޒިލުތަކަށް މިވަގުތު ލިބޭ އެންމެ ބޮޑު ހިތްހަމަ ޖެހުމެވެ.\n"އެތައް ބަޔަކު އެބަތިބި ކޮވިޑާއެކު ވެކޭޝަން ކެންސަލް ކުރަން ޖެހުނު. ދަތުރު ކުރަން އެންމެ ރައްކާތެރި ނޫންކަން ގަބޫލުކޮށްގެން ގޭގައި ތިބި. އެމީހުންނަށް ވެކްސިނަކީ ލިބޭނެ ހިތްހަމަ ޖެހުމެއް. ހާއްސަކޮށް ވެކްސިން ޖަހައިގެން ޕީސީއާރު ނެގެޓިވްއަކާ ނުލައި ދަތުރު ކުރެވޭނަމަ، އެއީވެސް ޕްލަސް ޕޮއިންޓަކަށް ވެދާނެ. ރާއްޖެެ ކަހަލަ ޑެސްޓިނޭޝަންތަކަށް ލިބުނު އެންމެ ބޮޑު ހިތްހަމަ ޖެެހުމަކީ ވެކްސިން. ދެން ކުރަން ޖެހޭ ކަމަކީ ރަނގަޅަށް ޕްރޮމޯޝަން ޖެއްސުން، ރާއްޖެ ރައްކާތެރިކަމާ، ކީއްވެކަން ރާއްޖެ ރައްކާތެރިވަނީ،" ޓޫރިޒަމް ދާއިރާގައި މަސައްކަތްކުރާ މީހަކު އޭނާގެ ހިޔާލު ހިއްސާކުރިއެވެ.\nވެކްސިނާއެކު ޓޫރިޒަމަށް ދިރުން އަންނާނެ ކަމަށް ލަފާކޮށް މި އަހަރު ރާއްޖެ އަންނާނެ ކަމަށް ކުރިން ލަފާކުރި ޓޫރިސްޓުންގެ އަދަދު ވެސް މިހާރު ވަނީ މަތިކޮށްފައެވެ. މިނިސްޓަރު މައުސޫމް ވިދާޅުވީ މިހާރު ލަފާކުރަނީ މި އަހަރު 1.5 މިލިއަން ޓޫރިސްޓުން ރާއްޖެ އަންނާނެ ކަމަށެވެ.\nސަރުކާރުގެ އަނެއް ވިސްނުމަކީ ރާއްޖެއަށް ވެކްސިން ޓޫރިޒަމް ތައާރަފު ކުރުމެވެ. މިނިސްޓަރު ވިދާޅުވީ ރާއްޖޭގެ އާބާދީ އަށް ވެކްސިން ދެވުމުން ވެކްސިން ޓޫރިޒަމް ކޮންސެޕްޓު ތައާރަފު ކުރުމުގެ ވިސްނުންވެސް އެބައޮތް ކަމަށެވެ. މި ކޮންސެޕްޓާއެކު ރާއްޖެ އަންނަ ޓޫރިސްޓުންނަށް ވެކްސިން ދެވޭނެ ކަމަށް މިނިސްޓަރު ވިދާޅުވިއެވެ.\n"ރައީސް ސޯލިހު ގެންގުޅުއްވާ ވިސްނުންފުޅެއް، އަޅުގަނޑުމެން ވެސް ވަރަށް ތާއިދުކުރާ ވިސްނުންފުޅެއް، ވެކްސިން ޓޫރިޒަމަކީ... ތިން 'ވީ'، ވިޒިޓް، ވެކްސިން، ވެކޭޝަން ޓޫރިޒަމް ކުރިއަށްގެންދިއުމުގެ ވިސްނުން އެބައޮތް،" އިއްޔެގެރައްޔިތުންގެ މަޖިލީހުގެ ޖަލްސާގައި މައުސޫމް ވިދާޅުވިއެވެ.\n"އެއްބައި ސައިންސުވެރިން އެބަ ބުނޭ ހަތަރު ހަފުތާއަށް ފަހު ދެވަނަ ޑޯޒު ޖަހަން. ބައެއް މައުލޫމާތުގައި އެބަހުރި ތިން ހަފުތާއަށް ފަހު ދެ ވަނަ ޑޯޒު ޖަހާ ވެކްސިން ގެންގުޅޭ ކަމަށް ވެސް. އެހެންވީމަ ކޮންމެ ގޮތެއްވިޔަސް ތިން ހަފުތާއަށް ފަތުރުވެރިން ތިބޭނެ. ދިގު މުއްދަތަކަށް ފަތުރުވެރިން ތިބުން ވާނީ ވަރަށް ބޮޑު ފައިދާއަކަށް." މިނިސްޓަރު ވިދާޅުވި އެވެ.\nވެކްސިން ޓޫރިޒަމް ފެށޭ ގައުމެއްގެ ގޮތުގައި ރާއްޖެ ހިމެނޭނެ ކަމަށް މިނިސްޓަރު ވިދާޅުވި އެވެ.\nޓޫރިސްޓުންނަށް ވެކްސިން ޖަހައިދީގެން އިތުރު އާމްދަނީއެއް ހޯދުމަކީވެސް އޮތް މަގެކެވެ.\nކޮވިޑުގެ ބަލިމަޑުކަމުގެ ސަބަބުން ބޮޑު އަޑިގަނޑަކަށް ވެއްޓުނު ރާއްޖޭގެ އިގްތިސޯދަށް ދިރުން ލިބޭނެ އެއްޗަކަށް ކޮވިޑް ވެކްސިން ވެދާނެ ކަމަށް އުއްމީދު ކުރެވެމުންދާއިރު މިއީ އިގްތިސޯދުގެ މައި ސިނާއަތް، ޓޫރިޒަމަށް ވެސް އޮތް އެންމެ ބޮޑު އުއްމީދެވެ.\nހާއްސަކޮށް ދުނިޔޭގެ އާބާދީގެ ބޮޑު ބަޔަކަށް ވެކްސިން ދެވުމަކީ ރާއްޖެ އަށް ލިބޭނެ ހިތްހަމަޖެހުމަކަށް ވާނެ އެވެ.


Mi aharu kuraanee kon kameh?\nހަޔާތަށްޓަކައި މިއަހަރު ކުރާނީ ކޮން ކަމެއް؟\nއަހަރެއް ނިމި އާ އަހަރެއް ފެށޭ ދުވަސްވަރަކީ ދިރިއުޅުމުގެ ކަންކަމާ ގުޅޭ ގޮތުން އާ އުއްމީދުތަކެއްކޮށް އާ ލަނޑުދަނޑިތަކެއް ކަނޑައެޅުމުށް ރަނގަޅު ފުރުސަތަކަށް އޮންނަނީ ވެފައެވެ. ވޭތުވެދިޔަ އަހަރާއި މެދު ވިސްނާ ފިކުރުކޮށް އެ އަހަރުން ދަސްވީ ކަންކަމާއި ރަނގަޅު ކުރަން ބޭނުން ކަންކަން އަދި ބަދަލު ކުރުމަށް ބޭނުން ކަންކަން ބަދަލުކުރަން ލިބޭ ފުރުސަތަކަށް އާ އަހަރު ވެއެވެ.\nދިރިއުޅުން ހަރުދަނާ ކުރުމަށާއި އުޖާލާ ކުރުމަށް އާ އަހަރުގައި އާ ލަނޑުދަނޑިތަކެއް ކަނޑައެޅުމާއެކު މި ލަނޑުދަނޑިތައް ހާސިލް ކުރުމަށް ކުރާނެ މަސައްކަތްތަކަކީ ކޮބައި ކަމާމެދު ވިސްނުމަކީ މުހިއްމު ކަމެވެ. ލަނޑުދަނޑިތައް ކަނޑައެޅުމުގައި ގިނަ ކަންތައްތަކެއް ކުރުމަށް ކަނޑައެޅުމުގެ ބަދަލުގައި، ތިމަންނާއަށް ކުރެވިދާނެ ވަރުގެ ކަންތަކެއް ކަނޑައެޅުމާއި، ލަނޑުދަނޑިތައް ހާސިލް ކުރުމަށް ކަނޑައަޅާ ވަގުތަކީ އެކަމެއް ހާސިލް ކުރުމަށް ނުވަތަ ނަތީޖާ ނެރުމަށް އެކަށީގެންވާ ވަގުތުތޯ ބެލުންވެސް މުހިއްމެވެ. އަދި މީގެ އިތުރުން މި ލަނޑުދަނޑިތަކަކީ މާ ފަސޭހައިން ހާސިލު ކުރެވޭ އެއްޗެއްގެ ބަދަލުގައި ޗެލެންޖިން އެއްޗެއް ކަމުގައިވެސް ވާން ޖެހެ އެވެ.\nދެހާސް ނަވާރަ ވަނަ އަހަރަކީ އުމުރުގައި، ހަނދާނުގައި ބަހައްޓަން ބޭނުން އަހަރެއް ނަމަ މި އަހަރުގައި މިކަންތައްކުރުން އަމާޒު ހިފަން ރަނގަޅެވެ.\nގެސްޓް ހައުސް ވިޔަފާރި އެންމެ ފުޅާކޮށް ކުރާ ކ. މާފުށި: އާ އަހަރު މާފުށީގައި ޗުއްޓީ ހޭދަކޮށްލުމަކީ ވެސް ކުރެވިދާނެ ކަމެއް- އަވަސް ފޮޓޯ\nރާއްޖޭގެ ރީތި ރަށްތަކުގެ ތެރެއިން މަދުވެގެން ދޭއް ނުވަތަ ތިން ރަށަކަށް ޖައްސާލައި ޖަޒީރާ ދިރިއުޅުމާއި ވައްޓަފާޅި ތަޖުރިބާކޮށްލުން މިއީ 2019 ވަނަ އަހަރަށް ކަނޑައެޅިދާނެ ލަނޑުދަނޑިއެކެވެ. ރާއްޖޭގެ ރަށްތަކުގެ އިތުރުން ތަނަވަސްކަން ހުރި މިންވަރަކުންނާއި ވަގުތު އޮތްވަރަކުން ރާއްޖޭއިން ބޭރު ގައުމަކަށް ގޮސްލައި އެ ގައުމެއްގައި 10 ވަރަކަށް ދުވަސް ހޭދަކޮށްލުން މިއީ ވެސް ލަނޑުދަނޑިއެއްގެ ގޮތުގައި ކަނޑައެޅިދާނެ ކަމެކެވެ. ތަޖުރިބާކާރުން ބުނާގޮތުގައި އަމިއްލަ ގައުމު ނޫން ގައުމަކަށް އެކަނި ގޮސް އުޅެލުމަކީ މީހާގެ ސެލްފް ކޮންފިޑެންސް ބިލްޑްވާ ނުވަތަ އަމިއްލަ ނަފްސަށް ކުރާ އިތުބާރު އިތުރު ކޮށްދޭ ކަމެކެވެ.\n10 ކިލޯމީޓަރުގެ ދުވުން ނުވަތަ ހިނގުމެއްގައި ބައިވެރިވުން\nރާއްޖޭގައި އެކި އެކި އިޖްތިމާއި ކަންކަމަށް މުޖުތަމައުގެ ލޯ ހުޅުވުމަށާއި ފަންޑްރެއިޒް ކުރުމަށް ތަފާތު އެކި ނަމުގައި އެކިއެކި ކޯޒްތަކަށް ދުވުން ވައިގައި ހިފާފައިވާއިރު މިފަދަ ދުވުމެއްގައި ބައިވެރިވެ ޗެލެންޖް ކޮށްލުމަކީވެސް 2019 ވަނަ އަހަރު ކުރާނެ އާ ތަޖުރިބާއަކަށް ނުވަތަ ލަނޑުދަނޑިއަކަށް ހަދާލުން ރަނގަޅެވެ. މިފަދަ ދުވުމަކަށް ތައްޔާރު ވުމަކީ މީހާގެ ސެލްފް ޑިސްޕްލިން ރަނގަޅުވުމުގެ އިތުރުން ގިނަ ބަޔަކާއެކު ހިއްސާކުރާ ތަޖްރިބާއަކަށް ވެސް ވާނެ ކަމެކެވެ.\nދިރާގު ރޯޑް ރޭސް 2017 ގެ ތެރެއިން: ދުވުމާއި ހިނގާލުން ތަކުގައި ބައިވެރިވުމަކީ ވެސް ކުރެވިދާނެ މުހިންމު ކަމެއް -- އަހުމަދު ޝުރާއު | އަވަސް\nމޫދު ކުޅިވަރެއްގައި ބައިވެރިވުން\nޑައިވްކުރުން ނުވަތަ ސްނޯކްލިން ކުރަން އެއް ފަހަރު ނަމަވެސް ދިއުން މިއީ 2019 ވަނަ އަހަރަށް ކަނޑައަޅަން ރަނގަޅު އަޒުމެކެވެ. މި ޖަޒީރާ ގައުމުގައި ވަށައިގެންވާ ކަނޑާއި އެ ކަނޑުގެ ރީތި މަންޒަރުތައް ބަލައިލުމަށް ޑައިވް ސުކޫލަކާއި ގުޅިގެން ފުރުސަތެއް ހޯދާ މި ކަމުގެ ހިތްހަމަޖެހުމާއި އުފާހޯދުން ވެސް މިއީ ކުރަން ރަނގަޅު ކަމެކެވެ.\nޗުއްޓީ ހޭދަކޮށްލަން ރިތިކް ރޯޝަން އޭނާގެ ދެ ދަރިންނާ އެކު ރާއްޖޭގެ ޖުމެއިރާ ވިޓަވެލީގައި ޖެޓް ސްކީ ދުއްވަނީ: އަހަރެމެންނަށް ވެސް އެއީ ކުރެވޭނެ ކަމެއް\nއިޖުތިމާއީ ކަމެއްގައި ވޮލަންޓިއާ ކުރުން\nހުރިހާ ވަގުތެއް މަޖާ ކުރުމުގައި އާއި ކޮފީ މޭޒުތަކުގައި ދުފުމާއި ސިނގިރޭޓް ބުއިމުގަ ބަދަލުގައި އިޖްތިމާއި ކަމެއް ރާވައި މުޖުތަމައަށް ފައިދާވާނެ ކަހަލަ ލަނޑުދަނޑިއެއް ވެސް ކަނޑައެޅިދާނެ އެވެ. މިގޮތުން ގޮނޑުދޮށުން ކުނި ސާފުކުރުމާއި ޕްލާސްޓިކް ނޭޅުމަށް އެދި ބޯޑް ހަރު ކުރުން ފަދަ ކަންތައްތައް ހިމެނެ އެވެ.\nމިދިއަ އަހަރު އދ. އޮމަދޫގެ ހާއްސަ އެހީއަށް ބޭނުންވާ ކުދިންނަށް ބޭއްވި ހާއްސަ ރޯދަ ވީއްލުމުގައި ބައިވެރިވި މާމައަކަށް މީހަކު އެހީ ވެދެނީ -- އަހުމަދު ޝުރާއު / އަވަސް\nލޭ ހަދިޔާ ކުރެވިދާނެ!\nދުވަހަކުވެސް ލޭ ހަދިޔާ ނުކުރާނަމަ އިންސާނިއްޔަތަށްޓަކައި ލޭ ހަދިޔާ ކުރުމަކީ ވެސް ކުރެވިދާނެ ކަމެކެވެ. މިގޮތުން ލޭ ހަދިޔާ ކުރުމުގެ ކުރީގައި ޑޮކްޓަރެއް ނުވަތަ ސިއްޙީ ހިދުމަތްތެރިއަކާއި މަޝްވަރާކޮށް ލަފާ ހޯދުމަށްފަހު މިއީ ކުރެވިދާނެ ކަމެކެވެ.\nރާއްޖޭގެ ނައިބު ރައީސް ފައިސަލް ނަސީމް، އެންޓި އެއިޑްސް ކެމްޕޭން ފެއްޓެވުމުގެ ގޮތުން ލޭ ހަދިޔާ ކުރައްވަނީ --\nހަށިގަނޑަށް ފައިދާހުރި ކާބޯތަކެތި ކެއުން\nއާ އަހަރަކީ ގިނަ ބަޔަކު އަބަދުވެސް ޑައެޓް ކުރަން ފަށާ ދުވަސްވަރަކަށް އޮންނަނީ ވެފަ އެވެ. މީގެ ބަދަލުގައި މުޅި އަހަރުތެރޭގައި ބަރުދަން ލުއިކޮށް ބެހެއްޓުމުގެ ގޮތުން ހަށިގަނޑަށް ފައިދާހުރި ރަނގަޅުކާނާ މެދުމިންވަރަކަށް ކެއުމާއި، ރޭގަނޑު ލަސްވުމުން ނުކެއުމާއި ހަކުރާއި އެނާޖީ ޑްރިންކްސް ދުރުވުން މިއީ ކުރެވިދާނެ ކަންތައްތަކެވެ.\nކަލިނަރީ ޗެލެންޖު 2017 ގެ ޑިޝްއެއް- ފޮޓޯ: އަހުމަދު ޝުރާއު| އަވަސް\nދުޅަ ހެޔޮ ސިއްހަތެއްގައި ހުރުމަށް ކަސްރަތުރުކުމުގައި ވެސް ތިމާ ގަޔާވާ ކަސްރަތުތަކެއް ހޯދާ ދެމެހެއްޓެނިވި ގޮތެއްގައި މި ކަން ކުރަން ކަނޑައެޅުން މުހިއްމެވެ. ދުވުން، ޖިމަށް ދިއުން، ފެތުން، ބޫޓޫ ކޭމްޕްތަކަށް ދިއުމާއި އަމިއްލައަށް ޒުމްބާ ޖެއްސުންވެސް މީ ކުރެވިދާނެ ކަންކަމެވެ. ކަސްރަތަކީ އޭގައި ގިނަ ފައިދާތަކެއް އެކުލެވޭ ކަމަކަށްވާއިރު އައު ތަޖުރިބާތަކެއް ކުރުމަށް އައު އަހަރުގައި ކަނޑައެޅިދާނެއެވެ.\nސްކްރީންޓައިމް މަދުކުރުމާއި އާއިލީ ގުޅުންތައް ބަދަހިކުރުން\nސްކްރީންތަކުގެ އަޅުންނަށް ވުމުގެ ބަދަލުގައި ގާތްތިމާގެ މީހުންނަށް ޒިޔާރަތްކޮށް ގުޅުން ބަދަހި ކުރުން ވެސް މިއީ ކުރެވިދާނެ ކަމެކެވެ. އަދި އާއިލީ ގުޅުން ބަދަހި ކުރުމަށް އާއިލާގެ އެއްމެން އެއްވުންތަކާއި، ކެއުމާއި ދަތުރު ދިޔުން ފަދަ ކަންކަން ކުރެވިދާނެ އެވެ.\nބޭނުންވާ އާ ހުނަރެއް ދަސްކުރުން\nތިމާއަށް ލިބިފައިވާ ހުނަރާއި ގާބިލްކަން އިތުރު ކުރުމުގެ ގޮތުން ޝައުގުވެރިވާ ކޮންމެވެސް އާ ކަމެއް ދަސްކުރުން ވެސް މިއީ ކަނޑައެޅިދާނެ މުހިއްމު ލަނޑުދަނޑިއެކެވެ. މިގޮތުން ފަތަން ދަސް ކުރުން، ކައްކަން ދަސްކުރުން، ކޮފީ އާޓް ދަސްކުރުން، ޔޯގާ ހަދާ ފްލެކްސިބިލިޓީ އިތުރު ކުރުން، އެހެން ބަހެއް ދަސްކުރުން ނުވަތަ ފަހަން ދަސްކުރުމަކީ ވެސް އާ އަހަރެއްގައި ކުރެވިދާނެކަން ކަމެވެ.\nޑީކްލަޓާ ކުރުން ނުވަތަ ބޭނުން ނޫން ތަކެތި އުކާލުން\nތޮއްޖެހިފައިވާ ސިޓީއެއްގައި ރާއްޖޭގެ އާބަދީގެ ބޮޑު ބަޔަކު ދިރިއުޅެމުންދާއިރު ބޭނުން ނުކުރާ ތަކެތި އުކާލައި ގެންގުޅޭ ތަކެތި މަދުކުރުން އެއީ މުހިއްމު ކަމެކެވެ. ރިސާޗްތަކުން ދައްކާގޮތުގައި ދިރިއުޅޭ ގޭގައި މާ އެއްޗިހި ގިނަވެ ތަރުރީބު ނެތުމަކީ މީހާގެ ސްޓްރެސް އިތުރުވާ ކަމެކެވެ. އެހެންކަމުން މިގޮތުން ވެސް ހިތްހަމަޖެހުން ހޯދަން ބޭނުން ނުކުރާތަކެތި ޑޮނޭޓް ކުރުމާއި ހަލާކުވެފައިވާ ތަކެތި އުކާލާ އާ އަހަރަކަށް މަރުހަބާ ކިޔަމާ ހިނގާށެވެ.


Makaraai Heelai Hedhumuge Massalaehgai Bangladesh Meehaku Hoadhanee މަކަރާއި ހީލަތުގެ މައްސަލައެއްގައި ބަންގްލަދޭޝް މީހަކު ހޯދަނީ – Huvadhoo News Makaraai Heelai Hedhumuge Massalaehgai Bangladesh Meehaku Hoadhanee Huvadhoo News\nމަކަރާއި ހީލަތުގެ މައްސަލައެއްގައި ބަންގްލަދޭޝް މީހަކު ހޯދަނީ\nމަކަރާއި ހީލަތުގެ މައްސަލައިގައި ފުލުހުން ހޯދުމަށް އިއުލާންކޮށްފައިވާ ބިދޭސީ މީހާ-- ފޮޓޯ: ޕޮލިސް\nމަކަރާތް ހީލަތްހެދުމުގެ މައްސަލައެއްގެ ތަހުގީގަށް ބަންގްލަދޭޝް މީހަކު ހާޒިރުވުމަށް ފުލުހުން އަންގާފިއެވެ.\nޖިނާއީ މައްސަލަތައް ތަހުގީގުކުރުމުގައި ފުލުހުން އަމަލުކުރާނެ އިޖުރާއަތުގެ ގަވާއިދުގެ 27 ވަނަ މާއްދާގައިވާ ގޮތުގެމަތިން މިމީހާ ތަހުގީގަށް ހާޒިރުވުމަށް އަންގާފައިވާކަމުގައިވިޔަސް މިމީހާ އުޅޭ ވަކިތަނެއް އެނގިފައިނުވާތީ ތަހުގީގަށް ހާޒިރުވުމަށް ޗިޓު ރައްދުކުރެވިފައިނުވެއެވެ.\nފުލުހުންގެ ޙިދުމަތުގެ ހުޅުމާލެ އިންވެސްޓިގޭޝަން ޑިޕާރޓްމަންޓުން ތަހުގީގު ކުރަމުން ގެންދާ މަކަރާއި ހީލަތް ހެދުމުގެ މައްސަލައާ ގުޅިގެން ހާޒިރުވުމަށް އަންގާފައިވަނީ މިމަހުގެ 17 ވަނަ ދުވަހުގެ 14؛00 އަށް ހުޅުމާލެ ޕޮލިސް، ސްޓޭޝަނަށެވެ. އަދި ތަހުގީގަށް ހާޒިރުވުމަށް އަންގާފައިވާ މިމީހާގެ ނަމަކީ އަލް އަމިން، ބަންގްލަދޭޝް (42އ) ކަމަށް ފުލުހުން ވަނީ ހާމަކޮށްފައެވެ.\nއޭނާގެ ޕާސްޕޯޓް ނަންބަރަކީ BY0143854 އެވެ.


JP in Coalition gai amilla ah nikamethi vanee!?\nޖޭޕީން ކޯލިޝަނުގައި އަމިއްލައަށް ނިކަމެތިވަނީ\n03 މާރޗް 2021 - 09:23:46\nމިއީ މިހާތަނަށް އުފެދުނު ކޯލިޝަން ސަރުކާރުތަކުގެ ތެރެއިން އެންމެ ދިގު މުއްދަތަށް ދެމިގެންދިޔަ ސަރުކާރެވެ. މި ކޯލިޝަން މިއަދާ ހަމައަށް ދެމި އޮތަސް ދޭތެރެއަކުން ކޯލިޝަން ރޫޅެން އުޅޭކަމުގެ އަޑުތައް ގަދަވެ އެވެ. މިފަހަރު މިއަޑުތައް އަރައިގެން މިއުޅެނީ ކޯލިޝަންގައި ހިމެނޭ ޖުމްހޫރީ ޕާޓީ (ޖޭޕީ) ގެ ސްލޮޓެއްގައި ވަޒީރުކަމުގައި ހުންނެވި ކޮމިއުނިކޭޝަން، ސައިންސް އެންޑް ޓެކްނޯލޮޖީ މިނިސްޓަރު މުހައްމަދު މަލީހް ޖަމާލް، މަގާމުން ވަކިކުރުމާއެކު އެވެ.\nސަރުކާރުގެ މައި ޕާޓީ އެމްޑީޕީގެ ސުޕަ މެޖޯރިޓީ އޮންނަ މަޖިލީހުން، އިއްޔެ މަލީހު ވަޒީރުކަމުން ދުރުކުރިއިރު މިއާއެކު އަނެއްކާ ވެސް ތިލަވެގެން އެރީ ކޯލިޝަން ރޫޅެން އުޅޭކަމުގެ ވާހަކަތަކެވެ. މަލީހު ވަކިކުރުމާއެކު މަލީހްވެފައި މިވަނީ މިސަރުކާރުގައި ޖޭޕީގެ ސްލޮޓެއްގައި ހުންނަވަނިކޮށް ވަޒީރުކަމުން ދުރުކުރި ތިން ވަނަ ވަޒީރަށެވެ.\nކޮންމެއަކަސް، މަޖިލީހުގެ ޖަލްސާގެ ތެރެއިން އެމްޑީޕީގެ މެމްބަރުންގެ ފަރާތުން ޖޭޕީއަށް ފާޑުކިޔުން އިންތިހާއަށް ކުރިމަތިވެގެންދިޔައިރު މަލީހްގެ އިތުބާރު ނެތް ކަމަށް ހުދު ޖޭޕީ ވެސް ގަބޫލުކުރާ ކަމަށް އެމްޑީޕީ މެމްބަރުން ބުނެ އެވެ.\nއެކަމަކު މަލީހު ޖަވާބުދާރީކޮށް ސުވާލުކުރުމުގެ ކަންކަން މަޖިލީހުގައި ކުރިއަށްދަނިކޮށް ޖޭޕީން ވަނީ އެ ޕާޓީގެ އިތުބާރު މަލީހަށް ފުރިހަމައަށް އޮތްކަން ފާހަގަކޮށްފަ އެވެ. އަދި ކޯލިޝަން އެއްބަސްވުމާއި ހިލާވުވިކަން ވެސް ފާހަގަކުރީ މި ހިސާބުންނެވެ. އެގޮތުން ވީ ކޯލިޝަން އެއްބަސްވުމުގައިވާ ގޮތުން، އެ ޕާޓީއެެއްގެ ވަޒީރަކާ މެދު ހިތްހަމަނުޖެހުމެއް އޮތްނަމަ، އެކަން ފުރަތަމަ ޕާޓީއަށް ހިއްސާކޮށް ވާހަކަ ދައްކަން ޖެހުން ނަމަވެސް މަލީހުއާ ގުޅިގެން އެފަދަ ވާހަކަތަކެއް ވެސް ދައްކާފައި ނުވުމަކީ އޭނާއާ ގުޅޭ މައްސަލައެއް ނެތުން ކަމަށް ގަބޫލުކުރާ ކަމަށް ޖޭޕީން ބުނެ އެވެ.\nކޮންމެއަކަސް، މަލީހު ވަކިކުރާނެކަން ފުރިހަމަ ޔަގީންވެފައިވަނިކޮށް، ޖޭޕީން މަލީހުގެ ދިފާއުގައި އެހާ ފާޅުކަން ބޮޑު ގޮތެއްގައި ނިކުތް ނަމަވެސް މި މައްސަލައަކީ އިއްޔެއަކު މިއަދަކު ދެއްކި ވާހަކައެއް ނޫނެވެ. މާލީހުގެ އިތުބާރު ނެތްކަމުގެ މައްސަލަ މަޖިލީހަށް ވެއްދުމަށް އެތައް ފަހަރަކު މަސައްކަތްކުރާކަމާއި އެތައް ފާޑުކިޔުމެއް އަމާޒުވި އެވެ. އެކަމަކު އޭރު އެއީ ކޯލިޝަން އެއްބަސްވުމާއި ހިލާފުކަމެއްކަމަށް ބުނެ މި ފަރާތްތަކުން މަލީހުގެ އިހުލާސްތެރިކަން ދެއްކުމާއި ފުރިހަމަ އިތުބާރު އޮތް ވާހަކައެއް ނުދައްކަ އެވެ. ނޫންނަމަ، އޭރު ރަށު ތެރޭގައި ދެކެވެމުންދިޔަ ވާހަކަތަކުގެ ހަގީގަތް ބެލުމަށް މަސައްކަތްކުރި ކަމެއް ވެސް ނުދެނަހުރީމެވެ.\nމިހެންކަމުން، މިއީ ކޯލިޝަން ސަރުކާރުގައި ޖޭޕީ އަމިއްލައަށް ނިކަމެތިވަނީ ކަމަށް ބެލެ އެވެ. ނޫން ނަމަ ބަޔަކު މީހުން ޖޭޕީ ނިކަމެތި ކުރާތީ، ކޯލިޝަނުން ނިކުތުމަށް ރަނގަޅު ބަހަނާއެއް ހޯދަނީ ކަމަށް ވެސް ވެދާނެ އެވެ.\nއަންނަ 2023 ވަނަ އަހަރުގެ ރިޔާސީ އިންތިހާބު ބޯމަތިވަމުން އަންނައިރު ކޮންމެ ޕާޓީއަކުން ވެސް ރިޔާސީ އިންތިހާބުގައި އެ ޕާޓީއެއް ތަމްސީލުކުރާނެ ކެންޑިޑޭޓަކު ހޯދައި، އިންތިހާބު ކާމިޔާބުކުރާނެ ގޮތުގެ މަގު ކޮށަމުންދާނެ އެވެ. މިއީ އެ މަސައްކަތް ކުރުމަށް ކޯލިޝަނުން ވަކިވެގަތުމަށް ކުރަމުންދާ ކަމަށް ވެސް ވުން ގާތެވެ.\nސަރުކާރު ކޯލިޝަން ގުޅުމަށް ރެކޯޑެއް ލިބުނަސް، މިބޭފުޅުން ވައުދުވި ގޮތަށް ކަންތައް ކުރިއަކަށް ނުދެ އެވެ. މަހަކު އެއް ފަހަރު ކޯލިޝަން ލީޑަރުން ބައްދަލުކުރާނެ ކަމަށް ވިދާޅުވި ނަމަވެސް އެގޮތަށް އެކަމެއް ކުރިއަކަށް ނުދެ އެވެ.\nމާބޮޑަށް ބިޒީވެ ހަތަރު ލީޑަރުންނާއެކު މަޝްވަރާގެ މޭޒަށް އިށީންދެލާނެ ވަގުތު ނުވެ، އެ ބައްދަލުވުން ކުރިއަށް ނުދާތާ މިހާރު އެތައް މަހެއް ފާއިތުވެއްޖެ އެވެ. އެކަމަކު ހަތަރު ލީޑަރުންނާއެކު ރައީސް ސޯލިހު މަޝްވަރާއަށް ނީށީންނެވި ނަމަވެސް ވަކިވަކި ލީޑަރުންނާއި އަންނަނީ ބައްދަލުކުރައްވަމުންނެވެ.\nއެގޮތުން މަޖިލީހުގެ ރައީސްގެ ހައިސިއްޔަތުން މުހައްމަދު ނަޝީދު އަދި ހޯމް މިނިސްޓަރު އިމްރާން އަބްދުﷲ އާ ވެސް ދޭތެރެއަކުން ބައްދަލުކުރައްވަ އެވެ. އަދި އެމްއާރުއެމްގެ ލީޑަރު ރައީސް މައުމޫން އަބްދުލްގައްޔޫމްއާއެކު ރައީސް ސޯލިހު ދޭތެރެ ދޭތެރެއިން މަޝްވަރާގެ ބައްދަލުވުންތައް ކުރިއަށް ގެންދަވަ އެވެ. އެކަމަކު މިފަދަ ގޮތަކަށް ވެސް ބައްދަލުވުމަކުން ފެނިގެން ނުދަނީ ޖޭޕީގެ ލީޑަރު ގާސިމް އިބްރާހީމް އެވެ.\nގާސިމަށް ބަލާއިރު ތަކުރާރުކޮށް ވިދާޅުވަމުން އަންނަނީ ޖޭޕީ އޮތީ ކޯލިޝަން ސަރުކާރާއެކު ކަމަށެވެ. އެކަމަކު އެ ގުޅުން ދަމަހައްޓަން ގާސިމްގެ ފަރާތުން އެކަށީގެންވާ މަސައްކަތްތަކެއް ކުރެވިގެންދާ މަންޒަރު ހަގީގަތުގައި ވެސް ފެނޭތޯ މިއީ އުފެދޭ ސުވާލެކެވެ.\nޖޭޕީ އެމްޑީޕީކޯލިޝަން ލީޑަރުން


Sifainah ithubaarai ihuthiraam hoadhaihdeyn raees ve vadaigennevi vaudhu fudhije: Minister | Mihaaru\nސިފައިންނަށް އިތުބާރާއި އިހްތިރާމް ހޯދައިދޭން ރައީސް ވެވަޑައިގެން ވައުދު ފުދިއްޖެ: މިނިސްޓަރު\nކޮވިޑް-19 އިން އަރައިގަތުމަށް ކުރާ މަސައްކަތުގައި ސިފައިންގެ ދައުރުގެ މުހިންމުކަން ފާހަގަކޮށް އެމްއެންޑީއެފްގެ މީޑިއާއިން ތައްޔާރުކޮށްފައިވާ ވީޑިއޯ ރިޕޯޓެއް ޓްވީޓް ކުރައްވައި މިނިސްޓަރު މާރިޔާ ވިދާޅުވީ ރައީސްކަމުގެ މަގާމުގެ ހުވާ ކުރެއްވުމަށް ފަހު، ސިފައިންނަކީ ރައްޔިތުންގެ އިތުބާރާއި އިހުތިރާމް ލިބިފައިވާ ބަޔަކަށް ހައްދަވާނެ ކަމުގެ ވައުދު ވެވަޑައިގެންނެވި ކަމަށެވެ.\n"މިއަދު އެމްއެންޑީއެފްއާ ގުޅޭ ގޮތުން ރައްޔިތުން ހިއްސާކުރާ އިހުސާސްތަކުން ރައީސްގެ މި ވައުދު ފުދިއްޖެ ކަމަށް ގަބޫލް ކުރެވޭ،" މާރިޔާ ވިދާޅުވި އެވެ.\nHEP @ibusolih verikamage huva kuravva “Sifainaky rayithunge ithbaraai ihthiraam” libifaiva bayakah haddhavaane kamah vidhaalhuvi. Miadhu @MNDF_Official aa gulhey gothun rayyithun hissaa kuraa ihsaas thakun Raees ge mi Vaudh fudhijje kamah qabool kurevey🙏https://t.co/HMIBLD9CsA\n— Mariya Didi 🎈 (@MariyaDidi) May 29, 2020\nމާރިޔާ ކުރެއްވި ޓްވީޓް\nކޮވިޑް-19އާ ދެކޮޅަށް ކުރާ ހުރިހާ މަސައްކަތެއްގައިހެން އިސްކޮށް ސިފައިން އަންނަނީ ހަރަކާތްތެރި ވަމުންނެވެ. ކަރަންޓީން ފެސިލިޓީތައް ވެސް ބަލަހައްޓަމުން އަންނަނީ ސިފައިންނެވެ. އަދި ކަރަންޓީން ފެސިލިޓީތަކާއި އައިސޮލޭޝަން ފެސިލިޓީތަކުގައި ތިބި މީހުންނަށް ހިދުމަތް ދިނުމަށް ވެސް ގިނަ އަދަދެއްގެ ސިފައިން އަންނަނީ ހަރަކާތްތެރި ވަމުންނެވެ.\nSifainge mi video ah ethah baehgge thaureef\nސިފައިންގެ މަސައްކަތައް ތައުރީފް ކުރުން\nކޮވިޑް-19 އަށް ފަރުވާ ދިނުމަށް ހާއްސަކޮށްގެން ހުޅުމާލޭގައި ހަދާފައިވާ މެޑިކަލް ފެސިލިޓީގެ މަސައްކަތުގައި ވެސް އިސްކޮށް އުޅުނީ ސިފައިންނެވެ. އެ ފެސިލިޓީގައި މަސައްކަތް ކުރި ބަޔަކު ކޮވިޑް-19 އަށް ޕޮޒިޓިވްވުމުން އެ ފެސިލިޓީގެ ތެރޭގައި ލޮކްޑައުންވެ ތިބެ މަސައްކަތްކޮށް އެތަން ނިންމައި މިހާރު ވަނީ އައިޖީއެމްއެޗާ ހަވާލުކޮށްފަ އެވެ.\nކޮވިޑް-19 އަށް 40 އަށް ވުރެ ގިނަ ސިފައިން ޕޮޒިޓިވްވެ ސިފައިންގެ ގިނަ ބަޔަކު ވަނީ ކަރަންޓީނު ވެސް ކުރަން ޖެހިފަ އެވެ. އެ ހުރިހާ ގޮންޖެހުމަކާއެކު ވެސް ސިފައިން ކުރާ މަސައްކަތްތަކުގެ އަގު ވަޒަންކޮށް އާންމުން އަންނަނީ ސޯޝަލް މީޑިއާ މެދުވެރިކޮށް ސިފައިންނަށް ތައުރީފް ކުރަމުންނެވެ.\nއެމްއެންޑީއެފް ރައީސް އިބްރާހިމް މުހައްމަދު ސޯލިހް މާރިޔާ އަހުމަދު ދީދީ، ޑިފެންސް މިނިސްޓަރު\n44 ކޮމެންޓް, 90 ރިއެކްޝަންސް\nސިފައިންނަށް “އިތުބާރު”ތަ ނޫނީ “އިތުރު ބާރު” ތަ؟\nރާއްޖެގެ އަސްކަރިއްޔާ އޮވާލާފަ ބޭރުގެ ބަޔަކަ ރާއްޖެ ހަވާލުކުރަން ގޮވަމުން ދިޔައީ ކަލޭމެންނުން. މިހާރުވެސް މިފެންނަނީ އެމަންޒަރު.\nކަލޭމެންނަކީ އިންޑިޔާ ކައިރީ ރާއްޖެހިފަން އާދޭސްކުރި މީހުން. ވެރިކަން ލިބުނީ އަދާލަތު ޕާޓީގެ އަމިލްލަ އެދުމުގެ ސަބަބުން ދިވެހިންނަ އޮޅުވާލައިގެން. އަދާލަތު ޕާޓީޔަ މަޖުލީހުގެ ގޮނޑިއެއްވެސް ނުދިން މަގާމެއްވެސް ނުދިން. އަދާލަތު ޕާޓީޔަށް ސަޕޯޓް ކުރުން ނިމުނީ.\nދުނިއޭގެ ޤައުމުތަ ވަރައްބޮޑައް ބަލާނެ ވޮޓްދޭއިރު އެ ޤައުމުއްގެ މިނިވަންކަމާ އިސްލާމްދީނަ. މި ޤައުމުގަ ވޯޓްދެނީ ގަދަޔަ ދޮގުހަދާ ފޮނިކަޑާ ބަޔަކަ. ދެރަ\nދިވެހި ރާއްޖޭގެ އަގު ވައްޓާލާ ސިފައިންނާ ފުލުހުންގެ އަބުރު ކަތިލަމުން ދިޔައީ ތިބޭފުޅުން ދެއްތޯ\nގާނޫނު އަސާސީއަށް ފައިންއެރި މީހުނާ އަދި އަނެއް ދިވެހިރާއްޖޭގެ ބައެއް މީހުން ފިޔަވާ ދިވެހި ހުރިހާ ރައްޔިތުންވެސް ސިފައިންނަށް އިތުބާރުކޮށް ދިފައިންގެ މަސައްކަތް ބަލައިގަނެ އިހްތިރާމް ކުރޭ އަބަދުވެސް އިގޭތޯ.\nމިހާރުގެ ތަފާތަކީ ވެރިކަން ކުރުމުގެ ފުރުސަތު ލިބިފައިވުން. މަގުމައްޗަށް ނުކުމެ ހަލިބޮލިކުރާނެ ބައެެއްނެތުމުން ސިފައިންނަށް އެމީހުންގެ ޒިންމާ އަދާކުރުމަށް ފުރުސަތު ލިބުން. ކަމަނާމެން ކަހަ އަބަދު މަގުމައްޗަށް ނުކުންނަށް އާދެވެފައި ތިބި ބަޔަކު އިދިކޮޅުގައި ނެތްކަން. ސިފައިންގެ އިތުބާރު ގެއްލޭނީ އަނެއްކާވެސް އެމްޑީޕީ އިދިކޮޅުގައި ތިބޭ ދުވަހަކުން. އޭރުން ކަމަނާވެސް އުޅޭނީ އަބަދު މަގުމަތީގައި.\nކަމަނާ ވިދާޅުވީމެންނޫންތޯ ނުވެންބަރު3ގަ ސިފައިން....... ކީކޭތޯ... އަހަރެން ހަނދާން ނެތިއްޖެ ހަމަ\nކަމަނާ ތިޔަ ވިދާޅުވަނީ މީގެ ކުރިން ސިފައިންނަކީ އިތުބާރުނެތް ބައެކޭތަ? ސިފައިންނަކީ އަބަދުވެސް އޭރުވެސް މިހާރުވެސް މި ލޮބުވެތި ވަތަނުގެ ދިފާއުގައި އައްޑަނައެއް ގޮތަށް މޭ ދިއްކޮށްލައިގެން ތިބެ އަދުއްވުންނާ ޖެހިލުމެއްނެތި ކުރިމަތިލާބައެއް. މިކަން ދިވެހިންގެ ފަޚުރުވެރި މާޒީންވެސް ފެންނަން އެބައޮތް. ވީއިރު މީގެކުރިން ސިފައިންނަކީ އިތުބާރުނެތް ބައެކޭ ބުނުމުގެ ޙައްޤު އެއްވެސް ދިވެއްސަކަށް ލިބިގެން ނުވޭ. ކަމަނާ ތިޔަ ވިދާޅުބަހަށް ދިވެހި ހިތްވަރުގަދަ ފަޚުރުވެރި ސިފައިންވެ ކިބައިން މާފަށް އެދެން ޖެހޭ. ތިޔަ މުއައްސަސާ ސިޔާސީ ކުރުމަށް މަސައްކަތް ނުކުރައްވާ.\nސިޔާސީ ކުރަނީ މީހަކުނޫނޭ. އެތަނަކީ ސިޔާސީ ވެ ނިމިފަ އޮތްތަނެއް. އަލަކުން ކުރާނެ ކަމެއްނެއް. މިހާރު އޮތީ ސިޔާސީ ބަލިން އެތަން ރަނގަޅުވޭތޯ އުޅުން.\nއިންސާނުން ވިއްޔާ ކޮންމެވެސް ގޮތެއް ހުންނަންޖެހޭނެތޯ؟ އެކަމަކު މިމީހުން މީ ލަދެއް ޙަޔާތެއްހުރި ބައެއްވެސް ނޫނޭ. ސިފައިން ބޭއްވި ޕެރޭޑެއްގައި މިމީހުން ނުކުމެ ކީހާ އެއްޗެއްހިތައް އަދިވެސް އެހުރީ ތާޒާކަންމަތީ ފެންނަން.


“އަވައްޓެރި” “ރަހުމަތްތެރި” އިންޑިއާ؟! - MV Times\nކޮލަމް + ސިޔާސީ\n"އަވައްޓެރި" "ރަހުމަތްތެރި" އިންޑިއާ؟!\n4 December 23rd, 2012 - 10:25 AM\nސަން އޮންލައިންގައި ކޮންސްޕައިރެސީ ތިއަރިސްޓު ބުޝްރީގެ ކޮލަމްގައި އިންޑިއާއިން ރާއްޖެއާ ދޭތެރޭ ދެކެނީ، ބުޅާމަސް ގަނޑަށް ބަލާހެން ކަމަށް ލިޔުއްވާފައިވެއެވެ. ދިވެހިންނަށް އެންމެ ކަމުދަނީ ޝާހުރުކް ހާނު މެންފަދަ އިންޑިއާ ތަރިން ކަމަށާ ދިވެހިން ކާހިތްވަނީ އިންޑިއާގެ ކެއުންކަމަށާ އަދި ދިވެހިންގެ ތެރޭގައި ހިންދީ ބަހުން ވާހަކަ ދައްކާ ކަމަށާއި، މިކަންކަމަކީ 2030 ގައި ރާޢްޖެ ހިފައި އިންޑިއާގެ ސިޓީއަކަށް ހެދުމުގެ މާސްޓާރ ޕްލޭނެއްގެ ދަށުން ކުރާކަމެއް ކަމަށް ތުހުމަތުކޮށްފައިވެއެވެ. ސަބަބަކީ ރާއްޖެއަކީ އޭޝިޔާ ބައްރުގެ އެންމެ ސްޓްރެޓެޖިކް ލޮކޭޝަން ވީމަޔޯލައެވެ. އެ ލިޔުމަކީ ތެދާ ދޮގު މަސްހުނިކޮށްގެން އިންޑިއާ ދެކެ ދިވެހިން ރުޅިއެރުވުމަށް ލިޔެފައިވާ ލިޔުމެއްކަމުން ތެދާ ދޮގު ވަކި ކޮށްލާނަމެވެ.\nދިވެހިން ހިންދީ ފިލްމާ ޑުރާމާ ބަލާ ، ބިރިޔާނި ކަނީ އެ ކަމުދާތީއެވެ. އިންޑިއާގެ ސަގާފަތުން ދިވެހިންނަށް މާބޮޑު އަސަރެއް ކުރުވާ ކަމެއް ނެތެވެ. ހިންދީ ފިލްމުތަކާ ޑްރާމާތަކުގައި ހުންނަނީ ހުޅަނގު ގޮތް ގަނޑެވެ. ހޮލީވުޑުގެ އަސަރު ނުކުރާ އިންސާނެއް މިޒަމާނަކު ނޫޅޭނެއެވެ. ކުރެވޭނެ ކަމަކީ އެކަމުގެ ނޭދެވޭ އަސަރު ކުޑަކުރުމަށް މަސައްކަތް ކުރުމެވެ. ދިވެހިންނަށް ބްރެޑް ޕިޓާ، އެންޖެލީނާ ޖޯލީއާ، ބެކަމް، ރޮނާލްޑޯ އަދި މެސީވެސް ކަމުދެއެވެ. ހިންދީ ބަހަށްވުރެ ބޮޑަށް ދިވެހިންގެ ދޫހަލުވީ އިންގިރޭސި ބަހަށެވެ. ހޮލީވުޑް ހުރިހާ ފިލްމަކާ ހުރިހާ ސީރީޒް އެއް ޑައުންލޯޑު ކޮށްގެން ދިވެހިންގެ އާބާދީގެ ވަރަށް ބޮޑުބަޔެއް ބަލައެވެ. ގިނަ އިންޑިއާ މީހުންވެސް އަދި ދިވެހިންވެސް ލަނީ ޔޫރަޕުމީހުން ލާ ޒާތުގެ ހެދުން ތަކެވެ. ބުޝްރީ ތުރުކުރައްވަނީވެސް އަދި ބުޝްރީގެ އެސްކޭޕު ފިހާރައިގައި ވިއްކަން ހުންނަނީވެސް ޔޫރަޕު ކުދިން ލާ ހޮޓު ފެޝަން ހެދުން ތަކެވެ. މަންމޯހަން ސިންގު އަޅާ ފާޑުގެ ފަގުޑި އާ ސާޅި އަޅާ ދިވެއްސަކު ނުދެކެމެވެ.\nއިންޑިއާގައި ދުވަހަކަށް ވުރެ ދުވަހެއް ދަނީ މުސްލިމުން ގިނަ ވަމުންނެވެ. ތަޖުރިބާކާރުން ލަފާ ކުރައްވާ ގޮތުގައި 2030 ހާތަނުގައި ޑރ.ޒާކިރު ނައިކު ފަދަ ބޭފުޅުންގެ ބުރަ މަސައްކަތުން އިންޑިއާގެ އާބާދީގެ މެޖޯރޮޓީ މުސްލިމްވެ، އިންޑިއާގެ ހިންގުމަށް މުސްލިމުން އަންނާނެއެވެ. މީ ދިވެހިންނަށް ވަރަށް އުފާވެރި ހަބަރެކެވެ. ދިވެހި ޒުވާނުންގެ ވިސްނުން ބަދަލުވެއްޖެއެވެ. ޖެހިގެން ހުންނަ އަވައްޓެރިޔާ ލަނޑެއް ދީފާނެ ކަމަށް ބަލަބަލާ ، ޝައްކުބަލީގައި ފަންޑިތަ ސިހުރު ހެދިޒަމާން ފާއިތު ވެއްޖެއެވެ. އިނޑިއާގެ ޒުވާނުން އުޅެނީ އަވަދި ނެތި ކިޔެވުމާއި ، މަސައްކަތް ކޮށް، އީޖާދު ކުރުމުގައެވެ. ދިވެހި ޒުވާނުން އިންޑިއާ އިން ރާއްޖެ ހިފަން އަންނާނެ ކަމަށް ޝައްކުމަތީ ތިބެންވީހެއްޔެވެ؟ ނުތިބޭނަމެވެ.\nއެމެރިކާގެ ބާރު ކެނޑިގެންދާ ވަގުތު ދުނިޔޭގެ ސުޕަރ ޕަވަރަށް ވުމަށް ޗައިނާވެސް އަދި އިންޑިއާވެސް ދަނީ މަސައްކަތް ކުރަމުންނެވެ. ޗައިނާ އަކީ އަމިއްލަ ގައުމުގައި ފޭސްބުކާ ޔޫޓިއުބް މަނާކޮށް، އަމިއްލަ ގައުމުގެ ދެ ލައްކަ ރައްޔިތުން ގެ ގައިމަތިން ބުލްޑޒަރ ދުއްވާލަން ޖެހިލުން ނުވާ ކައިރި ގަމުތަކުގެ އިމުގެ ތެރެއިން ބޯޑަރު އަޅާފައިވާ އަޅުވެތިކަމުގެ ގޮތްގަނޑެއް ގެންގުޅޭ ބައެކެވެ. ޗައިނާގައި އެންމެ ބާރަށް ފެތުރެނީ "އެތިޒަމް" (އެއްވެސް ދީނެއް ގަބޫލު ނުކުރުމުގެ ވިސްނުން) އެވެ.\nރާއްޖެއަކީ މުޅި އޭޝިޔާ ސަރަހައްދުގެ އެންމެ ސްޓްރެޓެޖިކް ލޮކޭޝާނެއްނޫނެވެ. ރާއްޖެއަކީ ދެކުނު އޭޝިޔާގެ އެންމެ ސްޓްރެޓެޖިކް ޕޮއިންޓު ނަމަ އެމެރިކާ އިން ތިބޭނީ އަފްގާނިސްތާނާއި ޕާކިސްތާނުގެ ބަދަލުގައި ރާއްޖޭގައެވެ. މިތަން އެހާ ސްޓްރެޓެޖިކް ނަމަ ރާއްޖޭގައި އެމެރިކާގެ ބޭސް ހުންނާނެއެވެ. މިސަރަހައްދުގެ ސްޓްރެޓެޖިކް ޕޮއިންޓަކީ އެމެރިކާގެ މިލިޓަރީ ބޭހެއް އޮންނަ ޑިއޭގޯ ގާސިއާ ކިޔާ ޖޯގްރަފީ ގޮތުން ދިވެހިރާއްޖޭ ރަށެވެ. އެރަށް އެއޮތީ ދިވެހިން އަތުން އަތުލާފައެވެ. އެމެރިކާ އާ އިންޑިއާ އާ ދެމެދު ސްޓްރެޓެޖިކް ނިއުކުލިއަރ އަދި މިލިޓަރީ ގުޅުން ތައް އޮތުމުން އިންޑިއާއިން ހާސްވާން ޖެހޭނެ ކަމެއް އޮތް ކަމަކަށް ނުފެނެއެވެ.\nޖީއެމްއާރު ރާއްޖޭގައި އޮތަސް ނެތަސް ހަނގުރާމައެއްގެ ހާލަތުގައި އެމެރިކާގެ ހަނގުރާމަ މަތީ ބޯތުތައްވެސް އަދި އިންޑިއާގެ ބޯޓުތައްވެސް ބޭނުން ވެއްޖެ ކޮންމެ ހިނދެއްގައި ރާއްޖޭގެ އެއަރޕޯޓު ބޭނުން ކުރާނެއެވެ. މިހާތަނަށް ކަންވެފައި އޮތީ ވެސް އެމަގުންނެވެެ. އަކަމަށް ކޮންމެހެން ރާއްޖެ، އިންޑިއާގެ ސިޓީއަކަށް ހަދާކަށެއް ނުޖެހެއެވެ. މިހާރުވެސް ރާއްޖެއާ އިންޑިއާގެ މިލިޓަރީ ގުޅުންތަކަށް ބަލާއިރު އިންޑިއާ އަށް ރާއްޖޭގެ އެއަރޕޯޓު ބޭނުން ކުރެވޭނެއެވެ. މިޒާތުގެ "ސްޓްރެޓެޖިކް" ވާހަކަނުދައްކަވާށެވެ.\nކުރިއަށް އޮތް ޒަމާނުގައި ބޮޑެތި ބާރުތަކުގެ މެދުގައި އެންމެ ބޮޑު ވާދަވެރިކަމެއް އުފެދޭނީ "ލިބުން ދަތި މައުދަން" އަތްދަށުލުމުގައެވެ. މިފަދަ މައުދަނެއް، ތެލުގެ އަސަރެއް ނެތް ވެލިން އުފެދިފައި އޮތް ހަތަރު ލައްކަ މީހުންގެ އާބާދީ އޮތް ދެތިން ބިލިއަންޑޮލަރުގެ އެކޮނޮމީއެއް އޮންނަ ރާއްޖެ އަތުލަން އުޅުމަށްވުރެ ހައްލުކުރަންޖެހޭ މާ މުހިއްމު މައްސަލަ ތައް އިންޑިއާ އަށް އެބަހުއްޓެވެ.\nޑރ.ވަހީދުގެ ވިސްނުން ހުރީ ނިކަމެތި ދިވެހި ރައްޔިތުންނަށް އިންޑިއާއިން ބޭސްފަރުވާ ކުރެވޭނެ މަގު ބަންދުކޮށްގެންވިޔަސް، ރިޔާސީ އިންތިހާބު އަންނަންދެން ރައްޔިތުންގެ ހިތުގައި އިންޑިއާ ދޭތެރޭ ނަފުރަތު އުފައްދައި ސިޔާސީ ފައިދާ ހާސިލު ކުރުމަށެވެ.\nދިވެހިންނަކަށް އެއްވެސް ކަމެށް ނުކުރެވޭނެ……ކޮންކަމެއް ކުރެވޭނީ ވަކިފަހެ…ހީވަނީއޭ ލައްކައެކޭ. އެކަން ކަލޭމެނަކަށް ހާހެއްވެސް ހަމަނުވޭ…މިހާރުވެސް ފާޚާނާ އަކަށް ދާންޖެހުނަސް މިޖެހެނީ އިންޑިއާ އަށް ދާން…..\nވަަށަށް ވެސް ފުރިހަމަ ލިޔުމެއް .. ސަން އޮންލައިންގެ ބުޝްރީ އަކީ ވަކި އަތަކައް ބުރަވެގެން ސީދާ ޕީޕީއެމް ޕްރޮމޯޓް ކުރަން އުޅޭ އެކްޓިވިސްޓެއް ފަދަ ބޭފުޅެއް ..\nގަބޫލު ކުރިޔަސް ނުކުރިޔަށް ބުޝްރީގެ ލިޔުން ސަޅި. ގިނަ ރައްޔިތުން އެލިޔުން ބަލައިގަނޭ. މިނިވަންކަމުން އަޅުވެތިކަމަށް ދާނަންހޭ…..ނުދާނަމޭ.\nއިންޑިޔާއިން ރާއްޖެއަށް ޖެއްސުން ކުރުން ހުއްޓަން ފެނޭ!!\nއެހެންނޫނީ ދިވެހިންގެ ހުރި ނުލަފާކަން އަންގާލަން ޖެހިދާނެ… ދިވެހިން ކޮށްފަ ނުކުރާނީ ކޮންކަމެއް ނޭނގޭނެ


Sophie aai Joe ge kuhtha car accident ehgai maruvejje\nސޯފީ އާއި ޖޯއީ އަދި އެމީހުން ގެންގުޅޭ ކުއްތާ--\n28 ޖުލައި 2019 1 ކޮމެންޓް\nސޯފީ އާއި ޖޯއީގެ ކުއްތާ ކާރު އެކްސިޑެންޓެއްގައި މަރުވެއްޖެ\nހޮލީވުޑުގެ މަޝްހޫރު ދެ ތަރިން ކަމަށްވާ ސޯފީ ޓާނާ އާއި އޭނާގެ ފިރިމީހާ، ލަވަކިޔުންތެރިޔާ ޖޯއީ ޖޯނަސްގެ ގެންގުޅޭ ކުއްތާ ކާރު އެކްސިޑެންޓެއްގައި މަރުވެއްޖެ އެވެ.\nއިންޑިއާގެ ނޫސްތަކުން ބުނާ ގޮތުގައި އެ ކުއްތާ މަރުވެފައި ވަނީ މިދިޔަ ބުދަ ދުވަހު ނިއުޔޯކުގަ އެވެ.\nSophie and Joe adopted another puppy (from the same litter as Porky). Welcome to the family Waldo ❤❤ #sophieturner #sansastark #gameofthrones #anotherme #barelylethal #josie #jeangrey #timefreak #thethirteenthtale #xmenapocalypse #xmendarkphoenix #porkybasquiat #joejonas #dnce #jophie #waldopicassojonas\nA post shared by Sophie Turner (@sophietgallery) on Apr 16, 2018 at 12:39pm PDT\nއުމުރުން 29 އަހަރުގެ ޖޯއީ އާއި 22 އަހަރުގެ ސޯފީ އެންގޭޖުވުމަށް ފަހު އެންމެ ފުރަތަމަ ޗުއްޓީއެއް ހޭދަކޮށްލުމަށް އައިސްފައި ވަނީ ވެސް ރާއްޖެ އަށެވެ. އެ ދެމީހުން ތަފާތު އެކި ސަގާފަތާ އެއް ގޮތަށް ކައިވެނިކޮށްފައި ވާއިރު އެންމެ ފަހުން އެފަދަ ހަފުލާއެއް އޮތީ މިދިޔަ މަހު ގެ 29 ވަނަ ދުވަހު އެވެ.\nހޮލީވުޑުގައި މަސައްކަތް ކުރާ ސޯފީ، ގިނަ ބައެއްގެ މެދުގައި މަގްބޫލުވެފައި ވަނީ ގޭމް އޮފް ތްރޯންސްގައި ސަންސާ ސްޓާކްގެ ބައި ކުޅުމުންނެވެ. ޖޯއީ އަކީ އެމެރިކާގެ މިއުޒިކް ބޭންޑެއް ކަމަށްވާ ޑީއެންސީއީގެ ލީޑް ލަވަކިއުންތެރިޔާ އެވެ. އަދި އޭނާ ވަނީ "ހަނަ މޮންޓާނާ" ފިލްމުގައި ވެސް މަސައްކަތް ކޮށްފަ އެވެ.\nއޭގެ އިތުރުން ޖޯއީ ވަނީ އޭނާގެ ބޭބެމެންނާއެކު "ޖޯނަސް ބްރަދާސް" ގެ ނަމުގައި މިއުޒިކް ބޭންޑެއް އުފައްދާފަ އެވެ. އެކަމަކު 2013 ވަނަ އަހަރު އެ ބޭންޑު ރޫޅުނު އިރު މި އަހަރުގެ މާޗް މަހުގެ ތެރޭގައި ވަނީ އެ ބޭންޑް އެނބުރި އައިސްފަ އެވެ.\nދޮންފަނު އާދަނު އާއި ދޮންހައްވަ ގެންގުޅުނުބުޅާ ކުއްލިގޮތަކަށް މަރުވެއްޖެ.


PSG Aai Juventus Balikuri Gothah barcelona Ves bali kureveyne - Solskjaer\nޕީއެސްޖީއާއި ޔުއެންޓާސް ބަލިކުރިގޮތައް ބާސެލޯނާވެސް ބަލިކުރެވޭނެ- ...\nޗެމްޕިއަންސް ލީގުގެ ކްއާޓާފައިނަލްގެ ދެވަނަ ލެގްގައި ބާސެލޯނާ ބަލިކުރަން މިސީޒަނުގައި ޔުނައިޓެޑް ކާމިޔާބުކުރި ބައެއް މެޗްތަކަކީ ކުޅުންތެރީންނަށް ލިބޭ އިތުބާރެއްކަމަށް ޔުނައިޓެގެ ކޯޗް ސޯލްޝެއާ ބުނެފިއެވެ.\nސޯލްޝެއާބުނީ ޔުނައިޓެޑުން ޕީއެސްޖީގެ ދަނޑުގައި ޕީއެސްޖީ ބަލިކުރިކަމަށާ ޔުއެންޓާސް ދަނޑުގައި ޔުއެންޓާސް ބަލިކުރުރިމަށެވެ. މިއީ ބާސެލޯނާގެ ދަނޑުގައި ބާސެލޯނާ ބަލިކުރަން އޭނާގެ ކުޅުންތެރީންނަށް ލިބިފައިވާ ހިތްވަރެއްކަމަށްވެސް ސޯލްޝާ ބުނިއެވެ. ސޯލްޝެއާ ބުނީ ޕީއެސްޖީއާއި ޔުއެންޓާސް ބަލިކުރި ނަތީޖާ ތަކަކީ ހަގީގަތުގައިވެސް ބާސެލޯއާއި ދެކޮޅަށް އުއްމީދާއި ހިތްވަރު ހޯދަންޖެހޭ ނަތީޖާތަކެއްކަމަށެވެ. އޭނާ ބުނީ ޔުނައިޓެޑްގެ ދަނޑުގައި 1-0 ން އޭނާގެ ޓީމް ބަލިވެފައި ވީނަމަވެސް ޕީއެސްޖީއާއި ޔުއެންޓާސް ބަލިކުރިގޮތައް ބާސެލޯނާވެސް ބަލިކުރެވޭނެކަމަށް ކުޅުންތެރީން އުއްމީދުކުރާކަމަށެވެ.\nނަމަވެސް ސްޕޭންގެ ރެއާލްމެޑްރިޑާއި ވިލަރެއާފަދަ ޓީމްތަކަށް ކޯޗްކޮށްދިން ވެސްހަމްގެ މިހާރުގެ ކޯޗް ޕެލަގްރީނީގެ ޚިޔާލު ސޯލްޝިއާގެ ޚިޔާލާއި މުޅިންތަފާތެވެ. ޕެލަގްރީނީ ބުނީ އޭނާ ދެކޭގޮތުގައި ޔުނައިޓެޑަށް މިއީވަރަށްބޮޑު ޓެސްޓެއްކަމަށެވެ. އެއީ ބާސެލޯނާގެ ދަނޑުގައި ޔޫރަޕްގެ މުބާރާތެއްގައި ބާސެލޯނާ ބަލިނުވާތާ6އަހަރު ވެއްޖެކަމަށާ އެއީ މޮޅުކުޅުންތެރީންގިނަ މޮޅުޓީމެއްކަމަށް ޕެލަގްރީނީ ބުނިއެވެ.\nޗެމްޕިއަންސް ލީގުގެ ކްއާޓާފައިނަލްގައި ބާސެލޯނާއާއި މެންޗެސްޓަރ ޔުނައިޓެޑް ބައްދަލުކުރާ ދެވަނަ ލެގްގެ މެޗްފަށާނީ މިރޭ ރާއްޖެގަޑިން 12 ޖަހާއިރުއެވެ.


Hisaan bilakee vaki bayehge himaayathah hushae'lhi bill eh: DNA\nހިސާން ބިލަކީ ވަކި ބައެއް ހިމާޔަތަށް ހުށައެޅި ބިލެއް: ޑީއެންއޭ\nދިވެހި ނޭޝަނަލް އެކްޝަން (ޑީއެންއޭ) ގެ ބާނީ އަދި ކުރީގެ ހޯމް މިނިސްޓަރު އުމަރު ނަސީރު --\nގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް މާއްދާތަކެއް އިތުރު ކުރުމަށް ސަރުކާރުގެ ފަރާތުން ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު ހިސާން ހުސައިން ހުށައެޅުއްވި ބިލަކީ ވަކި ބައެއްގެ ހިމާޔަތުގައި ހުށައެޅި ބިލެއް ކަމަށާ އެ ބިލާ ދެކޮޅު ކަމަށް ސިޔާސީ ހަރަކާތެއް ކަމަށްވާ ދިވެހި ނޭޝަނަލް އެކްޝަން (ޑީއެންއޭ) އިން ބުނެފި އެވެ.\nޑީއެންއޭ އިން މިރޭ ނެރުނު ބަޔާނެއްގައި ބުނެފައިވަނީ މި އިސްލާހަކީ ގާނޫނު އަސާސީގެ 27 ވަނަ މާއްދާ އިން ކަށަވަރު ކޮށްދީފައިވާ އިސްލާމްދީނުގެ އަސްލަކާ ހިލާފު ނުވާނޭ ގޮތުގެ މަތިން ހިޔާލު ފާޅުކުރުމުގެ މިނިވަންކަމަށް ފުށުއެރުމަށް މަގުފަހިވެފައިވާ ގޮތަށް ހުށަހެޅިފައިވާ އިސްލާހެއް މި އިސްލާހަކީ ބަލައިގަނެވޭނެ ބަދަލެއް ނޫން ކަމުގައި ދެކި މިކަން ޑީއެންއޭ އިން ހަރު އަޑުން ކުށްވެރި ކުރާ ކަމަށެވެ.\nއެ ހަރަކާތުގެ ބަޔާނުގައި ވަނީ މިފަދަ ހައްސާސް ދަނޑިވަޅުގައި ރައްޔިތުންގެ މަޖިލިސްގައި ހިމެނޭ އެމްޑީޕީއަށް ނިސްބަތްވާ ހަތަރު މެންބަރަކު މި އިސްލާހު މަޖިލީހަށް ބަލައިގަތުމާ ދެކޮޅު ހަދާފައިވާކަން ފާހަގަކޮށް ދެކޮޅަށް ވޯޓު ދެއްވި ހުރިހާ މެންބަރުންނަށް މަރުހަބާ ދަންނަވާފައެވެ.\n"މިގޮތަށް ހުށަހެޅޭ އިސްލާހުތަކަކީ އެ އިސްލާހު ތަކެއް ފާސްވެއްޖެނަމަ ކުރިމަގުގައި ގައުމަށް ބޮޑެތި ގެއްލުންތަކެއް ވާނޭ ކަންކަން ކަމުގައި ވާތީ މިފަދަ ބަދަލުތަކުގެ ސަބަބުން ވަގުތުން ވަގުތަށް އެކަންކަން ނުފެނުނު ކަމުގައިވިއަސް މިއީ ދިވެހިރާއްޖޭގެ ފަހުގެ ޖީލުތަކަށް މީގެން ބޮޑެތި އަސަރުތަކެއް ކުރާނޭ ކަންކަން ކަމުގައި ޑީއެންއޭ އިން ދެކެމެވެ،"\nމީގެ އިތުރުން ދިވެހި ރައްޔިތުންގެ ގިނަ ބަޔަކު މި އިސްލާހާ ނުރުހުންވެފައި ތިބިކަން ސަރުކާރަށް އެނގޭ ހިނދުވެސް ގައުމުގެ އަމަން ނަގާލަން މިފަދަ އިސްލާހެއް ހުށަހެޅުމަށްޓަކައި ހިތްވަރު ދީފައިވާތީ މިއީ އަދުލް އިންސާފަށް ބަލާއިރު ވަކި ބައެއްގެ ހިމާޔަތުގައި ތެދުވެވޭ ތެދުވެވުމެއްކަން ޑީއެންއޭ އިން ވަނީ ފާހަގަކޮށްފައެވެ.\n"... ހައްގު ލިބެން ވާނީ ހުރިހާ އެންމެނަށް ހަމަހަމަކޮށް ކަމުގައި ގަބޫލުކުރަމެވެ. ނަމަވެސް މި ހުށަހެޅިފައިވާ އިސްލާހުގައި ވަކި ބައެއްގެ ހައްގު ކަށަވަރުކޮށް އެހެން މީހުން ވަނީ އެ ހައްގުތަކުން މަހުރޫމު ކޮށްފައިކަން ފާހަގަކުރަމެވެ. އެހެންކަމުން މި ބިލު އަނބުރާ ގެންދިއުމަށް ދިވެހި ސަރުކާރަށް ޑީއެންއޭގެ ފަރާތުން ގޮވާލަމެވެ. އަދި ގާނޫނަށް ގެނެވޭ މިފަދަ ބަދަލުތައް ގެނެވެންވާނީ ދިވެހިރާއްޖޭގެ ދީނީ އިލްމުވެރީންނާ މަޝްވަރާ ކުރެވި އެބޭފުޅުންގެ ލަފަޔާއި ރައުޔާ ހިލާފު ނުވާނޭ ގޮތަށް ކަމުގައި ވެސް ދެކެމެވެ،" ޑީއެންއޭގެ ބަޔާނުގައިވެއެވެ.\nއުމަރު ނަސީރު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ހިިސާން ހުސައިން ޑީއެންއޭ\nހިސާން ބިލު ގެންދަން 107 ޖަމިއްޔާއަކުން ގޮވާލައިފި


މީހެއްގެ ޝުކުރަށް އިންތިޒާރު ނުކުރާށެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ މީހެއްގެ ޝުކުރަށް އިންތިޒާރު ނުކުރާށެވެ.\nއަންދައިލިއަސް، ނުވިތާކަށް ކަލެއާއި ޢަދާވާތްތެރިވެގަނެ ޙަސަދަވެރިކަމުގެ ހިލަ، ކަލެއާއި ދިމާލަށް އުކަން ފެއްޓިއަސް، ނުސިހޭށެވެ. މިއީކީ ޙައިރާންވާން ޖެހޭވަރުގެ އާދަޔާއި ޚިލާފު ކަމެއް ނޫނެވެ.\nދުނިޔޭގެ ކަންހިގާފައިވާ ގޮތުގެ ތާރީޚު ފޮތް ބަލާލާށެވެ. އޭގެ ބާބުތަކުގެ ތެރެއިން ފެންނާނީ ބައްޕައެއް ނުވަތަ މަންމައެއް އެނާގެ ދަރިފުޅު ބޮޑުކޮށް، ކާންދީ، އަންނައޮނު ދީ، ތަރުބިއްޔަތުކޮށް، އުގަންނައިދީ، ދަރި ނިންދެވުމަށްޓަކައި ހޭލާހުރެ، ބަނޑުބޮޑު ކުރުވުމަށްޓަކައި ބަނޑުހައިވާތަނެވެ. ދެން ވަނީ ކިހިނެއް ހެއްޔެވެ؟ އެއްކަލަ ކޮއެ ނުވަތަ ކަނބުލޯ، ބޮޑުވެ ގައިގެބާރުޖެހި، ދުނިޔެއަށް ލޯހުޅުވުނީމައި، މައިންބަފައިންނަށް ނުކިޔަމަންތެރިވަނީއެވެ. ނިކަމެތިކޮށް އިހާނެތިކުރަނީއެވެ. ރުޅިވެރިވެ ޖެއްސުން ކުރަނީއެވެ. ގަދަފަދަ އަނިޔާކުރަނީއެވެ. މޮޔަ ކުއްތާއެއް ފަދައިން، މައިންބަފައިން ކުރިމަތީ ހަޅޭކެއްލަވައި ވައްވައް ޖަހަނީއެވެ.\nކޮށްދިން ހެޔޮކަންތަކަށް ހަރާންކޯރުވެ، ޝުކުރުވެރި ބަހެއް އަޑު ނުއިވުމުން، ކަލޭގެ ހިތަށް ތަދުވިޔަ ނުދޭށެވެ. ހަރާންކޯރުވާ މީހުންނަކީ ފިޠުރަތުން އެއްކިބާވެފައިވާ ބައެކެވެ. ވީމާ އެ މީހުން ކަންތައް ކުރާ ގޮތާ މެދު ދެރަނުވާށެވެ. ދުނިޔޭގައި ވާ ދީލަތިކަމާއި އިހުސާންތެރިކަމުގެ ބަދުލު، މާދަން ދާން އޮތް ގޮވަތިން ލިބޭނެއެވެ. މާތްރަސްކަލާނގެ ޚަޒާނާއަކީ ހުސްވުމެއް އުނިވުމެއް ނެތް އެއްޗެކެވެ.\nކޮށްދޭ ހެޔޮކަމެއް ގިނަ މީހުން ނުދަންނާނެއެވެ. އެކަމަކު މީގެ މާނައަކީ މީހުންނަށް ވެދޭ އެހީއާއި ހެޔޮކަންތައް، ހުއްޓާލުމެއް ނޫނެވެ. މިފަދަ ވާހަކައެއް ބުނެދިނުމުގެ ބޭނުމަކީ، މީހަކު ހަރާމްކޯރު ވެދާނެކަމަށް، ލޯ ހުޅުވައި ތައްޔާރުވެ ހުރެ، އެކަމުން ހިތަށް މާބޮޑު ލޮޅުމެއް އެރުނަ ނުދީ ސަލާމަތް ވުމުގައި އެހީ ވުމެވެ.\nއަބަދުވެސް، ވާ ކޮންމެ އިޙްސާންތެރިކަމެއް، ވެދޭ އެހީއެއް، ﷲ ގެ ވަޖުހުފުޅަށްޓަކައި ކުރާށެވެ. މިކަމުގައި ދެ ފާއިދާއެއް އެބައޮތެވެ. އެއް ފާއިދާއަކީ އެކަމުން ﷲ ގެ މަތިވެރި ޘަވާބު ލިބުމެވެ. އަނެއް ފާއިދާއަކީ ހެޔޮކަން ކޮށްދެވޭ މީހާ، ފަހުން އެކަން ހަނދާން ނައްތާލީމައި ދެރަނުވާނެ ކަމެވެ. ތިއީ ދޭ މީހާއެވެ. އެއީ ލިބިގަންނަ މީހާއެވެ. ދޭ މީހާ އަބަދުވެސް މޮޅު އިތުރުވެގެންވެއެވެ.\nމާނައަކީ: ''ތިމަންމެން ތިޔަބައި މީހުންނަށް ކާންދޭކަން ކަށަވަރީ، މާތް ﷲގެ ވަޖުހުފުޅަށްޓަކައެވެ. ތިޔަބައި މީހުންގެ ކިބައިން އެކަމުގެ ދަރުމައެއް ޝުކުރެއް، ތިމަންމެން ނޭދެމުއެވެ.''\nވިސްނުން ކޮށި މިހަކަށް ޤަލަމެއް ދިނީމާ، އޭނާ ކަލެއަށް މަލާމާތްކޮށްފައި ފޮތެއްލިޔެފާނެއެވެ. ގާތްކަން ނުދަންނަ މީހަކަށް، އޭނާ ލެނގޭނެ އަދި ކަންބަޅިތަކަށް ކާންދޭން ގަސްގަހުން ފަތް ވައްޓާނެ، އަސާއެއް ދިނީމާ، އެއިން ކަލޭގެ ބޮލުގައި ޖަހާ ވެސް ފާނެއެވެ. ބޯ ހިޔާވަހިކަމެއް ދިނީމާ، ގެއިން ވައްކަންވެސް ކޮށްފާނެއެވެ. ކުރާނީ ކީއްހެއްޔެވެ؟ މިއީ ހެއްދެވި ކަލާނގެއަށް ކުފުރުވެރިވުމުގެ ކަފުނުން ކަފުން ކުރެވިފައިވާ އާދަމުގެ ދަރިންނެވެ. ހަމަ ޠަބީޢަތުގައި ހުންނަ އުނިކަމަކީއެވެ.\nމާނައަކީ: "އިންސާނާއަށް ބަލާ ބަލިމަޑުކަމެއް ޖެހިއްޖެނަމަ، އޮށޯވެ އޮވެގެން ނަމަވެސް ނުވަތަ އިށީދެ އިދެގެން ނުވަތަ ކޮޅަށްހުރެގެން ނަމަވެސް، ތިމަންރަސްކަލާނގެ އަށް ދުޢާކުރެއެވެ. ދެން ތިމަންރަސްކަލާނގެ އެ މީހެއްގެ ކިބައިން އެ ބަލާ ބަލިމަޑުކަމާއި ދަތިކަން ފިއްލުވުމުން، އުރެދުންތަކަށް އޭނާ ހިގައިދެއެވެ. ބަލާ ބަލިމަޑުކަމާއި ދަތިކަމެއް ޖެހިގެން ތިމަން ރަސްކަލާނގެއަށް ދުޢާވެސް ނުކުރާ ކަހަލައެވެ. ކުފުރުވުމާއި ދޮގު ހެދުމުގައި އިސްރާފުވެރި މީހުންކޮށް އުޅޭ ޢަމަލުތައް ޒީނަތްތެރި ކުރެވިގެންވަނީ ހަމަ އެފަދައިންނެވެ."\nހައްދަވައި ބޮޑުކުރައްވާ، ރިޒުޤު ދެއްވާ، ދަތިކަމާއި މުޞީބާތްތައް ޖެހުނީމާ ދުޢާ ކުރުމުން އެކަންތައް ފިލުއްވާ ދެއްވާ، މާތް ﷲ އަށް، އިންސާނުން ޝުކުރުވެރި ނުވެ ނިޢްމަތަށް ކުފުރުވާ މިންވަރަކީ މިއީއެވެ. ވީމާ އަހަރެންނާ ކަލޭ ފަދަ މީހުންނަށް، މީހުން ޝުކުރުވެރި ނުވާނެ މިންވަރު ދެން ވަޒަންކޮށްލާށެވެ.